
Capitolul XVIII. ACTIVITATEA VOLUNTARĂ 


PREFAŢĂ 


Pentru cei ce doresc o iniţiere în domeniul fenomenelor sufletești și, cu atât mai mult, 
pentru cei care vor să studieze temeinic psihologia, primele informaţii, datele fundamen- 
tale ale acestei științe sunt furnizate de către psihologia generală. Cercetările obiective din 
domeniul fenomenelor psihice, începute în ultimele decenii ale secolului XIX, au vizat 
tocmai surprinderea legilor generale, a principalelor caracteristici ce pot fi sesizate în 
conduita oricărei persoane. Cu toată diversificarea ramurilor psihologiei, mare parte din 
cercetarea experimentală a continuat în aceeaşi direcție. De aceea, primele cunoştinţe ce 
se predau în liceu sunt cele de psihologie generală. Numai că investigaţiile obiective au 
fost realizate în special în domeniul proceselor cognitive și, prin urmare, au o slabă 
legătură cu psihologia cotidiană, unde cunoașterea motivelor, a sentimentelor, a 
trăsăturilor de caracter stă pe primul plan. 

De aceea, spre a trezi și menţine interesul pentru psihologie, se cere o concretizare a 
expunerii, citarea de fapte și experimente care să facă o legătură cu experiența psihologică 
a tinerilor, mai ales cu cea obținută prin introspecție. Or, îndeosebi manualele de liceu au 
subestimat acest aspect. Ministerul învățământului nu s-a preocupat deloc de concepția 
didactică a manualului de psihologie, nici înainte, nici după 1990. El este abstract, cu 
terminologie pretențioasă și, pe alocuri, confuz. Degeaba s-au plâns atât cadrele didactice, 
cât şi elevii. Modele aveam: există în biblioteci manualul de psihologie al lui I. Petrovici 
şi N. Bagdasar, utilizat pe larg în deceniul al patrulea: acolo fiecare idee principală este 
susţinută de 2-3 exemplificări. 

Personal, de peste două decenii, țin cursul de psihologie generală cu studenții Secţiei 
de Filosofie a Universităţii ieşene, apoi, din 1990, și cu cei ai Secţiilor de Psihologie și 
Pedagogie, curs prevăzut în anul I. Am considerat că și în învățământul superior, la 
începutul studiilor măcar, un curs nu trebuie identificat cu un capitol de tratat. Chiar dacă. 
expunerea trebuie să fie critică, neocolind dificultățile de interpretare, ea trebuie să clarifice 
aspectele fundamentale prin frecvente referiri la cercetări concrete și chiar la întâmplări 
cotidiene. în plus, am dat o dezvoltare mai amplă capitolelor închinate motivației și 
afectivității, legate de observaţiile psihologice pe care tinerii le fac zilnic, atât în cercul de 
prieteni, cât și în piesele de teatru sau filme. Am avut satisfacția de a constata un vădit 
interes pentru lecţiile ţinute, acesta fiind motivul principal pentru care m-am hotărât să 
public această carte. 

Evident, ea nu este o simplă compilaţie. în afară de exemplificări și interpretări sunt 
prezente mai multe contribuţii personale. E drept că aproape toate au fost publicate în 
diferite studii. E prima oară însă când sunt reunite în cadrul unei structuri unitare. 

Expunerea are un caracter rezumativ, ceea ce devine evident când constatăm că 
M. Reuchlin tratează aceeași disciplină într-un volum de dimensiuni duble. lar tratatele 
consacră psihologiei generale spaţii considerabile. Tratatul german în 12 volume (de fapt 
sunt 14), editat în anii '60 de C.J. Hogrefe, are trei volume închinate psihologiei generale, 
totalizând 2800 de pagini. Proiectul unei enciclopedii psihologice atotcuprinzătoare, con- 
ceput în 1981 de aceeași editură şi realizat în parte, prevede 16 tomuri destinate psihologiei 
generale (din totalul celor 85). Acest mare număr de pagini nu este însă o dovadă a forței 
psihologiei, ci exprimă numeroasele controverse și îndoieli referitoare la explicarea feno- 
menelor psihice. Această situație m-a determinat să mențin unele referiri la probleme 
filosofice, făcute iniţial pentru a integra psihologia în preocupările viitorilor profesori de 
filosofie. Le-am păstrat și în prelegerile expuse în fața psihologilor și pedagogilor, întrucât 

acolo unde sunt multe nelămuriri și unde experimentele nu pot fi utilizate, spiritul analitic, 
pătrunzător al filosofului este indispensabil. Cine abordează manifestările de natură psiho- 
logică, fără conștiința complexităţii lor, este condamnat la un mecanicism descalificam. 

Referirile bibliografice de dată foarte recentă sunt relativ puţin numeroase, ceea ce se 
explică nu atât prin dificultățile mari de a cumpăra astăzi cărți occidentale (datorită 
preţurilor prohibitive pentru noi), cât prin faptul că, în ultimele decenii, psihologia 
generală se află subordonată punctului de vedere cognitivist. Psihologia cognitivă este, în 
multe cazuri, o „micropsihologie generală”, întrucât abordează, într-un mod riguros 
experimental, probleme psihologice foarte limitate. Or, părerea mea este că, înainte de a 
pătrunde în hățişul tuturor amănuntelor, al cercetărilor contradictorii, tânărul trebuie să 
aibă formată o concepţie de ansamblu asupra domeniului, să-și fi incorporat un schelet 
teoretic, pe care să se fixeze apoi diversele detalii. în caz contrar, se creează riscul unei 
dezorientări, lipsind puncte ferme de sprijin. De aceea, deși prezentăm diferite puncte de 
vedere, am evitat să aglomerăm discuţia cu prea multe amănunte și rezerve divergente. Cei 
care se specializează în psihologie urmează în anii mai mari cursuri de psihologie 
cognitivă, unde detaliile sunt prezentate în lumina ultimelor investigații. 

Dat fiind caracterul rezumativ al expunerii, această lucrare este un compendiu care 
joacă foarte bine rolul de „introducere în psihologie”. De altfel, în multe universități 
psihologia generală, predată în primii ani, apare sub această denumire în planul de îm 
țământ. Sper ca ea să servească nu numai celor ce se specializează în domeniu, ci și 
actualilor sau viitorilor profesori, doritori de mai multă precizie în legătură cu variatele 
fenomene sufleteşti, prin intermediul cărora cunoaștem și stăpânim atât lumea înconjură- 
toare, cât şi propria noastră persoană. 

Doresc să mulțumesc tuturor celor ce s-au străduit pentru o corectă și frumoasă 
apariţie a acestei cărți şi îndeosebi colegului meu, profesor dr. Adrian Neculau, care a 
avut un preţios aport în publicarea ei. 


august 1996 
Autorul 


CAPITOLUL | 


ÎNCEPUTURILE PSIHOLOGIEI. _ 
APARIȚIA PSIHOLOGIEI CA ȘTIINȚĂ 


1. Definirea psihologiei 


Definirea psihologiei ca știință pare a fi destul de simplă. Psihologia este ştiinţa 
care se ocupă cu descrierea şi explicarea fenomenelor şi însuşirilor psihice verifi- 
cabile. Dar simplitatea este aparentă, deoarece e foarte greu de lămurit ce se înţelege 
prin fenomen psihic şi mai ales ce este un fenomen psihic. Viaţa sufletească e încă un 
mare mister pe care filosofii îl discută de milenii. Dar nici în ce priveşte manifestările 
ei nu există un acord. încă şi astăzi obiectul psihologiei este subiect de controverse. 
De aceea, mulți psihologi, ca de pildă P. Greco, susțin că nu poate fi vorba de un 
obiect unitar al psihologiei, întrucât există de fapt mai multe psihologii. Și cu toate 
acestea, în mod vag, implicit, toți știm pe care manifestări le numim psihice. 


2. Originea psihologiei practice 


în privința fenomenelor sufletești putem distinge două moduri de a le aborda: 
unul practic și altul teoretic. 

în viaţa de toate zilele, oamenii, de la apariţia conștiinței lor raționale, au observat 
manifestări și însușiri psihice ale căror denumiri abundă în toate limbile. Deși în 
societățile foarte primitive oamenii semănau mai mult între ei decât cetățenii socie- 
tăţilor civilizate, totuși deosebiri între indivizi au existat întotdeauna: unii sunt mai 
curajoși, alții fricoşi, unii sunt vioi, vorbăreți, alţii calmi şi tăcuţi, unii foarte îndemâ- 
natici, alţii stângaci ş.a.m.d. Astfel de particularități au fost observate, fiind foarte 
importante în practică: în timpul vânătorii organizate de un trib, în faţă erau puși cei 
mai curajoşi și cei mai abili ţintaşi; cei fricoşi îndeplineau rolul de hăitași, alungând 
vânatul cu mult zgomot. 


Cunoaşterea particularităţilor psihice a devenit din ce în ce mai importantă pe 
măsură ce, o dată cu progresul civilizației, au apărut numeroase îndeletniciri, s-au 
diferențiat pături şi clase sociale, între care există relaţii de colaborare ori subordo- 
nare. Astfel, cei care aveau numeroase relații cu oamenii (medicii, judecătorii, condu- 
cătorii, preoţii) au ajuns să fie buni „psihologi practicieni”, buni cunoscători ai 
virtuţilor şi năravurilor omeneşti, de care ţineau cont în vederea reuşitei în activitatea 
lor. O dată cu apariţia şi dezvoltarea literaturii și a filosofiei au apărut şi scrieri 
conţinând observaţii, cugetări profunde cu privire la reacţiile psihice. încă în 
antichitate, Teofrast a scris un mic volum în care a descris Caracterele, tradus în 
franceză de La Bruyere (1645-1696), acesta publicând și el o carte cu același titlu, 
foarte apreciată atât de contemporanii lui, cât și în zilele noastre. în observaţii 
psihologice de mare fineţe au excelat în special marii romancieri din ultimele două 
secole. 


O asemenea psihologie nu este însă ştiinţifică. I se spune „psihologia simțului 
comun” ori „psihologia naivă”, care se învaţă o dată cu limba maternă (orice limbă 
modernă conţine mii de termeni referitori la fenomene și însuşiri psihice) şi din 

practica vieţii cotidiene. Aceste cunoştinţe nu sunt însă precise, nu sunt sistematizate, 
nu sunt verificate în mod riguros. Utilizarea lor ţine mai mult de intuiţie; asemenea 
practică psihologică reprezintă mai mult o artă decât o știință. Nu e mai puţin 
adevărat că unii profesioniști (medici, profesori, scriitori) ajung să poată caracteriza 
foarte exact felul de a fi, de a reacţiona al unei persoane pe care au avut prilejul de a 
o urmări mai multă vreme. 


Acest gen de psihologie n-a progresat prea mult de-a lungul secolelor. Astăzi, dată 
fiind existența psihologiei ştiinţifice, există multe ramuri aplicate ale psihologiei 
(medicală, școlară ș.a.) ce utilizează cunoştinţe și metode exacte. Dar un psiholog 
profesionist încă nu se poate lipsi de cunoştinţele sale psihologice, acumulate prin 
experiență personală. Psihologia naivă se vădește a fi foarte necesară în orice acti- 
vitate practică. Iată de ce un viitor psiholog ori chiar numai un viitor profesor trebuie 
să citească, pe lângă cărţi științifice de psihologie și romanele marilor scriitori, izvor 
de profunde reflecţii asupra conduitei umane. 

Psihologia ca știință a evitat aprofundarea psihologiei naive ; orice om de știință e 
predispus să critice reflecţiile cotidiene, deseori eronate. Totuși, începând cu deceniul 
al 7-lea (al secolului nostru), au apărut cercetări riguroase asupra psihologiei simțului 
comun şi a modului în care ea e utilizată zilnic. Este un nou domeniu de cercetare 
pentru știință (vezi Tr. Herseni, 1980; A. Cosmovici, 1988). 


3. începuturile reflecţiei teoretice asupra 
fenomenelor sufletești 


Sunt câteva fenomene care au atras atenţia oamenilor din cele mai îndepărtate 
timpuri și au dat naștere reflecției asupra psihicului și naturii sale. Cel mai frapant, 
zguduitor prin consecinţele sale, a fost, desigur, moartea omului. Ceea ce a părut să 
caracterizeze net acest eveniment este încetarea respirației. De unde o identificare 
între suflet şi respiraţie: în grecește psyche înseamnă suflet, dar şi suflu; în latină 
„spiritus” vine de la „spirare” care înseamnă a respira; chiar și în românește cu- 
vântul suflet este înrudit cu „suflare”. încât a existat concepţia că sufletul ar fi ceva 
foarte subtil care în momentul morţii părăsește corpul pe gură ori pe nări. Democrit 
susținea că sufletul este format din atomi foarte subtili, un „fel de foc foarte viu”. 

Un alt fenomen impresionant îl constituie visele din timpul somnului. Unii oameni 
primitivi, nu cu mult timp în urmă, considerau visele ca având o realitate : dacă șeful 
de trib visa o vânătoare norocoasă, supușii îl felicitau bucuroși! 

în fine, bolile psihice, delirul, halucinaţiile, chinurile imaginare au impresionat şi 
ele. 

Toate aceste fenomene au ridicat problemele naturii psihicului, ale rolului său - 
obiect a ceea ce mai târziu filosofii au numit ontologie. înainte însă de a fi preocupare 
filosofică, aceste fenomene au dus la crearea de mituri, la diferite credinţe religioase 
referitoare la multiple făpturi supranaturale m.d. Progresul gândirii psihologice 
s-a realizat o dată cu apariţia marilor gânditori ai antichităţii. 

Dacă la toți filosofii vom găsi reflecții privind natura sufletului, primul care a 
abordat fenomenele psihicului de pe poziţia unui „naturalist”, a unui observator este 
marele Aristotel (384-322 î.e.n.). Observațiile sale au fost consemnate în niște „tra- 
tate” (care atunci erau cărticele cu puţine pagini - nu ca azi): Despre memorie şi 
reamintire, Despre simţire şi cele sensibile, Despre vise ş.a. în zilele noastre le găsim 
grupate într-o lucrare numită Parva naturalia. Aflăm unele observaţii penetrante, 

cum este și consemnarea existenţei asociaţiilor de idei, fenomen mult supraapreciat în 
scrierile filosofilor empirişti din timpurile moderne. 

Mai sunt, desigur, și alţii care au făcut supoziţii interesante. De exemplu, Epicur 
(341-270 î.e.n.) explica astfel senzațiile: de pe suprafața obiectelor se desprind un 
fel de membrane extrem de fine (numite de el efluvii ori spectre) care pătrund în 
organele de simţ și impresionează atomii sufletului. Așadar, suntem mereu pătrunși 


de floarea pe care o privim. 


în timpul evului mediu, când a predominat spiritualismul mistic, nu găsim aporturi 
notabile privind fenomenele sufletești. Cel care a făcut multe observaţii pătrunzătoare 
este filosoful englez John Locke (1632-1704) în cartea sa Eseu asupra intelectului 
uman. Aici el susţine că „toate ideile noastre provin din experiență”. Ideile complexe 
rezultă din combinarea celor simple. El nu se preocupă de natura sufletului, ci caută 
să afle cum gândirea ajunge la ideile despre lume și descrie foarte exact principalele 
operaţii ale gândirii. De aceea, John Locke poate fi socotit întemeietorul psihologiei 
moderne. însă el practică o psihologie reflexivă care se bazează pe introspecție şi 
raționament, recurgând puţin la observaţia externă sistematică și neutilizând expe- 
rimentul. 

în secolul XVIII, sub influența lui David Hume, apare o direcţie care susține 
importanța asociaţiei de idei; prin acest mecanism se vrea a se explica formarea şi 
funcţionarea psihicului în întregime (D. Hartley, James Mill ș.a.). Se poate aprecia 
pozitiv efortul de a găsi o explicaţie coerentă a vieţii psihice, dar ea se va dovedi 
simplistă. în același timp, în Franţa predomină gândirea materialiştilor francezi, care 
ajung până acolo încât să privească omul ca pe o maşină: după La Mettrie 
(1709-1751) omul este o maşină care își întoarce singură resorturile. 

Tot în acest secol se va încetăţeni și denumirea de psihologie. Prima oară vom 
găsi o carte intitulată Psihologia în 1590 - o lucrare de Goclenius (Marburg) care 
însă trata chestiunea psihicului din punct de vedere strict ontologic. Termenul s-a 
încetățenit după ce filosoful Ch. Wolff și-a intitulat două cărți Psihologia empirică 
(1732) şi Psihologia rațională (1734). Acesta voia tocmai să separe psihologia bazată 
pe experienţă, pe metoda științelor naturii, de cea ontologică, preocupată de esența 
sufletului. Această distincţie se va realiza efectiv abia peste 150 de ani. Immanuel 
Kant, elevul lui Wolff, și-a însuşit terminologia, iar datorită enormei sale influenţe, 
ea s-a impus în vocabularul filosofilor. Ca știință, psihologia se va contura spre 
sfârșitul secolului XIX. 


4. Apariţia psihologiei ca știință 


în secolul XIX, sub influența filosofiei pozitiviste a lui Auguste Comte 
(1798-1857) și a progresului tehnic, s-au dezvoltat impetuos științele exacte bazate pe 
observaţie și experiment. Progresul unor investigaţii efectuate de fiziologi și fizicieni 
a dus la introducerea metodelor exacte şi în studiul psihicului. 

Remarcăm mai întâi o serie de cercetări efectuate asupra creierului. P. Flourens 
(1794-1867) a utilizat pe scară largă procedeul ablaţiunilor: extirparea unor porțiuni 
din creierul unor animale și observarea efectului ei (de exemplu, extirparea unor 
porțiuni din creierul mic duce la imposibilitatea menținerii echilibrului). Apoi I. 
Secenov (1829-1905) a putut demonstra experimental existenţa unei funcţii inhibitorii 
a creierului. P. Broca, observând un bolnav de afazie (pierderea capacităţii de vorbire) 
şi creierul acestuia după deces, a găsit o mare leziune în circumvoluţiunea a Hl-a 
frontală, stabilind existența acolo a unui centru al vorbirii (1861). în anii următori, 

Fritsch și Hitzig, excitând electric creierul unui animal, au putut determina centrii 
care comandă anumite mișcări (1870). 

W. Weber şi T. Fechner au studiat raporturile existente între intensitatea unor 
stimuli și senzațiile corespunzătoare. Un astronom german (T. Bessel) a stabilit un 
procedeu de măsurare a timpului de reacţie (timpul minim necesar pentru a răspunde 
la apariţia unui excitant). H. Helmholtz a studiat fenomenul producerii culorilor și 
natura timbrurilor sunetelor. 

Influențat de toate aceste cercetări, filosoful german W. Wundt a publicat în anii 
1873-1874 cartea Principii de psihologie fiziologică, iar în 1879 a inaugurat, la 
Leipzig, primul laborator de psihologie experimentală care a avut un enorm succes. 
Aici și-au făcut ucenicia numeroşi tineri din toate țările civilizate care, întorși la ei 
acasă, au înființat laboratoare de psihologie. Din acest motiv, anul 1879 este con- 
siderat a fi anul naşterii psihologiei ştiinţifice. 

Atunci s-au înmulțit cercetările pur psihologice tipărite la început în revistele de 
filosofic în 1889 a avut loc deja primul congres de psihologie. 

Primul român care a lucrat în laboratorul lui W. Wundt şi și-a susţinut doctoratul 
cu o teză de psihologie a fost Ed. Gruber (în 1893). Acesta, întorcându-se la laşi, a 
înfiinţat cel dintâi laborator de psihologie experimentală în cadrul universităţii ieșene 
(M. Bejat, pp. 153-182). Din păcate, după numai un an, E. Gruber s-a îmbolnăvit 
grav şi s-a sfârșit din viaţă, laboratorul rămânând în părăsire. 

Aşadar, în acei ani a avut loc proclamarea independenţei psihologiei față de 
filosofie, iar „decretul" care consfințeşte separarea ei teoretică îl găsim în prefața 
cărţii lui Theodule Ribot, Psihologia engleză contemporană. „Psihologia va fi, spune 
psihologul francez, pur experimentală, nu va avea ca obiect decât fenomenele, legile 
lor şi cauzele lor imediate; ea nu se va ocupa nici de suflet, nici de esenţa sa, căci 
această chestiune fiind deasupra experienţei și în afara verificării aparține metafizicii” 
(în sens de ontologie). Poziţia sa era foarte clară și justă, dar de-a lungul anilor s-a 
dovedit iluzorie această independenţă totală de reflecția filosofică. Totuşi, cercetările 
bazate pe experiment şi metoda patologică (o comparaţie între stările bolnavilor 
mintal și cele prezente la oameni normali) au dat roade bogate și importante. 


Laboratorul şi cercetările conduse aici de W. Wundt au avut serioase limite, 
fiindcă psihologul german considera că se pot aborda experimental numai procesele 
psihice elementare: aici se studiau senzațiile, timpul de reacţie și emotivitatea 
elementară. El credea că procesele superioare se pot aborda prin studiul mentalități 
și comportării popoarelor. W. Wundt a şi publicat o monumentală Psihologie a 
popoarelor, dar acolo găsim mai degrabă studii etnografice decât psihologice. 

Dar restricţiile stabilite de W. Wundt s-au dovedit factice: chiar la sfârșitul 
secolului trecut apar studii experimentale ingenioase și perseverente asupra memoriei, 
cercetări iniţiate de Herman Ebbinghaus. Ele vizau deci o funcţie complexă, 
superioară. 


5. Dezvoltarea psihologiei științifice 


O dată cu secolul XX, psihologia se dezvoltă paralel pe mai multe direcţii. Mai 
întâi au apărut cercetări experimentale efectuate cu animale. La începutul secolului, 
I.P. Pavlov și-a publicat rezultatele sale privind reflexele condiționate, care au avut un 
profund și îndelung ecou. Simultan, în Statele Unite, E. Thorndike a iniţiat cercetări 
cu ajutorul labirintului în care trebuiau să se orienteze șoarecii observați de 
experimentator. Teoria sa, similară cu cea a lui I.P. Pavlov, se inspira de fapt din 

asociaționismul secolului trecut. Criticându-l pe Thomdike, J. Watson (în 1913) va 
continua, împreună cu elevii săi, opera acestuia, introducând mai multă rigoare. Această 
școală va purta denumirea de behaviorism, de la behavior (comportament), întrucât are 
în centrul atenţiei studiul comportamentului exterior, cercetarea a ceea ce poate fi 
observat în mod exact. Ea va folosi pe scară largă scurte proceduri experimentale, 
numite teste, care au permis discriminarea și măsurarea aptitudinilor şi sunt utilizate 
azi în mod foarte frecvent. 

Pe un cu totul alt plan, psihicul a fost abordat de către medicul vienez S. Freud, 
fondatorul psihanalizei, disciplină ce-și propune să analizeze profunzimile inconşti- 
entului, a cărui importanţă a exagerat-o. Psihanaliza nu utilizează experimentul, ci își 
îndreaptă atenţia asupra resurselor convorbirii clinice. Deşi contestată ca știință, 
psihanaliza are foarte mulţi adepţi în occident. 

în studiul percepției, experimentul a fost utilizat cu succes de o şcoală germană 
numită şcoala formei (Gestalt în nemţeşte - de unde menţionarea ei frecventă sub 
denumirea de gestaltism). Cu toate contribuţiile sale importante, această direcție și-a 
extins concluziile asupra întregii lumi materiale, ancorându-se în considerații 
filosofice hazardate, de nuanță neokantiană. Se vădește acum relaţia strânsă care 
continuă să existe între psihologie și filosofic 


De altfel, pe lângă aceste orientări ce recurg la experiență, la observaţii și 
experiment, continuă să existe „psihologia reflexivă”, practicată de filosofii care vor 
critica frecvent limitele sau erorile experimentalismului. Putem vorbi, de pildă, de o 
psihologie fenomenologică, bazată pe observaţia internă și raționamentul subtil. 

Printre precursorii acestui curent îl găsim pe Franz Brentano (1838-1917). El 
consideră psihologia ca știință a fenomenelor psihice accesibile percepţiei interne. 
După Brentano, orice fenomen psihic se caracterizează prin aceea că este infențional 
(dar intenția e caracterizată foarte larg ca fiind o aspirație care caută să se realizeze - 
deci nu e vorba doar de scopul urmărit conştient). Fenomenele intenţionale au un obiect: 
în reprezentare există ceva (un obiect) reprezentat, în judecată ceva este acceptat (sau 
respins), în iubire cineva este iubit etc. Or, această caracteristică (intenționalitatea) 
este foarte greu de surprins din exterior. Introspecția ne dezvăluie referirile noastre, 
intenţiile. Astfel, un mare rol îl are contemplarea izvoarelor originale, a intenţiilor. 

William James (1842-1910) merge pe o cale asemănătoare: descrierea subtilă a 
vieţii sufletești ce apare ca o curgere continuă, mereu schimbătoare, selectivă, 
intenţională. Fenomenele psihice au un fel de aureolă, un fel de franjuri ale conşti- 
inţei ; pe lângă ceea ce este clar, există aspecte abia observate asigurând continuitatea, 
trecerea de la un fenomen psihic la altul, de la conștient la inconştient. „Aureola” dă 
un anume ton, o culoare trăirii în ansamblu (o atitudine specifică, un sentiment 
pozitiv ori negativ). 

Ed. Husserl (1859-1938) a dus aceste puncte de vedere la ultimele lor consecințe, 
fundamentând un curent filosofic, prezent și în filosofia de azi: fenomenologia, care 
se bazează pe o descriere psihologică a fenomenelor interne. El se ridică împotriva 
reducerii fenomenelor psihice la senzaţii și reprezentări (imagini). Cere să preluăm în 
mod simplu ceea ce ni se oferă originar în intuiţie (observarea internă). După Husserl, 
introspecția ne dezvăluie o mare bogăție şi o mare varietate de nuanțe, el pronun- 
ţându-se împotriva unor tendinţe de simplificare implicate de cercetarea psihologică, 
doritoare de a măsura și a stabili etaloane. Măsura e greu de realizat în psihologie, 
mărimile sunt evaluate în mod grosier și se pierd nuanțele; printre nuanţe se află și 
caracterul intenţional, care dă aspectul calitativ al fenomenului. Sesizarea calității 
constituie chiar obiectul fenomenologiei. 

Pe de altă parte, fenomenologia se consideră o știință a datelor de conştiinţă, care 
sunt degajate de toate determinările concrete, de orice variabilitate şi orice ancorare 
într-un loc și într-un moment: se obţine obiectivitatea, adică o privire pură asupra 
fiinţei. Dar criteriile acesteia nu sunt clare. Până la urmă, fenomenologia formulează 
teze dogmatice. 

Dogmatismul nu exclude contribuţiile filosofice importante. Şi Hegel a fost dog- 
matic, dar valoarea filosofiei sale nu este contestată. Pentru psihologie direcția 
fenomenologică este importantă, adepţii acestui curent făcând observaţii de mare 
fineţe, ele devenind o pavăză împotriva tendinţelor de simplificare a vieţii psihice. 
Este notabilă şi importanța acordată intențiilor, motivaţiei, atitudinilor. Fenome- 
nologia a influențat mulţi psihologi de vază. Limitele ei sunt constituite de reducerea 
la descriere, fără încercări de explicaţie. 

Paralel cu primele publicaţii anunțând punctul de vedere fenomenologic, apare o 
altă direcţie în psihologie : psihologia comprehensivă (Verstehenpsychologie) înrudită 
cu fenomenologia cel puţin prin reacţia sa împotriva tendinţelor de simplificare și 
analiză excesivă, prezente în psihologia de orientare asociaţionistă ca și în psihologia 
experimentală. 

Principalul reprezentant al acestui curent este Wilhelm Dilthey (1833-1911). 
Acesta include psihologia printre științele care au ca obiect spiritul, realitățile 
istorico-sociale: istoria, dreptul, lingvistica, istoria artei ş.a. Acestea se disting 
printr-o logică şi o metodologie proprii, fiind discipline descriptive, comprehensive, 
lipsind tendinţele de abstractizare și generalizare caracteristice ştiinţelor naturii. 

Dilthey cere o abordare a individului în întregul său, apelându-se la introspecţie 
pentru a înţelege unitatea specifică a vieții sufletești, ceea ce implică o tendință spre 
comprehensiune. Spre deosebire de fenomenologie, psihologia comprehensivă se 
orientează spre conținutul vieţii sufletești, nu numai spre aspectele formale și nici 
doar spre intelect. Omul adevărat este acela care acționează. De aceea, el efectuează 
studiul unor personalităţi din istorie, al acelora a căror existenţă este bine cunoscută. 
Găsim deci un studiu al biografiilor individuale, cele ale marilor personalităţi din 
renaștere şi ale unor moralişti francezi. 

Psihologia comprehensivă a fost continuată de Ed. Spranger (1882-1963) care a 
identificat 6 „forme de viaţă”, 6 tipuri umane (tipul economic, tipul artistic etc.) 
devenite foarte populare în psihologia aplicată. 

Dar relaţia pe care W. Dilthey a văzut-o între psihologie şi istorie nu a fost 
fructificată. Istoricii nu sunt familiarizați cu analiza psihologică de profunzime, iar 
psihologii nu ştiu să verifice autenticitatea documentelor istorice. Progresul pe această 
linie necesită o colaborare între cele două domenii, care nu s-a realizat. Totuși, 
recent, istoricii au început să dea atenție „psihologiei istorice”, adică mentalit: 
caracteristice unei perioade trecute. 

Ceea ce a rodit în psihologie este preocuparea lui W. Dilthey și a elevilor săi 
pentru specificul individual. Astfel, W. Windelband a deosebit şi el ştiinţele idiogra- 
fice ale spiritului (care studiază evenimente singulare), de științele naturii - denumite 
de el nomotetice. Acestea generalizează, caută legi cauzale. 

Disciplinele idiografice, cum sunt istoria şi psihologia, studiază evenimente 
unice ; totuși, pot fi obiect de știință care va căuta să determine specificul fiecăruia. 
Problema este controversată și azi: cum e posibilă o ştiinţă a individualului? O 
anume persoană este o ființă unică, atunci cum poate fi obiect de știință? Poate fi, 
dacă o studiem în evoluţie, pentru a deosebi aspectele ei esenţiale, caracteristice, de 

cele întâmplătoare, variabile. La urma urmei, astronomii nu studiază științific soarele 
care este un corp unic? Apoi, biologii nu studiază plante şi animale care sunt şi ele, 
la rândul lor, ființe unice? De fapt, în univers nici două pietricele nu sunt identice în 
toate detaliile lor microscopice. Deci distincţia dintre cele două grupe de științe s-ar 
putea să nu fie esenția 

Oricum, preocuparea pentru specificul individual este importantă în psihologie, 
iar spiritul psihologiei comprehensive continuă să fie prezent în concepția multor 
psihologi contemporani: W. Stern, G. Allport și, recent, H. Thomae au adus 
contribuţii importante în acest sens. H. Thomae s-a preocupat îndeaproape de studiul 
biografiilor, preconizând o cercetare sistematică a lor. 

Aşa cum veți avea prilejul să constataţi în studiile viitoare, psihologul practician 
trebuie să acorde mare atenţie determinării specificului individual al persoanei pe 
care o examinează. 

Totuşi, progresele esenţiale ale psihologiei au venit din partea acelor cercetători 
care au făcut investigații concrete bazate pe observarea comportării umane, pe 
rezultatele convorbirilor şi ale experimentelor. 

Cea mai valoroasă contribuţie a adus-o, în ultimele decenii, J. Piaget care a 
reușit, după un travaliu de trei decenii, să demonstreze că gândirea abstractă, gândirea 
formală, apare treptat, prin interiorizarea acțiunilor desfăşurate în prealabil în plarul 
extern. în felul acesta, s-a combătut apriorismul susţinut de I. Kant și s-au consolidat 
bazele empirice ale psihologiei. 

E bine să menţionăm că ideologia marxist-leninistă, filosofia materialist dialectică 
au avut o influență negativă asupra evoluţiei psihologiei. în Uniunea Sovietică, 
începând cu anii '40 s-a instaurat cultul lui I.P. Pavlov considerându-se de unii că 
teoria sa poate rezolva toate problemele psihologiei, ceea ce a stânjenit dezvoltarea 
psihologiei sovietice. 

O contribuţie de ordin critic a avut-o, în Franţa anilor '30, Georges Politzer care a 
observat caracterul artificial al multor cercetări, cerând să studiem „drama” vieţii, 
adică fragmente concrete din viaţa omului: omul în producţie, omul pe stadion, 
evenimentul căsătoriei ş.a. Dar Politzer n-a putut da un exemplu de organizare a unei 
astfel de cercetări. 

în deceniul al 7-lea, L. Sève a reluat criticile lui Politzer, el recomandând 
utilizarea metodei biografice, dar fără a contribui la perfecționarea ei. H. Thomae va 
fi acela care, cu totul independent de marxism, a studiat-o îndelung și a făcut să 


progreseze această metodă. 


t s 


Dezvoltarea impetuoasă a cercetărilor de psihologie în secolul XX a dus la apariția 
a tot felul de specializări, a noi ramuri ale psihologiei. îndeosebi s-au diferențiat 
numeroase ramuri „aplicate", ramuri „practice" vizând optimizarea activității în 
diferite domenii. în figura 1 înfățişăm principalele ramuri ale psihologiei contempo- 
rane. ' 

Psihologia generală este deci ramura care se referă la individul uman, normal, 
evoluat studiat din punct de vedere feoretic și în mod analitic. Este ramura cea mai 
bine dezvoltată, pe cunoștințele de psihologie generală bazându-se toate celelalte 
discipline, fără a se reduce, desigur, la ele. 

Clasificarea de mai jos sugerează existența unui mare volum de cunoștințe 
psihologice. într-adevăr, în anii '60, în R.F. Germania a apărut un mare tratat german 
de psihologie în 14 volume, fiecare volum având cel puţin 400 de pagini (unele au și 
câte 1000 de pagini). lar din 1982 apar succesiv volume (de aceeași proporţie) în 
cadrul unei Enciclopedii a psihologiei, proiectată să aibă... 85 de tomuri! Din 
păcate, numărul imens de pagini nu se explică prin stăpânirea tuturor tainelor 
psihicului. Dimpotrivă: ele exprimă numărul mare de teorii și ipoteze divergente, 
contrarii. Chiar unele fapte sunt discutabile. Nu există o sistematizare unanim 
acceptată, multe experiențe duc la concluzii neconcordante. Altele sunt lipsite de o 
semnificaţie clară; psihologia se află la începutul ei, nu există păreri unanime decât 
într-un număr restrâns de probleme. 

Cum menţionam chiar la începutul cursului, nici măcar în ce priveşte obiectul 
psihologiei nu există unitate de vederi: 


- pavlovismul găseşte soluţii în studiul reflexelor condiţionate ; 

- behaviorismul are încredere doar în comportamentul observabil din exterior; 

- psihanaliza consideră că esenţialul constă în impulsurile inconștiente ; 

- fenomenologia se bazează în special pe analiza vieţii mintale interioare. 

lată de ce în continuare va trebui să descifrăm felul nostru de a vedea obiectul 
psihologiei, deși nu ne vom opri prea mult asupra unor probleme care sunt mai mult 
de resortul filosofiei. 

Fig.l. Ramurile psihologiei 


CAPITOLUL II 
OBIECTULPSIHOLOGIEI 


1. Natura psihicului 


Nu putem caracteriza ceea ce înțelegem prin fenomen psihic, fără o privire cât de 
sumară asupra problemei naturii psihicului. Altfel se pot face (și s-au făcut) greșeli 
foarte mari, cu consecinţe negative asupra evoluţiei psihologiei. 

în legătură cu problema esenței vieții psihice se află chestiunea raportului dintre 
suflet și creier. Aici găsim trei perspective, trei poziţii filosofice. 

a) Spiritul ar fi o substanță cu proprietăți net diferite de cele ale creierului, ale 
materiei şi care comandă creierului, aflându-se în interacţiune cu acesta. Deşi se 
află în subordine, creierul poate acţiona asupra psihicului. O dovadă o constituie 
beţia: alcoolul influențează activitatea creierului și poate duce la tot felul de 
tulburări ale conștiinței. Aceasta ar fi poziția interacționistă. După René Descartes, 
interacțiunea s-ar produce prin intermediul glandei pineale (epifiza); după K. Popper 
(filosof contemporan), ea ar avea loc prin mijlocirea unor moduli existenți în 
scoarța cerebrală. De ce simte nevoia K. Popper să accepte existența spiritului? 
Fiindcă neurofiziologia actuală nu poate explica (încă) sinteza proceselor nervoase 
ce face posibile percepția, voința ș.a. La drept vorbind, noi nu putem explica nici 
sinteza implicată de metabolismul unei celule vii (în fiecare secundă au loc acolo 
cea. 2000 de procese fizice și chimice. Cum pot fi ele aşa de precis coordonate 
încât să ducă la ordonate acte de metabolism?). 

b) A doua concepţie afirmă de asemenea deosebirea dintre spirit și materie, realități 
complet diferite, dar care nu interacționează. Situaţia este de așa natură încât 
oricărei modificări în spirit îi corespunde o modificare a materiei. De aceea se 
vorbește de paralelism. Problema este cum s-a asigurat această permanentă 
potrivire. Unii susţin că intervine voinţa divină, care a creat totul. Alţii consideră 
că biologii, studiind misterele evoluţiei materiei vii, vor clarifica și această 
chestiune. 

c) A treia poziție constă în postularea identită 


ii, teoria identităţii: nu există decât 


creierul. Activitatea sa explică fenomenele psihice. Dar activitatea creierului poate 
fi privită din două puncte de vedere. Când observăm activitatea nervoasă din 
exterior, vorbim de materie, guvernată de legi. Privită din interiorul fiecăruia din 


noi, vedem alte aspecte și ne referim la psihic, la spirit. E ca și în cazul unui 

submarin: unul este aspectul său văzut din afară, din avion, altul este aspectul pe 

care îl observă mateloţii dinăuntrul acestui vehicul. 

Dificultatea stă în posibilitatea stabilirii unei legături între cele două aspecte: 
cum e posibil ca o idee să declanșeze o acțiune, un act exterior, material? Este o 
problemă de mare complexitate. Ea s-ar. putea rezolva dacă s-ar accepta că psihicul 
este expresia unei proprietăţi caracteristice tuturor obiectelor și fiinţelor din univers : 
forma. Psihicul ar fi forma pe care o îmbracă succesiunea proceselor nervoase din 
creier (A. Cosmovici, Şt. Celmare, 1990). 

Să încercăm să clarificăm această poziţie, deoarece ni se pare cea mai verosimilă. 

Aristotel vorbea de existența a 4 cauze: cauza eficientă (forţele naturii în sensul 
de azi), cauza finală (scopul către care tinde o ființă), cauza materială (substanţa din 
care sunt alcătuite corpurile) și cauza formală (la Aristotel era ideea asupra 
obiectului). Vorbind de formă, noi ne gândim la structura obiectului, la modul lui de 
alcătuire, la configuraţia pe care o capătă diferitele sale elemente. Forma are un rol 
hotărâtor în desfășurarea cauzală a fenomenelor. De exemplu, să luăm cazul unui 
cutremur puternic ce face ca dintr-un munte să se desprindă o stâncă mare. Dacă ea 
are o formă relativ rotundă, se poate rostogoli și distruge în calea ei o cabană; dar 
dacă forma este oarecum paralelipipedică, atunci ea se va opri curând în căderea ei 
pe pantă. Deci forma, aici fiind vorba de structura exterioară, intervine în lanţul 
cauzal în mod hotărâtor, fiind alături de forța gravitaţiei cauza dărâmării unei clădiri. 

Alt caz: izomerii (corpuri cu aceeași compoziţie chimică, cu același număr de 
atomi, dar structuraţi, așezați în mod deosebit) n-au exact aceleaşi proprietăți, unele 
diferă - iată alt caz de cauzalitate structurală, formală. Mai departe: modul de 
organizare a celulelor duce la formarea unor organe diferite, cu funcții diferite. 

Cauzalitatea structurală (sau formală) e rezultatul unei relaţii dintre elemente. 
Forma apare din relaţiile dintre componente. De pildă, imaginea ce apare într-o 
fotografie: ea rezultă din totalitatea raporturilor dintre petele închise şi cele albe, 
raporturi care reflectă fidel petele de umbră și luminile obiectului fotografiat. Deși 
hîrtia și bromura de argint n-au nimic comun cu casa fotografiată, deşi dimensiunile 
diferă mult, păstrarea raporturilor amintite permite reproducerea fidelă a imaginii, a 
formei. Forma, imaginea nu înseamnă decât un sistem precizat de raporturi. 

La fel stau lucrurile şi în cazul imprimării pe bandă magnetică: pulberea de 
cupru de pe bandă nu are nimic comun cu vibrația aerului, dar magnetizarea ei 
variază fidel în conformitate cu variația sunetelor muzicale, de unde păstrarea 
„formei” și posibilitatea de a reproduce exact muzica respectivă. 

Tot aşa senzaţia de roşu este altceva decât culoarea roşie (o vibraţie electro- 
magnetică), dar fiindcă senzaţia de roșu se află în același raport cu senzaţia de verde 
ca și raportul dintre cele două culori exterioare ochiului, noi avem o imagine corectă 
asupra culorii obiectelor, ca şi a formei lor, încât ne putem orienta perfect în mediul 
ambiant. Această imagine este un fenomen psihic. Creierul este un organ material, 
între multiplele sale procese nervoase se stabilesc numeroase și variate raporturi ce 
constituie imagini, deci procese psihice. Psihicul este imagine, formă şi ca atare intră 
în lanțul cauzal al reacţiilor umane. 


Cu alte cuvinte psihicul este informație. Ceea ce este programul (soft) pentru un 
calculator este psihicul pentru creier, pentru organism. Spre deosebire de calcu- 
latoarele create de om, creierul este un calculator care se autoprogramează mereu în 
funcție de experiență. 

Pentru a vedea în ce fel psihicul intervine ca o cauză a comportării, să luăm un 
exemplu. Să presupunem cazul unui tânăr din casta cea mai de jos din India, în 
secolul XVI (un „paria”). El vede într-un alai o frumoasă prinţesă indiană. Regulile 
severe ale societății împărţite în caste interziceau relaţiile între caste îndepărtate, 
nemaivorbind de imposibilitatea căsătoriei între tinerii aflați pe îndepărtate trepte 
sociale. Ca urmare, această mentalitate se afla înscrisă în conștiința tânărului, fiind 
blocat orice circuit care să facă posibilă o acţiune de apropiere de prinţesă. Nici 
măcar gândul acestei îndrăzneli nu poate apărea. 

în cazul unui prinț din anturaj, normele, „obiceiurile” fac posibilă apariţia ideii și 
a dorinţei de a se căsători şi există cale liberă pentru a întreprinde acţiuni în acest 
scop. „Imagini” diferite blochează sau eliberează circuite nervoase, fiind posibile 

anumite acţiuni. în felul acesta psihicul intervine în procesele nervoase care de- 
clanșează mişcările coordonate în acțiuni îndreptate către un scop (acesta fiind tot o 
imagine). 

Acţiunea psihicului e similară cu funcţia acarului: a muta acele liniilor ferate fie 
spre linia curentă, fie spre depou. Ea se încadrează în acea categorie de cauze numită 
„cauzalitate structurală” (sau formală). 

Totuși între imaginea psihică și cea fotografică există o deosebire fundamentală: 
ultima este fixată o dată pentru totdeauna, pe când cea psihică este în continuă 
transformare, ea receptând mereu numeroase influențe dinspre mediu și organism. 
De asemenea, psihicul are un rol activ, transformator. Spiritul creator al omului a 
dus la schimbări importante în mediul ambiant, în special în biosferă, cultivarea 
plantelor și creşterea animalelor efectuându-se în folosul omului. Apoi, s-a ajuns la 
creaţii de obiecte, mașini inexistente în natură, dar care asigură omului posibilități 
superioare de trai și progres. 


2. Psihologia și fiziologia activităţii nervoase superioare 


Dacă psihicul constituie modul de structurare a proceselor nervoase, dacă este 
forma activităţii creierului, n-ar putea fi el studiat prin metode fiziologice? De fapt, 
această opinie a fost susţinută în anii '50 în Uniunea Sovietică : prin metoda reflexelor 
condiţionate s-ar putea studia activitatea psihică și n-ar mai fi nevoie de psihologie. 
Lăsând la o parte observaţia că, în fond, reflexul condiționat studiază o reacție 
psihică și este mai degrabă o metodă psihologi să arătăm că aceste două ştiinţe nu 
abordează la fel activitatea creierului. 

După teoria identităţii, la care subscriem, există o diferență de punct de vedere 
între fiziologie şi psihologie. Aici trebuie să venim cu precizări. Pentru a înțelege 
mai bine, să facem o analogie. De exemplu, procesul digestiei constă într-o suc- 
cesiune de fenomene fizice și chimice: bolul alimentar este deplasat, frământat și. 
descompus prin acizi, bilă și fermenţi. Totuşi, putem clarifica deplin digestia doar cu 
ajutorul fizicii şi chimiei? Nu. Pentru că în timpul digestiei stomacul şi pancreasul 
secretă altfel de substanțe pentru digerarea unei bucăţi de pâine şi altele pentru 
transformarea unui cotlet de porc. Apoi nici fizica, nici chimia nu pot explica de ce o 
bucăţică de zahăr, dizolvată, este repede evacuată din stomac, pe când varza poate 
rămâne aici chiar și 12 ore. Această dinamică a traiectului alimentar se poate înţelege 
numai privind procesul digestiei în raport cu o serie de organe (ficat, pancreas, 
duoden, dar și plămâni, inimă), cu sistemul nervos autonom, în raport cu întreaga 
funcţionare a organismului. Deci fiziologia (spre deosebire de chimie sau fizică) 
studiază procesele în relaţie cu activitatea întregului organism, fără de care nu pot fi 
înţelese nici digestia, nici respiraţia, nici circulaţia. 


Deci fiziologia creierului îi va studia activitatea în raport cu întregul organism: 
circulaţia, respiraţia, hormonii glandelor cu secreție internă ș.a. în acest fel însă ea 
nu poate descifra sensul imaginilor formate în creier. lată, vedem cum doi bărbaţi se 
întâlnesc într-un parc, se recunosc, dar, în loc să-şi dea mâna, încep să vocifereze; 
unul din ei este agresiv, îl ia pe celălalt de guler etc. Cum poate explica un fiziolog 
acest fapt ? El va vorbi de o iradiere a excitaţiei pe scoarță, de o creștere a secreției 
de adrenalină, dar nu va putea caracteriza şi nici explica reacțiile. 

Iradierea excitaţiei nu dă decât o explicaţie foarte parțială, deoarece fenomenul 
apare și în alte emoţii (frică, veselie) și apoi, oare de ce s-a produs ea? Psihologul 
raportează reacţia celui agresiv la context, la situația prezentă, la trecutul celor două 

persoane, la experienţele trăite de individ şi identifică o reacție de furie cauzată de un 
act reprobabil din trecut, efectuat de celălalt. Deci punctul de vedere al psihologului 
este în raport cu mediul ambiant şi cu alte fenomene psihice trăite (experiența 
anterioară). De aici decurge sensul actelor şi se pot anticipa alternativele de conduită 
ale persoanei respective. 

Așadar, psihologia are cu totul alt punct de vedere, cu totul alt sistem de referință 
decât fiziologia. Desigur, explicaţia psihologică recurge uneori şi la relația cu orga- 
nismul : când cineva ingerează prea mult alcool, tulburările de percepție, gândire, 
afectivitate au o origine organică. Şi invers, fiziologul ori medicul explică uneori un 
ulcer de stomac prin conflictele îndelungi care au stresat persoana. 

Psihologia se află în relaţie cu fiziologia și colaborează uneori pentru a putea 
descifra un fenomen, dar ele nu se pot confunda, sistemul lor de referință fiind altul. 

înţelegerea comportamentului uman implică o referire și la organism, dar în 
special ne raportăm la ambianța socială și la structura psihică dobândită de persoană, 
izvorând în special din experiența anterioară (sistemul psihic constând în anumite 
concepții, însuşiri de temperament și caracter, anumite sentimente și amintiri etc). 
Se obișnuiește a se spune că înțelegerea conduitei umane presupune referirea la trei 
factori, omul fiind un individ biopsihosocial. Principalul îl constituie structurile 
psihice formate care pot fi înţelese prin raportarea lor îndeosebi la experiență și la 
mediul ambiant. 


3. Obiectul și importanţa psihologiei 


Concret, ceea ce studiază psihologul este modul de comportare a persoanei, toate 
reacţiile psihice : ce spune, acţiunile sale, expresiile. Dar psihologul are nevoie şi de 
informaţiile privind trăirile interne, exteriorizate prin mărturii verbale, prin descrieri, 
în măsura în care acestea concordă la multe persoane ele sunt importante. Pe baza 
lor, ca și prin referințe la ambianța socială ori la unele particularităţi ale organismului. 
putem găsi explicaţii valabile. 

Pentru a utiliza un termen mai cuprinzător, vom spune că psihologia studiază 
conduita umană, acţiunile şi cauzele care se traduc direct sau indirect în comportare 
(fie imediat, fie tardiv). Termenul conduită cuprinde atât comportamentul exterior, 
cât şi cel interior. 

O anumită reacție, cum ar fi înroşirea cuiva, privită în raport cu organismul, este 
obiectul fiziologiei ori al medicinii. Aceeași reacție, în raport cu întreaga conduită si cu 
ambianța, este obiect al psihologiei care îi va stabili sensul său psihologic, lămu- 
rindu-ne importanţa ei pentru comportamentul viitor al persoanei. 

Psihologia are legături cu fiziologia. în special studiile de neurofiziologie o pot 
ajuta pentru a putea înţelege unele fenomene, mai ales tulburările patologice. Dar ea 
se află într-o relaţie și mai importantă cu sociologia și ernologia. Grupul mic în care 
trăiește copilul, familia, cât și celelalte instituţii cu care ia legătura ulterior (şcoala, 
biserica, întreprinderea economică ş.a.) au o puternică influență asupra formării sale 
psihice. Ele îi insuflă în special anumite opinii, atitudini, obiceiuri, mentalități. Pe de 
altă parte, şi particularităţile psihice ale unor persoane, în special ale conducătorilor, 
îşi pun pecetea asupra unor grupuri, influențează anumite evenimente sociale, deci 
psihologia interesează pe sociologi și etnologi, influenţa fiind reciprocă. 

Cu toate eforturile făcute (începând cu secolul trecut) psihologia nu s-a putut 
desprinde total de filosof ie. Cea mai mare parte din fenomenele psihice complexe 
n-au putut fi încă explicate decât în mod parţial. La tot pasul întâlnim teorii diferite, 

fără a se putea stabili justeţea uneia sau alteia. Nici în ce privește metodele nu există 
un consens. Ca urmare, reflecţia filosofică păstrează un important câmp de discuţie și 
analiză. Acesta este şi specificul filosofiei. Ea este o disciplină care caută să obțină o 
poziție cât mai apropiată de adevăr în probleme nerezolvate încă de știință, ca şi în 
domenii unde intervin judecăţi de valoare (morală, estetică). lată ce spune J. Piaget în 
această privință : „ştiinţa începe de îndată ce s-a convenit să se limiteze o problemă, 
astfel încât soluționarea ei să fie subordonată unor constatări accesibile tuturor şi 
verificabile de către toţi” (prin metode experimentale, statistice sau algoritmice) 
(J. Piaget, 1972, p. 34). Or, în psihologie sunt multe fenomene care nu îndeplinesc 
cerința verificării exacte, ele rămân la dispoziţia raţionamentului, a psihologiei 
reflexive, armă obişnuită a filosofului. 


Observațiile efectuate de filosofi au fost și sunt prețioase pentru psihologie, 
datorită subtilităţii lor. Critica a dus la mai multă prudență în cercetare și în 
formularea de conclu: Pe de altă parte, și cercetările exacte efectuate de psihologi 
au permis paşi mai siguri într-o serie de domenii ale filosofiei cum sunt teoria 
cunoașterii, logica, etica, estetica. 

Psihologia poate interveni în numeroase domenii de activitate în care factorul 
uman are un rol decisiv; putem vorbi astfel nu doar de importanța teoretică a 
psihologiei, ci şi de importanța ei practică. Am văzut în descifrarea ramurilor 
psihologiei, prezentată mai sus, existența unei serii de domenii ale psihologiei 
aplicate, practice. Atât în practica medicală, în învățământ sau în procesul de pro- 
ducție, competenţa psihologului a putut interveni cu succes. în competițiile sportive, 
sfaturile psihologului sunt din ce în ce mai mult apreciate. La fel, în pregătirea 
militară, în ancheta judiciară ş.a. „Psihanalistul”, „psihoterapeutul” au ajuns să 
concureze în popularitate medicul (în ţările occidentale). Astfel, psihologia are 
perspective largi. Succesele ei sunt însă condiționate de un progres teoretic continuu 
care presupune o metodologie de cercetare, cât mai riguroasă. 


CAPITOLUL IlI 
METODOLOGIA CERCETĂRII ÎN PSIHOLOGIE 


în funcţie de natura obiectului de studiu, orice ştiinţă elaborează propriile metode 
de cercetare. Metodele au însă în spatele lor nişte norme, puncte de vedere principale, 
care le guvernează. Astfel, putem vorbi de câteva principii ale cercetării psihologice. 


A. PRINCIPII ALE INVESTIGAŢIEI PSIHOLOGICE 


1. Principiul determinismului 


Se pornește de la postulatul că toate fenomenele din natură și societate au anumite 
cauze, se supun necesității, fiind guvernate de legi obiective. Ca urmare, nici fe- 
nomenele psihice nu sunt arbitrare, se supun unor legi, au anumite cauze, chiar dacă 
în multe cazuri nu le sesizăm. Nu există manifestare fără cauze specifice (de obicei, 
nu e vorba de una singură, ci de mai multe). Prin această poziţie, omul de ştiinţă 
psiholog nu poate admite „liberul arbitru”, în sensul că o persoană într-un anume 
moment și într-o anume situaţie ar putea lua orice hotărâre. Desigur există libertatea 
față de situaţie, față de alții, de a spune da ori nu. Dar nu există libertate faţă de sine 
însuşi: modul de reacție este în funcţie de structura psihică a fiecăruia. Oricine știe 
că, într-o situaţie periculoasă, ceea ce poate înfăptui un om puternic, demn și curajos 
nu va putea face unul slab, hoţ și fricos. Asupra acestei chestiuni vom reveni mai 
târziu. Reţinem ideea conform căreia totdeauna o reacție psihică are o cauză. Cauza- 
litatea psihică are însă anume caracteristici. 


Cauzele psihice sunt multiple, complexe. De obicei, suntem conștienți numai de` 
una ori două, când de fapt intervin zeci de factori, din care majoritatea sunt 
inconştienţi. Mereu ne vin în minte idei, ba chiar trecem la acțiune, fără să știm de ce 
o facem; nici nu ne punem problema. lată, îmi vine în minte melodia unui cântec 
vechi, mă mir, nu ştiu de ce... dar o cauză trebuie să existe: fie mă aflu într-o 
ambianţă, o situaţie similară cu aceea din trecut, fie am întâlnit o persoană din acele 
vremuri, fie am auzit o melodie asemănătoare; legile asociaţiei arată că analogii 
foarte variate pot aduce în conștiință amintiri demult uitate. 

în al doilea rând, cauzele în domeniu) psihic sunt, frecvent, cauze finale. Cel mai 
clar exemplu de cauză finală îl constituie un instinct, de exemplu instinctul clădirii 
cuibului: pasărea adună paie, le așază într-un loc ferit, le lipește cu pământ, totul 
pentru a-și putea adăposti ouăle. Toate acţiunile se subordonează acestui scop. în 
programul genetic al păsării sunt înscrise operaţiile, în ordinea lor succesivă și la 
momentul necesar. 

Condiţiile umane sunt comandate de scopuri, idealuri, dorințe mai mult ori mai 
puţin conștiente. Ele ne dinamizează. Dar sunt formate în experiența noastră ante- 
rioară. Influenţa instinctelor se face sirațită uneori, dar rareori e dominantă. 

Datorită complexităţii cauzalităţii psihice, cele mai multe legi care guvernează 
viața psihică au un caracter probabilist (statistic). Adică fenomenele, depinzând de 
numeroși factori, sunt influențate şi de legile probabilității. înseamnă că nu vom 
putea exclude întâmplarea în desfăşurarea vieții psihice. Dar întâmplarea nu elimină 

determinismul, ea provenind din întretăierea mai multor lanţuri cauzale. De pildă, un 
student care învaţă pentru un examen de a doua zi, ieşind să se repauzeze, vede la un 
stand de cărți o lucrare nou apărută şi având legătură cu examenul. Foiletând-o, 
reţine unele fapte pe care a doua zi, din întâmplare, le va putea utiliza în tratarea 
unuia din subiecte. Iată o coincidență favorabilă. însă, toate actele, toate momentele 
au survenit într-o înlănțuire perfect cauzală, doar intersecţia lor nu era previzibilă, 
având doar o probabilitate foarte redusă. 

Legile psihice, existența lor sunt negate de unii filosofi, deși numeroase expe- 
rienţe psihologice au pus în lumină neîndoielnice relaţii esenţiale între fenomene. 
Unii filosofi le neagă, fără a cunoaște exact faptele. Astfel, J.P. Sartre susține că nu 
există legi care să cauzeze relaţii între două procese psihice, el negând legea asemă- 
nării care intervine în asociaţia de idei (asemănarea unei persoane prezente cu un 
prieten din trecut are ca urmare faptul că percepţia ei îmi aduce în minte reprezentarea 
amicului). Sartre raţionează: pentru ca să poată interveni o asemănare, trebuie ca 
ambii termeni să fie prezenți, deci ea nu poate cauza o asociaţie. Dar faptele sunt 
clare : asemănarea produce asociaţia după care, uneori, îmi dau seama de asemănare. 
Cauza asociaţiei ar fi, în limbajul unui behaviorist, „nediferenţierea excitanților”. 
Există o lege stabilită de multă vreme. 

Deoarece intervine şi întâmplarea, oricât de bine am cunoaşte o persoană, tot nu 
vom putea face o prezicere de 100% privind comportamentul ei, într-o situație 
viitoare. Tot de aici vine și impresia de arbitrar pe care o avem uneori, când facem o 
acţiune anumită, fără sentimentul unei obligaţii. 

Psihologii au căutat să clasifice legile psihologice. Astfel, M. Pradines distinge : 
a) legi de funcționare a fenomenelor psihice (cum ar fi legile memorizării); b) /egi 
de compoziţie, de organizare sau structură (referitoare, de exemplu, la structura 
procesului perceptiv); c) legi de dezvoltare (Popescu-Neveanu, 1980, p. 56) privind 
modul de formare a proceselor psihice (cum sunt cele privind succesiunea stadiilor 
formării gândirii formale după J. Piaget). 

La o examinare aprofundată s-ar părea că legile de compoziţie sunt în relaţie cu 
cele ale dezvoltării. Importantă rămâne convingerea psihologului în existența unei 
regularităţi în viaţa psihică, a unui determinism fără de care nu poate exista o 
adevărată știință. 


2. Principiul dezvoltării 


Spre deosebire de lumea anorganică, viața presupune o permanentă transformare, 
o succesiune de procese prin care se realizează schimburi materiale și informaţionale 
între o vietate și natură. Cu atât mai mult se aplică această observaţie vieţii psihice 
are presupune o continuă activitate, o continuă evoluție. Ea este mai pregnantă în 
primii ani de viaţă, se încetinește, dar nu se opreşte decât aparent. De la o anumită 
vârstă apar involuţia, regresul, dar nu stagnarea. Această continuă transformare este 
în funcţie de dezvoltarea biologică (creierul, ca orice organ îşi are evoluția lui), dar 
mai ales intervin factorii sociali, influența ambianţei sociale. Un rol îl au chiar 
factorii psihologici: conștiința de sine, idealurile, speranţele influențează activitatea 
noastră şi devenirea propriului psihic. 

Constatarea aceasta ne obligă să nu uităm „mobilitatea” psihică și să 
totdeauna să înţelegem procesul apariției și dezvoltării unui proces psihic. J. Piaget a 
arătat cât de importantă este cunoşterea genezei unor operaţii pentru înţelegerea 
structurii lor. 


tăm 

El a subliniat faptul că în evoluţie se pot distinge două procese fundamentale 
(J. Piaget, 1965, pp. 61-62): mai întâi există un fenomen de asimilare. Condiţiile 
mediului sunt asimilate mecanismelor pe care le posedă organismul: pasărea caută, 
reține și transportă materialele conforme cu programul ereditar înscris în genele ei. 
Ea e sensibilă la anumiţi stimuli care suscită schemele acţiunilor cu ciocul, cu 
ghearele etc. 

Al doilea proces, care intervine când condiţiile nu corespund structurilor psihice 
existente, este acomodarea. El constă în modificări ale schemelor existente pentru a 
se putea face față noilor situații. Ursul, animal ierbivor, în lipsa hranei preferate 
devine carnivor şi dobândește un comportament agresiv. Veveriţa, când nu găsește 
ghindă, alune, se strecoară în cămările oamenilor și consumă alte feluri de alimente. 
Aceste acomodări au drept consecință şi transformări biologice, dar ele constituie 
îndeosebi învăţarea, progresul adaptării psihice. 

Speciile animale evoluează aproape numai pe plan biologic. Experienţa și acomo- 
dările psihice pe care le realizează fiecare individ nu se transmit şi urmașilor, aceştia 
luând totul de la început. Dimpotrivă, omul concretizează cuceririle sale în obiecte 
(unelte), în scrieri, documente, în așa fel încât noile generaţii pot profita de ele, de 
unde progresul cultural deosebit de rapid al lui homo sapiens. 

Alternarea aceasta dintre asimilare și acomodare trebuie urmărită în evoluția tuturor 
funcţiilor pentru a înțelege structura lor prezentă și perspectivele dezvoltării lor. 
Observarea transformării rămâne o obligaţie principială pentru psihologul cercetător. 


3. Principiul organizării sistemice 


Psihicul formează un sistem hipercomplex. L. von Bertalanffy este autorul teoriei 
sistemelor, pentru el sistemul fiind „orice ansamblu de elemente aflate într-o 
interacțiune ordonată (non-întâmplătoare)". 

Pentru a accentua un aspect esențial am putea defini sistemul: un ansamblu de 
elemente a căror interacţiune duce la apariția unor proprietăţi specifice, pe care nu 
le posedă părțile constitutive ale ansamblului. 

De exemplu : vedem în fața noastră un trandafir. De la el noi primim excitații care 
afectează separat ochiul, simţul olfactiv, cel tactil etc. Intervin şi numeroase imagini 
din trecut; noi nu percepem totuși aceste aspecte separat, ci avem o impresie globală, 
intensivă, caracteristică, pe care o identificăm ca fiind o plantă numită trandafir. 

Sistemele sunt de mai multe feluri. Există sisteme închise, care nu au cu alte 
sisteme decât relaţii energetice, schimburi de energie. Cele mai importante sunt 
sistemele deschise, care caracterizează ființele vii, ele realizând cu ambianța nu 
numai transfer de energie, ci și schimburi de substanţă și informaţie. 

Psihicul este un sistem deschis, în cazul său aspectul informaţional fiind cel 
hotărâtor. Totodată, este şi un sistem dinamic, în perpetuă transformare. Modificările 

are survin nu se adaugă în mod mecanic sistemului, ele au drept urmare reorgani- 
zarea întregului. Astfel, eul formează un sistem. Experienţa îmbogăţindu-se continuu, 
capăt noi date, noi puncte de vedere despre mine, așa încât imaginea eului evoluează. 

Psihicul formează şi un sistem hipercomplex, având un mare număr de elemente, 
fiecare din ele fiind la rândul lor sistențe : putem vorbi de subsistemul fenomenelor 
cu predominanţă cognitivă în interiorul căruia vom găsi sisteme perceptive, sisteme 
conceptuale ş.a.m.d. 

Faptul de a fi un ansamblu autoreglabil este o altă caracteristică a sistemului 
psihic. Cum vom vedea, orice reacţie psihică, efectul ei sunt comunicate centrilor 

nervoşi printr-o rețea de conexiune inversă, ceea ce permite corectări, adaptări, 
ameliorări. în general, psihicul evoluează spre o complexitate crescândă, dar și o 
organizare crescândă. Se adânceşte diferenţierea interindividuală. Copiii de 3 ani 
seamănă mult mai mult între ei, decât vor semăna la 30 de ani. Deosebirile se adâncesc. 

Ce consecinţe are principiul sistematizării ? El ne obligă la multă circumspecție 
când vrem să facem o analiză a unui fenomen psihic, ne obligă să nu uităm depen- 
dența multiplă a oricărui proces de alte subsisteme și de sistemul cel mai cuprinzător - 
persoana, eul ei. Excesul de analiză în studiul psihicului riscă să ducă la erori grave. 
Psihicul reacționează aproape întotdeauna unitar, reacțiile izolate țin mai mult de stări 
de regresie patologică. 

Rezultă deci dependenţa oricărei reacţii de întreaga persoană. Chiar dacă într-un 
moment poate predomina un anumit subsistem. Cînd o persoană scapă din mână un 
pahar (care se sparge), este vorba de o neatenție, de o mișcare neglijentă, dar ea poate 
să-și aibă rădăcina într-o stare de spirit specială, în presentimentul unui incident grav, 
ducând la neglijarea acţiunilor prezente. Asemenea relaţii trebuie avute totdeauna în 
vedere. 


B. METODELE PSIHOLOGIEI 


1. Caracterizarea metodei 


Cuvântul metodă vine de la grecescul „methodos”, care înseamnă „cale”, drum 
către ceva. După A. Lalande, metoda este „un program reglând dinainte o succesiune 
de operaţii și semnalând anumite greșeli de evitat în vederea atingerii unui rezultat 
determinat”. Ca program, metoda este un sistem, o înlănţuire de noţiuni și judecăţi 
vizând o activitate. Metoda are deci o existenţă raţională și nu presupune neapărat 
acţiuni practice (de pildă, unii vorbesc de metoda deductivă). Totuși, metoda se 
deosebeşte de teorie prin aceea că are un caracter normativ, formulând unele in- 
dicaţii, unele reguli. Dar metoda e strâns legată de teorie. O teorie coerentă duce la o 
metodă precisă. De exemplu, din principiul lui Arhimede decurge o metodă generală 
de construire a vaselor plutitoare (acestea trebuie să dezlocuiască o cantitate de lichid 
având o greutate mai mare decât a corpului plutitor). 

Metoda se deosebeşte de ceea ce numim tehnică, aceasta constă într-un ansamblu 
de procedee bine definite și transmisibile, destinate să producă anumite rezultate 
judecate utile (A. Lalande). Tehnica prevede totdeauna anumite acțiuni, procese 
concrete, ea nu se rezumă numai la fapte de conştiinţă. Nu-i mai puţin adevărat că în 
vorbirea curentă cei doi termeni sunt consideraţi sinonimi. De altfel, în cele ce 
urmează, ne vom ocupa nu numai de metode, ci şi de tehnicile implicate. în realitate, 
una și aceeași metodă se realizează în practică prin tehnici diferite, în funcție de 
domeniul în care se acționează: vom avea o tehnică experimentală diferită în fizica 
atomică, faţă de cea utilizată în genetică ori în psihologie sau în chimie. 

Există divergențe în legătură cu numărul de metode utilizabile în psihologie. După 
unii, există doar două metode fundamentale: observaţia și experimentul. lar dacă 
socotim experimentul ca fiind „o observaţie provocat vom ajunge să vorbim numai 
de metoda observaţiei. Alţii, dimpotrivă, enumera 11 metode (G. Allport, 1981, 


p. 398), din care mai multe sunt, după părerea noastră, similare. De aceea vom 
adopta o poziţie de compromis, descriind 6 metode: observaţia, convorbirea, chestio- 


narul, metoda biografică, experimentul și testele. Vom trece la analiza lor succesivă. 

2. Metoda observației 


Observația ca metodă constă într-o urmărire atentă și sistematică a unor reacții 
psihice cu scopul de a sesiza aspectele lor esențiale. în psihologie există două feluri 
de observații, după cum urmărim reacțiile psihice exterioare ale unei persoane sau 
propriile noastre procese psihice. /ntrospecția este tocmai această observare atentă a 
propriilor noastre trăiri, insesizabile din exterior (îmi amintesc de bunica mea și îmi 
dau seama cât de mult ţineam la ea; mă gândesc la o problemă de geometrie și 
constat că nu o pot rezolva, fiindcă nu-mi aduc aminte o teoremă etc). Introspecţia are 
la bază o proprietate unică şi caracteristică omului: dedublarea, acea însușire de a trăi 
o stare și de a fi conștient de ea, în același timp. 

Introspecţia a fost și este mult utilizată de filosofi. Veacuri de-a rândul, ea a 
constituit principala sursă de consideraţii psihologice. Secolul XX a început însă 
printr-o virulentă criti adusă acestei metode. lată principalele obiecţii: a) Este o 
investigație strict individuală, nimeni nu poate verifica adevărul celor afirmate 
(nimeni nu poate vedea imaginile, visele pe care un subiect le descrie); b) Este 
subiectivă : ceea ce afirmăm despre noi este influențat de idei preconcepute ; chiar 
fără să vrem, tindem să ne prezentăm într-o lumină favorabilă, să scăpăm din vedere 
aspectele ce nu ne convin; c) /nfrospecția ne dă o imagine foarte incompletă. Dacă 
recurgem la memorie, memoria e lacunară, multe se uită; în timpul unor fenomene 
intense cum sunt emoţiile ş.a., nu ne mai putem observa - orice încercare în acest 
sens alterează emoția; apoi, multe aspecte din viaţa noastră psihică sunt inconștiente 
(cazul unui tânăr care este îndrăgostit; toți cei din jur îşi dau seama, doar el nu e 
conștient şi vorbește cu seninătate de o „pură camaraderie"); d) Se susţine că nici nu 
există o introspecţie, de fapt e vorba de o promptă retrospecție, de o rapidă examinare 
a ceea ce s-a întâmplat cu o fracțiune de secundă înainte. 

Cu toate aceste deficiențe reale, practic nu s-a putut renunța niciodată la această 
metodă, deoarece e aproape imposibilă cunoaşterea motivelor adevărate, a atitu- 
dinilor, a viselor, a aspirațiilor cuiva fără a recurge la datele introspective. Aşa încât 
introspecţia, criticată pe faţă, a fost introdusă în cercetare „pe scara din dos" : prin 
intermediul convorbirilor și al chestionarelor, întrebând subiecţii despre trăiri pe care 
ei le cunosc numai pe baza introspecţiei (ce doresc, de ce se tem, ce le place etc). 
Alte procedee ar fi cerința subiectului de a se descrie („Cine sunt eu?") sau de a se 
caracteriza printr-o listă de adjective. Chiar dacă în unele răspunsuri persoana investigată 
recurge la reamintirea unei comportări proprii, la multe din ele aportul introspecţiei e 
hotărâtor. Or, introspecţia unor persoane fără o pregătire specială, fără puncte de 
reper, face ca dezavantajele acestei metode să se amplifice. 


Mai bune sunt rezultatele când introspecţia se desfășoară într-un cadru bine 
delimitat: vom vedea că s-a folosit şi o metodă a „introspecției experimentale”. 

în ce condiții putem avea încredere în datele obținute prin introspecție ? Așa cum 
precizează W. Traxel, atunci când ele rezistă la proba obiectivitătii empirice, ceea ce 
înseamnă ca datele să coincidă la un număr mare de persoane neselecționate (și 
interogate în mod separat). 

Când urmărim manifestările exterioare ale altor persoane vorbim de extrospecție, 
de observație externă. Suntem atenți la faptele, replicile, expresiile lor. Desigur, 
această formă de observație permite o mai uşoară confruntare între mai multe per- 
soane și o mai facilă realizare a unui consens - în comparație cu introspecția. Dar în 
psihologie şi observaţia externă se lovește de mari dificultăți. Punând mai multe 
persoane să observe, simultan, un scurt film în care acționează un personaj și 
cerându-le apoi o serie de aprecieri privind conduita și caracteristicile sale psihice, 
apar numeroase deosebiri, unele fiind chiar contradictorii. De unde aceste nepo- 
triviri ? 

Mai întâi, chiar simpla percepţie a unor obiecte se dovedeşte a fi selectivă, 
darămite atunci când e vorba de o ființă umană care se mișcă, vorbeşte, râde sau 
plânge etc. : numărul de detalii ce se succed foarte rapid e mare şi multe pot scăpa 
atenţiei. în funcţie de ipotezele pe care un observator şi le schițează imediat, el va 
selecta îndeosebi unele amănunte pe care un altul le poate neglija. în al doilea rând, 
noi nu percepem fenomenele psihice în integritatea lor, ci doar manifestările lor 
exterioare, iar între acestea și latura lor internă, cauzele lor interioare, relaţia e foarte 
complexă. Aceeași reacţie externă poate avea cauze foarte deosebite. lată, de 
exemplu, profesoara de literatură, după ce citeşte, plină de sentiment, o schiță de 
Brătescu-Voinești, observă că un băieţel a lăcrimat. Ea poate să considere lacrimile 
ca fiind un rezultat al încântării estetice. Dar poate că școlarul şi-a amintit de un 
necaz trăit de el sau e tare răcit, ori un coleg din spate i-a suflat în ochi un praf 
lacrimogen pentru a-i controla efectul! Uneori exact aceeași reacție poate proveni (la 
două persoane) din motive foarte diferite. 


Apoi trebuie să putem distinge o manifestare caracteristică de una întâmplătoare, 
ceea ce nu e deloc simplu. Faptul că o persoană se exteriorizează violent într-o 
situaţie nu înseamnă că ar avea un temperament coleric - depinde de valoarea și 
sensul situaţiei. Tot aşa, blândeţea manifestată de cineva, în mod obișnuit, poate fi 
doar o mască acoperind o fire veninoasă. 

în fine, prezența unei persoane care observă poate schimba fundamental conduita 
celorlalți. Aproape nimeni nu se poartă la fel când se știe singur, ca atunci când este 
urmărit de alţii. 

Toate aceste aspecte fac evidentă necesitatea respectării anumitor condi 


pentru 


ca să fim siguri de obţinerea unor informaţii obiective, de valoare ştiinţifică. 


a) O primă cerinţă este aceea de a ne clarifica, din capul locului, ce urmărim să 
constatăm, ce aspecte ale comportării, în ce situaţii și în care moment. în felul 
acesta evităm a scăpa din vedere fapte, reacţii importante pentru ipoteza pe care 
ne-o schiţăm în legătură cu persoana observată ori cu fenomenul avut în vedere. 

b) Trebuie să ne asigurăm de posibilitatea unor numeroase observații, pentru a putea 
discerne ceea ce este esențial, caracteristic de ceea ce este secundar. în acest sens, 
este important nu numai numărul de fapte, ci și varietatea lor, varietatea 
condițiilor în care observăm. Uniformitatea condiţiilor în care cunoaștem pe 
cineva riscă să ducă la greșeli mari în ce priveşte aprecierea ei. Personajul Nora 
din piesa lui Ibsen mărturisește că, deși măritată cu soțul ei, de mai mulți ani, și 
având doi copii cu el, totuşi nu l-a cunoscut cu adevărat. Explicaţia constă într-o 
relaţie desfășurată mereu în aceleași condiţii, când bărbatul o trata ca pe un copil, 


32 PSIHOLOGIE GENERALĂ 


ca pe o păpușă de care trebuie să ai grijă, să o alinți, dar care nu are nici dreptul, 

nici posibilitatea de discernământ în problemele serioase ale vieţii. Abia când a 

survenit un eveniment grav şi-a putut da seama Nora de imaginea reală a soțului 

despre ea însăşi. Așadar un şcolar trebuie urmărit nu doar în timpul lecţiei, ci și 
în recreaţii, acasă la el, pe stradă; uneori comportamentul său diferă mult în 
afara şcolii, față de cel din clasă. 

c) Pentru a putea interpreta corect, se cere să notăm cât mai exact observaţiile 
noastre, dar în așa fel încât să se distingă net faptele de eventualele interpretări 
(necesare, însă posibil să fie modificate). Ch. Darwin insista să notăm imediat 
mai ales datele care par a contrazice ipotezele noastre, fiindcă pe acestea avem 
tendința de a le uita - fără intenţie. 

d) E bine ca persoana observată să nu-și dea seama de această situaţie pentru a 
reacționa în mod firesc. Putem realiza acest lucru dacă facem parte dintr-un grup 
în care se află subiectul ce ne preocupă ş-l vom urmări prin scurte priviri în 
momentele favorabile. O privire insistentă deranjează. 

Desigur, în cazul unor cercetări de laborator se pot folosi tot felul de aparate de 
înregistrare a pulsului, tensiunii arteriale, curenților electrici din piele, mușchi sau de 
pe creier (electroencefalograme). De altfel, și în ambianța obişnuită se poate filma 
subiectul, se poate utiliza casetofonul, însă în toate aceste cazuri subiectul va ști că se 
află sub observaţie, ceea ce uneori e dăunător. Dacă vrem să evităm această situaţie, 
câteodată trebuie să renunțăm chiar și la înregistrarea prin scris, amânând-o după 
terminarea observaţiei (dar nu mult timp, căci altfel vom omite multe lucruri și 
aceasta poate diminua enorm valoarea investigaţiei). 

în ce privește tehnica înregistrării, informaţiile fie că le consemnăm în mod cursiv 
pe măsură ce le înregistrăm, fie ne pregătim dinainte o fişă în care trecem obiectivele 
principale sau mai bine, o serie de întrebări solicitând observaţii precise. Observaţia 
nu se încheie cu înregistrarea informaţiilor obținute. Principalul constă într-o inter- 
pretare corectă a materialului, pentru a nu confunda aparenţa cu esența, secundarul 
cu caracteristicul. i 

De aceea nici nu e bine să începem observațiile înainte de a ne fi schițat o ipoteză 
şi soluțiile posibile. Altfel, apare riscul unor informații lipsite de coerență 

Claude Bernard, ilustrul medic din secolul trecut, scri 
nimic prin el însuși, el nu valorează decât prin ideea care i se atașează sau prin proba 
pe care o aduce”. Același lucru îl subliniază și un vechi proverb oriental: „Erudiţia 
(înţeleasă ca un bagaj de cunoștințe) nu este știință, așa cum nici cărămizile nu sunt 
casă”. Faptele, informaţiile trebuie legate în ipoteze, argumente, probe, demonstrații - 
numai așa ele contribuie la progresul cunoaşterii, al ştiinţei. 

în interpretarea observaţiilor, ţinem cont de context, de situaţie, cât şi de atitu- 
dinile, expresiile subiectului. Din păcate, nici acestea nu se descifrează uşor: și în 
cazul lor există multiple particularităţi de interpretare. Pentru clarificare ne poate 
ajuta mult o convorbire cu persoana. Convorbirea constituie ea însăși o metodă. 


„un fapt nu valorează 


3. Metoda convorbi 


Pentru ca o convorbire să se ridice la rangul de metodă ştiinţifică ea trebuie să fie 
premeditată în vederea obţinerii unor date cu privire la o persoană. Premeditată în 
sensul de a fi pregătită, gândită dinainte cu scopul îndeplinirii unor condiţii care să 
garanteze obținerea unor date valabile, importante pentru cercetarea ce o întreprindem. 

Putem organiza o convorbire libera în care întrebările nu sunt dinainte formulate. 
Alteori concepem convorbiri standardizate, când întrebările sunt în întregime for- 
mulate anterior și nu avem voie să le modificăm în timpul conversaţiei. Convorbirile 
standardizate sunt utilizate dacă vrem să interogării un mare număr de persoane, de 
obicei în cadrul unei anchete. Ele sunt preferate de sociologi. 

Convorbirea cu o persoană este cea mai directă cale pentru a afla detalii refe- 
ritoare la motive, aspirații, trăiri afective, interese. Dacă cineva ar vrea să afle ce 
filme preferă un adolescent pe bază de observaţie, ar trebui să se transforme in 
detectiv, să-l urmărească zilnic, multă vreme ; e mult mai simplu să-l întrebe. 

Desigur, trebuie să avem certitudinea că subiectul va fi sincer şi ne va comunica 
exact părerea lui, constatările sale. Aceasta e principala dificultate, fiindcă de obicei, 
fiecare are tendința de a da acel răspuns pe care îl consideră a-i fi favorabil. în 
psihologie se vorbeşte de „tendință de fațadă”, aceea de a prezenta celorlalți o 
aparență pozitivă. Totodată, când se pun întrebări mai complicate trebuie să avem 
garanția că persoana va face efortul de gândire necesar și nu va răspunde superficial. 
Avem deci nevoie de o colaborare din partea sa. Din acest motiv se consideră 
convorbirea a fi cea mai dificilă metodă : nu e simplu să convingi o persoană, de 
obicei necunoscută, să colaboreze cu sinceritate in sondarea ființei sale. 


Există unele persoane cărora !e face plăcere să-și povestească viața, necazurile. 
Altele sunt însă foarte rezervate. Trebuie ca psihologul să le câştige încrederea. Să-și 
dea seama că nu există nici un risc, fiind vorba de o cercetare în cadrul cărora ele vor 
fi subiecţi anonimi. Uneori le putem trezi dorința de a contribui la succesul unei 
investigaţii științifice, mai ales dacă e patronată de o instituţie impunătoare (academie, 
universitate). Intervine tactul cercetătorului de a se face plăcut, de a inspira încre- 
dere ; de el depinde, în măsură hotărâtoare, succesul convorbirii. 


Sunt și alte condiţii pentru ca o convorbire să aibă succes. Mai întâi, cum am spus 
de la început, ea trebuie bine gândită, se impune să elaborăm un „ghid de interviu” - 
adică să prevedem care vor fi temele principale pe care va trebui să le abordăm (ceea 
ce nu înseamnă că vom sta cu acest plan în față în timpul convorbirii). Dar existența ` 
acestei tematici să nu deranjeze cursivitatea discuţiei. întrebările să decurgă în mod 
firesc din succesiunea replicilor, fără nici o cramponare rigidă de „temati Vom 
avea grijă să punem în discuţie tot ceea ce ne-am propus, însă totul la momentul 
potrivit. 

O preocupare constantă o constituie menţinerea interesului subiectului, a colabo- 
rării sale. în acest scop se impune să-l urmărim cu atenție, să-l aprobăm din când în 
când (critica nu este permisă, căci provoacă imediat reacții de apărare; C. Rogers 
recomandă o „aprobare necondiționată”). 

Din când în când, în relaţie cu ceea ce povestește el, să ne amintim și noi o 
întâmplare sau o trăire similară. Mărturisirile noastre sunt de natură să stimuleze 
memoria interlocutorului, favorizând „deschiderea” sa. 

O dată cu schimbul de impresii şi replici, vom observa atitudinile și expresiile 
persoanei, ele permiţându-ne să ne dăm seama de sensul exact al afirmațiilor sale, de 
sinceritatea și mobilizarea sa reală. Totodată, este necesar să ne observăm și pe noi 
înșine : să nu ne trezim căscând sau oftând, când povestirea celuilalt e banală. 

O piedică poate fi emotivitatea subiectului; de aceea, la începutul convorbirii e 
bine să plasăm discuţia în jurul unor fapte ori date puţin importante. lar chestiunile 
delicate vor interveni mai târziu, când interlocutorul se va fi acomodat cu situaţia. 

Să evităm, prin felul de a pune întrebările, sugestionarea subiectului. Nu e simplu : 
orice întrebare are un oarecare conținut sugestiv. în istoria metodelor psihologice a 

rămas consemnai următorul fapt: înaintea primului război mondial s-a inițiat o 
cercetare în rândul persoanelor care se adăposteau în „aziluri de noapte” (locuinţe 
mizere, unde, contra unei sume foarte modeste, se putea petrece o noapte la adăpost 
de frig). Au fost utilizați numeroşi operatori. După studierea tuturor protocoalelor, 
s-a constatat că ele puteau fi împărţite în două mari grupe : dintr-una reieșea pro- 
venienţa ereditară a decăderii „azilanţilor”. iar din cealaltă apăreau ca răspunzători 
factorii de mediu și educaţie. Analizându-sc situaţia s-a stabilit că. deși anchetatorii 
au pus exact aceleași întrebări, ei au reușit, totuşi, să sugereze persoanelor studiate 
propriile lor opinii care se împărțeau. într-adevăr, după amintitele puncte de vedere. 
Aşadar, prin ton, atitudine, participare, se poate sugera unui subiect răspunsul pe 
care îl aștepți. 

în fine, desigur, trebuie să înregistrăm răspunsurile subiectului. Azi avem „re- 
portofon" (casetofon) la dispoziţie. Totuşi, la noi în ţară, oamenii nu s-au obişnuit cu 
microfonul, încât va trebui să consemnăm în scris răspunsurile. E preferabil să o 
facem după convorbire, dar imediat după, pentru a nu uita nimic important. 

Interpretarea rezultatelor convorbirii nu este prea complicată, dacă ea a fost bine 
pregătită și bine condusă, deși uneori răzbat din inconştient reflecții ce pot li inter- 
pretate în mod diferit. 


4. Chestionarele 


Convorbirea necesită mult timp. De aceea, când vrem să cuprindem o populaţie 
mai largă se recurge la chestionare, acestea fiind de fapt convorbiri purtate în scris. 

Mai exact, am putea defini un chestionar ca fiind un sistem de întrebări elaborat 
în așa fel încât să obținem date cât mai exacte cu privire la o persoană sau un grup 
social. 

Există chestionare cu răspuns deschis, când subiectul are libertatea de a răspunde 
cum crede el de cuviință, și altele cu răspuns închis, în care i se dau mai multe 
răspunsuri posibile din care el alege pe cel considerat convenabil. Acest din urină tip! 
de chestionar are avantajul că se completează uşor de către subiect și poate fi 
„cuantificat” (prin acordarea de puncte se pot stabili diferențe cantitative între 
persoanele ce completează chestionarul). însă are şi dezavantajul că poate sugera 
răspunsuri la care subiectul nu s-ar fi gândit. 

Ca și convorbirea, chestionarul se lovește de două categorii de dificultăţi: cele ce 
decurg din particularităţile introspecției și aceea de a câștiga încrederea subiectului 
pentru a răspunde în mod sincer și cu seriozitate. Acest din urmă dezavantaj este 
sporit la chestionar, înlrucât, neavând un contact direct cu subiectul în timpul răspun- 
sului, n-avem nici un fel de indiciu pentru a putea aprecia sinceritatea și angajarea sa 
efectivă. De aceea, prima și cea mai importantă condiţie a unui chestionar este de a fi 
alcătuit în așa fel încât să combată tendința de fațadă, ceea ce nu este deloc facil. 
Unul din mijloace este acela de a evita întrebările directe ; se prezintă o afirmaţie şi 
se cere să se aprecieze dacă e corectă sau nu. De pildă : „Frica de poliţie îi face pe 
oameni să fie cinstiţi”. E adevărat” 

Apoi, ca și la convorbire, va trebui să evităm sugestionarea persoanei. Având în 
vedere că se succed multe întrebări, se cere să evităm și efectul de „halo” - influ- 
ențarea răspunsului de cele precedente. Totodată, se impune combaterea „tendinței 
către răspuns pozitiv” ; în mod obișnuit, tindem să fim de acord cu ceilalți şi, în 
cazul când în chestionar ni se cere să răspundem „da" ori „nu”. înclinația către „da” 
poate falsifica rezultatul urmărit. 

Sunt și alte condiţii care. deși par simple, ridică probleme De exemplu, se cere 
ca „întrebarea să fie specifică”, adică să nu fie prea largă. Or. o chestiune de genul 
„îţi este uneori frică?” nu îndeplineşte această condiţie, fiindcă se știe că motivul 
fricii e foarte variat și specific: cuiva nu-i e frică de întuneric, dar se teme de 
circulaţia rutieră, altcineva se terne de șerpi și nu de automobile etc. încât, ca să fie 
corectă, întrebarea trebuie indicată exact: „Vă este frică să traversaţi o stradă pe care 
se circulă intens?” ori „Noaptea, când aţi fost singur, v-a fost frică de întuneric?" 

Cum mai sunt şi alte condiţii (Mucchielli, 1974), elaborarea unui chestionar se 
dovedeşte a fi un lucru complicat, cerând calificare şi experiență. în mod greșit, cu 
ani în urmă, când se cerca profesorilor de liceu să efectueze muncă ştiinţifică, unii 
din ei formulau câteva întrebări, solicitau câteva clase de elevi să răspundă și 
comunicarea era gata ! Dar școlarii caută să facă bună impresi; profesorului, sau unii 
recurg la teribilisme, ceea ce anulează orice valoare de adevăr răspunsurilor lor. Să 
lăsăm în seama specialiștilor întocmirea de chestionare ca şi interpretarea lor. Opinia 
elevilor se află mai bine prin convorbiri cu întreaga clasă ori cu fiecare elev în parte. 


5. Metoda biografică 


Metoda biografica este denumită si anamneză după termenul folosit in medicină, 
unde ea desemnează reconstituirea istoricului unei maladii. în psihologie, metoda 
biografică implică o analiză a datelor privind trecutul unei persoane şi a modului ei 
actual de existenţă. Acest studiu al trecutului e foarte important, fiindcă în primii ani 
ai vieţii, îndeosebi în familie, se pun bazele caracterului, ale personalităţii. Aici 
găsim cauzele primare ale comportamentului din perioada matură : firul vieţii psihice 
concrete, desfășurat de-a lungul anilor, ne dezvăluie motivele, interesele, aspirațiile 
reale. Apoi, examinând modul concret de reacţie ai cuiva în condiţiile vieţii obişnuite, 
ajungem la o imagine corectă asupra specificului său, nedistorsionat de ambianța 
artificială a unui examen psihologic. 

în cadrul investigaţiei biografice putem disocia două aspecte : culegerea datelor și 
interpretarea lor. în adunarea datelor biografice, utilizăm și procedee specifice ailor 
metode, cel mai imporlant fiind convorbirea cu subiectul, convorbire pe teme biogra- 
fice. Dar convorbiri vom avea și cu colegii, cu părinţii, cu şefii persoanei în cauză. E 
nevoie și de observarea condiţiilor in care lucrează și locuieşte. Sunt însă şi procedee 
specifice metodei biografice : analiza unor documente (acte de stare civilă, de stare 
materială, fişe medicale, matricola şcolară, ș.a.), cât și a unor produse ale activităţii 
concrete (picturi, mulaje, caiete de teme, aeromodele etc). în unele lucrări, acest 
ultim procedeu este considerat o metodă aparte („metoda anali/ei produselor acti- 
vităţii”), ceea ce nu ni se pare a se justifica, importantă fiind interpretarea lor - 
caracteristică a metodei biografice. 

într-adevăr, aspectul esenţial și cei mai dificil al metodei biografice este efortul de 
interpretare în cazul tuturor metodelor, interpretarea este necesară, dar numai în 
anamneză ea devine esenţialul, momentul caracteristic. S-ar putea spune că metoda 
biografică este „o hermeneutică” a materialului oferit de existența unei persoane. Din 
păcate, acest demers specific este puţin elaborai științific. Psihanaliza a acordat multă 
atenţie trecutului unei persoane, dar punctul ei de vedere este simplist și închistat, 
totul reducându-se la câteva conflicte cu substrat erotic Aceleași fenomene au putut 
fi explicate de A. Adler ori C. Rogers altfel decât le descifrase S. Freud. 

Au mai acordat atenţie biografiei W. Dihhey (1833-1911), iar mai recent, 
G. Allport. Cel care a creat însă un sistem complex de interpretare (în zilele noastre) 

este profesorul german H. Thomae. în cartea sa Das Individuum und seine Welt 
(apărută în 1968), el face o analiză minuțioasă a resurselor oferite de biografie. Pe 
lângă „analiza cursului vieţii” (adică povestirea de către subiect a vieţii sale în 
întregime), el a reliefat și interesul unor „nricrounităţi biografice" : de exemplu, 
relatarea felului în care cineva îşi petrece o zi de muncă, din momentul trezirii până 
la culcare. Noi am verificat acest mod de descriere a vieţii și ni s-au părut deplin 
edificatoare trei zile: una de muncă, o zi de duminică și una din concediul de 
odihnă. Aflăm multe detalii importante mai ales în ce priveşte interesele, preocupările 
persoanei. Dar „povestirea vieţii” rămâne necesară, întrucât există evenimente care-și 
pun pecetea asupra mentalități individului. 

în lucrarea amintită, H. Thomae arată cum poate fi analizat materialul biografic, 
el evidențiind posibilitatea utilizării a 29 de categorii, 29 de puncte de vedere prin 
care putem privi trecutul persoanei. Din păcate, el n-a reuşit să demonstreze stabi- 
litatea însușirilor reliefate, ele schimbându-și ponderea o dată cu trecerea anilor, 
astfel încât trebuie să fie studiate în continuare. Deocamdată, interpretarea biogra- 
fiilor urmăreşte să precizeze o serie de situaţii şi relaţii care influențează mult 
formarea personalităţii, în special cristalizarea caracterului. 

Menţionăm, în primul rând, însemnătatea atmosferei din familie, dependentă de 
relaţiile dintre părinţi. Când relaţiile sunt proaste, când ei se ceartă mereu, se despart, 
iar se împacă, din nou intră în conflict etc. copilul este puternic stresat, mereu în 
tensiune. Cercetările arată că, deși divorţul are o influență negativă asupra copiilor, 
totuşi conviețuirea plină de ostilitate şi conflicte este și mai dăunătoare. O situaţie 
foarte gravă întâlnim când fiecare din părinţi caută să-și atragă de partea sa copilul, 
ponegrindu-l pe celălalt. 

Foarte importante sunt raporturile dintre părinţi și copil. Se pot face, îndeosebi, 
trei mari greșeli. 

a) Părinţii sunt prea severi, copilul se loveşte la tot pasul de interdicții, mereu este 
certat, uneori bătut, i se prevede un viitor sumbru etc. în felul acesta, persona- 
litatea tânărului este strivită, n-are voinţă și iniţiativă, este mereu anxios. Doar în 
cazul unui sistem nervos foarte puternic asistăm la formarea unui spirit anarhic, 
revoltat împotriva părinţilor și apoi împotriva oricărei autorități. 

b) A doua greșeală este opusă celei dintâi: părinţii își răsfaţă peste măsură odrasla, 
îi satisfac toate capriciile, nu-l deprind cu munca, cu respectul autorității etc 
Astfel, crește un adolescent care cunoaşte doar drepturi personale, nu și îndatoriri. 
Nu învaţă, nu muncește, dar pretinde mereu. Pe lângă insuccesele școlare și 
profesionale, unii ajung chiar delincvenți, deși deseori provin din familii foarte 
onorabile. 

c) A treia eroare constă în inconsecvența educativă. Astăzi părinţii au încasat o 
primă, sunt veseli și atunci copilul poate face tot ce pofiește. Chiar dacă sparge 
ceva: „Ei nu-i nimic! Se mai întâmplă!”. Dar peste câteva zile părinţii sunt 
nervoşi şi copilul e obligat să stea neclintit la masă, să înveţe, să nu crâcnească 
ceasuri de-a rândul. în asemenea fami copiii sunt dezorientaţi, devin încă- 
păţânaţi, capricioși, foarte dificili în raporturile lor sociale. 


Efecte negative pot avea relaţiile neechitabile dintre părinți şi copii: unul este 
preferat, răsfăţat, protejat, iar altul este vinovat de toate micile „accidente” survenite 
în timpul convieţuirii și al jocurilor, ocărât și pedepsit. Se dezvoltă animozităţi între 
copii, apar pâra, minciuna, bătăile între fraţi, uneori se deformează caractere, se 
urâţeşte viziunea tinerilor despre om. Scriitorul american J. Steinbeck, în romanul 

său IM est de Eden descrie o asemenea inegalitate de tratament între doi frați, care a 
dus la o ură reciprocă atât de intensă, încât erau să se omoare. Din păcate, aşa ceva 
nu este un simplu rod al unei imaginaţii poetice, ci o tristă posibilitate. 

Desigur, mai sunt și alte aspecte nu lipsite de importanță, cum ar fi condiţiile 
materiale și culturale din familie. Un efect negativ îl poate avea și cercul („banda”) 
de copii din cartier, când e dominată de tineri certaţi cu moravurile. Preadolescenții 
(copiii de 11-14 ani) pot fi foarte puternic influențați. 

"Toate asemenea aspecte pot fi depistate atunci când se face o cercetare biografică 
susținută. Ele ne pot clarifica multe din trăsăturile de caracter ale persoanei pe care o 
studiem. 


6. Experimentul 


Experimentul este considerat cea mai importantă metodă de cercetare, având 
posibilitatea de a ne furniza date precise și obiective. înţelegem prin experiment 
provocarea unui fenomen psihic, în condiţii bine determinate, cu scopul de a găsi sau 
verifica o ipoteză. Valoarea experimentului derivă din aceea că modificăm una din 
condiții și urmărim ce transformări rezultă; mărimea acestora ne indică ponderea 
factorului influențat în producerea efectului. 

lată o experienţă efectuată de J. Bullock pentru a stabili care din simţuri asigură 
șarpelui precizia în prinderea prăzii. El a astupat ochii unui şarpe şi a constatat că 
reptila n-a fost prea mult stânjenită în detectarea unui șoricel plasat în apropiere. De 
asemenea, astupându-i pe rând urechile și nările, n-au rezultat modificări. în schimb, 
acoperind 2 orificii aflate deasupra nărilor șarpele a devenit dezorientat, nemaiizbu- 
tind să prindă prada. în aceste orificii se găsesc 250.000 de celule senzoriale termice 
(sensibile la căldură), adică de 5 ori mai mult decât găsim pe întregul corp omenesc. 
Ca urmare, șarpele poate sesiza diferențe termice extrem de mici, prin care el 
detectează locul unde se află un animal, chiar şi pe întuneric. 

în această experiență găsim, ca totdeauna în experiment, două categorii de va- 
riabile: independente - cele asupra cărora acționează numai experimentatorul (în 
cazul nostru, diferitele simţuri ale animalului) și dependente - cele ce depind tocmai 
de variabilele independente (în cazul nostru comportamentul șarpelui prin care desco- 
perea și prindea șoarecele). 

Numărul variabilelor ce pot fi luate în consideraţie este foarte mare : există diverși 
factori ai mediului natural, mediul social (diferite persoane), apoi variabile subiective 
(prin consemn putem cere de la subiect să urmărească anumite semnale, să acţioneze 
pe unele butoane, să memoreze niște numere etc). După scopul urmărit, experimen- 
tatorul modifică unele din ele, altele rămânând constante, ceea ce îi permite să inducă 
o serie de concluzii. 

în conceperea și desfășurarea unui experiment se disting mai multe etape : 
a) observația iniţială în care urmărim modul de manifestare a unui fenomen psihic și 
degajăm o problemă ce se cere soluționată; b) imaginăm o presupunere, o ipoteză 
vizând soluționarea problemei degajate; totodată, concepem şi modul de verificare a 
ipotezei (descriem un montaj experimental): c) urmează desfăşurarea efectivă a 
experimentului în care observăm și înregistrăm rezultatele: d) ultima etapă consistă 
în organizarea si prelucrarea statistică a datelor (experimentul psihologic se efec- 
tuează de obicei cu numeroase persoane) care ne permit să tragem concluziile, 
generalizându-le în măsura îngăduită de structura și amploarea populaţiei. Deseori 
concluziile ne duc la schimbarea ipotezei și conceperea unui alt experiment. 

Reușita experimentului depinde în mod esenţial de valoarea ipotezei şi ingenio- 
zitatea montajului experimental; aceasta implică uneori utilizarea mai multor grupe 
de subiecți, pentru a putea disocia o anume variabilă (A. Cosmovici, 1980, p. 123). 
în același timp, e foarte importantă calitatea observaţiilor. în experiment există două 
observații: cea inițială și cea finală (efectuată în timpul desfășurării experimentului). 
Comparaţia dintre ele ne permite să tragem concluzii. CI. Bernard chiar definea 
experimentul ca fiind „o observaţie provocată”. Precizia unor înregistrări a pus 
problema măsurării în psihologie, fiindcă o manifestare psihică nu e numai prezentă 
sau absentă, ci ea poate fi mai mult sau mai puţin intensă. 


Unii filosofi au negat intensitatea fenomenelor psihice atribuindu-le numai deose- 
biri calitative. Fără a încerca să intrăm într-o asemenea dezbatere, vom observa că 
nota „do" diferă de nota „mi” altfel decât un „do” abia audibil, de unul care ne 
sparge timpanul. 

în psihologie întâlnim numai mărimi intensive. Acestea, spre deosebire de mă- 
rimile extensive (în care o unitate de măsură poate fi comparată cu mărimea: un 
metru se include de mai multe ori într-o lungime), nu se pot măsura decât indirect, 
prin efectele lor. Temperatura se măsoară prin gradul de dilatare a mercurului, 
determinat prin extensiunea sa într-un tub gradat. Intensitatea curentului electric se 
determină prin mărimea câmpului magnetic, precizată şi ea prin deplasarea unui 
indicator pe un cadru. A măsura înseamnă a evalua o mărime prin comparaţie cu o 
alta numită unitate de măsură. în domeniul psihic, noi putem compara între ele doar 
efectele trăirilor psihice: numărul de mișcări, amploarea ori intensitatea lor, durata 
unor modificări, mărimea modificărilor expresive (sau fiziologice); dar suntem în 
situația de a compara şi exprimările verbale. în toate cazurile ne lovim de două 
dificultăţi: a) nu există un raport proporțional între manifestare exterioară și feno- 
menul psihic interior. Când la moartea unei rude cineva plânge în hohote, își smulge 
părul etc, dar peste puţin timp o vedem râzând într-un restaurant, rezultă că durerea 
nu era mare. Alţii, care nu plâng și încremenesc, pot fi mult mai profund afectaţi, 
b) al doilea obstacol consistă în aceea că aspectul calitativ contează, cel cantitativ 
putând să n-aibă nici o semnificaţie : o telegramă în care scrie „Mama e bolnavă” are 
cu totul altă importanță decât una în care se scrie „Mama nu este bolnavă”. Efectul 
celor două litere este esenţial, sensul e profund diferit, distincția neputând fi măsurată 
prin două sunete. 


De aceea diferenţele cantitative în psihologie se consemnează, adesea, prin acor- 
dare de puncte, așa cum se procedează în notarea cunoștințelor școlare. în felul 
acesta, mărimile, numerele stabilite în psihologie au proprietatea de a forma o serie 
ordinală, dar diferenţele între două cifre nu sunt egale, decât în situaţii foarte 
speciale. Cu alte cuvinte, putem afirma că A>B > C, însă nu putem ști dacă A-B = 
= B-C, aşa cum e greu să afirmăm că elevul care a luat nota 8 ştie de două ori mai 
mult decât cel care a luat 4. De asemenea, diferența dintre primul școlar şi cel de al 
doilea poate fi mult mai mare decât între cel de al doilea și cel de al treilea. 

Ca urmare, în psihologie nu sunt legitime adunările, scăderile, înmulţirile dintre 
cote; totuşi, practic ele se utilizează, susţinându-se că s-au putut obține rezultate, 
chiar dacă sunt aproximative. Vom folosi deci statistica, dar fără a supraestima 
precizia calculelor care nu e comparabilă cu cea din matematică, fizică ș.a. 

Se pot descrie trei feluri de experimente psihologice : 


a) experimentul de laborator realizat într-o încăpere amenajată, utilizându-se diferite 
aparate sau materiale. Avem avantajul posibilității de a elimina tot felul de factori 
perturbatori, însă subiectul se află în condiții artificiale şi în fața unor sarcini 
neobişnuite, încât e greu să putem extinde rezultatele obținute şi asupra com- 
portării în condițiile vieții obişnuite. 

b) experimentul în condiții standardizate - care se desfășoară într-o ambianță obişnu- 
ită (un birou, o sală de clasă), dar subiectul e supus totuşi unor probe cu care nu e 
familiarizat, premisele acestora sunt strict standardizate - aceleaşi pentru toți 
subiecții. 

c) experimentul natural invocat de psihologul rus Lazurski, la începutul secolului, 
constă în a urmări o persoană (sau un grup) în condițiile vieții sale obişnuite - în 
care a survenit o modificare. De pildă, directorul a hotărât ca muncitorii să aibă o 
pauză de 30 de minute după 4 ore de muncă sau un profesor s-a hotărât să 
utilizeze săptămânal filme didactice, câte 1/2 de oră. Psihologul poate examina 
efectele unor astfel de modificări. 


Când intervenția e propusă de experimentator, se vorbeşte de experiment „de 
teren" - el fiind tot experiment natural, pentru că atât ambiar.ța cât și natura modifi- 
cărilor sunt familiare populației respective. în experimentul natural dispare artificia- 
litatea condițiilor și a sarcinii. în schimb, subiectul este influențat de numeroși factori 
pe care n-avem cum să-i controlăm, putând distorsiona rezultatele. încât un astfel de 
experiment este mai puțin precis. 

Metoda experimentală este foarte valoroasă. Totuşi, în psihologie ea a dat mai 
puține rezultate decât se spera, deoarece în acest domeniu ne lovim de o serie de 
dificultăți specifice. Ele au fost scoase în relief de filosofii care, de-a lungul anilor, au ` 
contestat însăși posibilitatea experimentului în psihologie (P. Fraisse, 1956, pp. 8-39). 

Experimentul presupune analiză, au spus unii, adică disocierea unor variabile, a 
unor procese. Dar psihicul este extrem de unitar şi separarea percepției de gândire, 
de pildă, sau de afectivitate este imposibilă. Totuşi, se poate răspunde, unele procese 
elementare, cum sunt senzațiile, suferă în mică măsură influența ansamblului. Apoi 
atenția, dirijată de subiect, poate realiza o relativă disociere, cel puțin în ce priveşte 
procesele cognitive. Analiza este posibilă repetând o experiență de multe ori sau 
efectuând-o cu un mare număr de subiecți. în acest fel, prin repetare, ies în evidență 
factorii dominanți, iar cei cu o influență secundară se atenuează reciproc, atunci când 
calculăm indici statistici cum sunt media sau varianta (număr care exprimă variaţia 
rezultatelor). 

Omul nu e un obiect, s-a spus, ci un subiect care, introdus în laborator, se 
întreabă : „Ce vor ăştia de la mine ? E prudent să-mi dau ostenela ori mai bine rămân 
pasiv?” etc. etc. Reflecţiile, intenţiile reale, atitudinile scapă observaţiei, însă pot 
avea un rol hotărâtor în modul de reacţie a persoanei. „Experimentul pierde din 
vedere esenţialul”. Această critică este rodul unei exagerări: viaţa interioară se 
reflectă totuși în exterior; nu în mod simplu și nu totdeauna imediat, totuşi ea poate 
fi cunoscută. Până şi S. Freud (care supraestimează rolul inconştientului) recunoaşte 
că putem să aflăm ce se petrece chiar în inconștient prin influenţele acestuia asupra 
asociaţiilor libere, viselor, gesturilor greșite ş.a. 

Obiecţia amintită scoate în relief necesitatea îmbinării experimentului şi cu alte 
metode (convorbirea, metoda biografică, testele proiective). 

O dificultate reală există: restricțiile de ordin moral. Nu putem interveni în aşa 
măsură încât să dereglăm total personalitatea (să-i insuflam unui subiect un sentiment 
intens de ură ori de afecțiune). Experimentul se termină, dar subiectul ar rămâne cu 
atitudini, convingeri, sentimente împovărătoare. în felul acesta, viața afectivă supe- 
rioară, complexă este inabordabilă experimental; de asemenea, voinţa. 

în timpul ultimului război mondial, naziștii, GESTAPO-ul au încercat, prin 
schingiuiri oribile, să transforme caracterul ferm al unor membri din rezistența 
franceză în firi slugarnice care să spioneze și să-și trădeze camarazii. în unele cazuri 
au reușit, fenomen numit „spălarea creierului”. Desigur, un asemenea act constituie c 
crimă condamnată de orice tribunal. Persoana este inviolabilă atât fizic, cât și psihic. 

în fine, există şi dificultatea legată de elementele artificiale ce se introduc, mai 
ales în experimentul de laborator. Ea se depăşeşte îmbinând cercetarea de laborator 
cu aceea de pe teren, cu experimentul natural, acesta evidențiind în ce măsură relaţia 
constatată în laborator se menține și în condițiile vieții obişnuite. 

Aşadar, experimentul psihologic întâmpină multiple obstacole. Dar cu perseve- 
rență și ingeniozitate se pot obţine rezultate importante. O dovadă o constituie 
investigaţiile cruciale efectuate de Jean Piaget. 


7. Testele 


Unii autori dau o definiţie foarte largă testului, vorbind de test oricând intervine o 
măsurare (L. Cronbach, 1970). Credem că e mai bine să restrângem caracterizarea, 
altfel nu vom putea delimita o categorie (şi așa foarte largă) de probe. Considerăm 
testul ca fiind o probă standardizată, vizând determinarea cât mai exactă a gradului 
de dezvoltare a unei însuşiri psihice sau fizice. Am adăugat și însușirile fizice pentru 
că medicii ori antrenorii sportivi utilizează şi ei teste, vizând determinarea perfor- 
manţelor de care sunt capabile unele persoane. ` 

Standardizarea constă în obligația de a aplica exact aceeași probă, în exact aceleași 
condiții psihologice, utilizând un consemn identic pentru toți subiecții. în majoritatea 
cazurilor se urmăreşte şi standardizarea interpretării rezultatelor, elaborându-se cri- 
terii precise de apreciere şi chiar etaloane (unități de măsură). Iată un exemplu de 
etalonare : testul Toulouse-Piéron (test de atenție). Se prezintă patru pătrăţele model 
care diferă numai printr-o liniuță (vezi fig. 2). 


ti Q Q D 


-a o-Yi a^ dD-Qp dọ 6 c\p-a *->* -09/36 
dă z\a-p\i a 9/l-a c^o-9 c/Yi 6 d-a 9 a, 


Fig. 2. Testul Toulouse-Picron 

Ele se află în fruntea unei foi pe care sunt tipărite multe rânduri de pătrăţele, 
fiecare având câte o linioară într-una din cele opt poziții posibile. Se cere subiecților 
să bareze cu o linie toate pătrățelele identice cu unul din cele patru date ca model. 
Toţi subiecţii încep să lucreze în același timp. După 3 minute lucrul încetează și foile 
sunt strânse. Testul e considerat a determina capacitatea de atenţie. După aplicarea lui 
la câteva sute de persoane diferite se corectează foile, acordându-se câte un punct 
pentru fiecare pătrăţel barat corect. Din totalul punctelor se scad puncte pentru 
pătrăţelele barate greșit ori omise. Fiecare subiect obține un scor : unii 76 de puncte, 
alţii de 43, alţii de 56 etc. Se urmărește ce punctaj întâlnim la 50 % din subiecți. 
Acesta constituie mărimea etalon a testului. Să presupunem că am găsit cote între 52 
şi 58 de puncte la 1/2 din persoanele testate. Cine realizează un astfel de punctaj are 
o capacitate de atenţie normală, cine are mai mult se presupune că posedă o atenție 
superioară, cei cu mai puţine - atenţie inferioară. împărțind populaţia în grupe de 
10% din subiecți se obţin 10 note, numite decile, care permit o clasificare diferențiată. 


Ulterior, un psiholog aplicând cuiva testul, după ce îl cercetează, are la îndemână 
un tabel pe baza căruia poate aprecia nivelul de dezvoltare a capacităţii de concentrare 
a atenţiei în sarcini facile. 

Etalonarea ajută mult în obiectivarea aprecierilor. Testele etalonate mai sunt 
denumite şi psihometrice. Din păcate, nu orice fel de rezultat se pretează la o măsură 
așa precisă. Totdeauna însă există o standardizare a condiţiilor de aplicare. 

Putem deosebi patru feluri de teste : teste de inteligență şi dezvoltare intelectuală ; 
teste de aptitudini şi capacităţi; teste de personalitate (referindu-se la trăsături de 
caracter și temperamentale); teste de cunoștințe (utilizate de obicei în învăţământ). 
Structura probelor este extrem de variată : uneori se utilizează aparate, alteori diferite 
materiale (cuburi, planșe, fotografii etc.); în multe cazuri se recurge doar la creion și 
hârtie, ca la orice probă de control (se dau probleme aritmetice, se cer stabilirea de 
asemănări, continuarea unor serii ș.a.m.d.). Printre testele de personalitate cele mai 
răspândite sunt festele proiective, denumite astfel fiindcă au la bază în special feno- 
menul de proiecție (ne identificăm cu o persoană și tindem să proiectăm asupra ei 
felul nostru de a fi: așa cum facem la un spectacol când ne identificăm cu un 
personaj anumit). Un asemenea test este și „Testul de apercepţie tematică” (T.A.T.). 
Se prezintă subiectului 20 de planșe în care se disting personaje aflate într-o situație 
neclară. Se cere elaborarea unei povestiri în legătură cu fiecare imagine. Aceasta ne 
poate da informaţii interesante asupra motivaţiei, mentalității persoanei (vezi 
Cristescu Miltred, 1972). 

Astăzi se utilizează un mare număr de teste (aproape 10.000). Deși practica a 
dovedit valoarea lor, ele au fost și sunt obiectul unor variate critici. Cercetările au 
evidenţiat avantajul folosirii de teste mai întâi în industrie. S-a demonstrat că, dacă 
selecția muncitorilor se realizează şi prin teste, scade fluctuaţia forței de muncă și 
numărul accidentelor, în comparaţie cu situația când selecția se face fără teste. De 
aceea, întreprinderile occidentale având cel puţin 1.000 de muncitori își organizează 
și un laborator de psihologie. 

La fel, studiile în care s-a urmărit, prin aplicarea testelor, evoluţia tinerilor 
orientaţi profesional - comparativ cu dirijarea lor fără asemenea probe - au arătat 
rezultate evident mai bune. 

Din practica examinărilor au fost culese numeroase cazuri dovedind necesitatea 
recurgerii la teste. De exemplu, bine cunoscutul scriitor american Truman Capote 
(autorul romanului Cu sânge rece) când avea 12 ani constituia o problemă pentru 
profesorii săi. într-o zi. directorul școlii a venit la părinții elevului să-i roage să-și 

înscrie copilul la o școală specială, el tiind debil mintal. Surprinși, aceştia și-au dus 
băiatul la un institut de psihologie unde, după aplicarea unui test de inteligență, s-a 
obținut diagnosticul „copil genial" ! ! Dar probabil că pe Truman Capote îl plictisea 
şcoala. Viitorul a dovedit cu prisosință |usteţea diagnosticului psihologic. 

Cu toate acestea, în 1936, comitetul central al partidului comunist al Uniunii 
Sovietice a emis o decizie prin care erau condamnate pedologia („știința copilului”) 
şi utilizarea testelor psihologice, considerate „unelte reacționare” în slujba imperi- 
alismului. Documentul nu era lipsit de temei deoarece, în acea vreme, unii psihologi 
americani, aplicând teste de inteligență unor copii de negri și unor copii de albi, au 
tras concluzia că primii sunt mai puţin inteligenţi. Alţii au testat copii de muncitori - 
paralel cu copii de intelectuali şi industriaşi - constatând de asemenea că fiii de 
muncitori sunt mai puțin dotați decât cei din păturile avute. Era firesc să asistăm la 
un protest în rândul claselor dezavantajate. Psihologii amintiți făceau atunci o mare 
confuzie între inteligență și cultură. în America anilor "30 masele puţin avute erau 
dezavantajate cultural, ceea ce se reflecta în performanţele la teste. Dar (ceea ce se 
nega atunci) orice rezultat la un test este influențat de experiență, de cultură. 
Rămânerea în urmă din punct de vedere cultural se poate remedia relativ ușor, ceea 
ce nu e posibil în cazul unei slabe dezvoltări aptitudinale. 


în folosirea testelor se făceau și alte greşeli. Testele de aptitudini erau considerate 
a discrimina numai o aptitudine (numai aceea perceptivă ori numai reprezentarea 
spaţială) care ar fi ereditară în întregime. Aşadar, un diagnostic stabilit la 12 ani ar fi 
fost valabil toată viața. Azi se știe: nivelul de inteligență constatat la acea vârstă se 
poate schimba destul de mult în anii următori (exceptând cazurile de debilitate 
mintală, având cauze de ordin neurologic), iar disocierea completă a funcţiilor în 
cadrul unei probe este iluzorie. Apoi, s-a subestimat rolul motivaţiei, deși ea influ- 
ențează foarte mult performanţele, cât și faptul că cei mai buni sunt de obicei 
dezavantajaţi de către teste (mai ales la cele de inteligență). 

Psihologia contemporană este conștientă de limitele testelor. Un test nu are 
precizia unui termometru: îl pui pacientului și dacă are 39 e sigur bolnav. Orice' 
rezultat trebuie interpretat în funcţie de modul în care s-a lucrat, de experiența 
anterioară a subiectului, de starea lui de spirit etc. Deci testele nu pot fi concepute, 
aplicate și interpretate decât de persoane cu pregătire specială. Fac o mare greșeală 
cei care recomandă învăţătorilor şi profesorilor să aplice ei înşişi teste. 

Folosite cu competență de specialişti, testele au avantajul că într-un timp relativ 
scurt (de câteva ore) por pune o persoană în situaţii foarte variate, în faţa unor 
probleme extrem de diferite. Dacă ar fi să ne bazăm numai pe observații, ar putea 
trece luni de zile fără a găsi o situaţie concludentă într-o privință sau alta. Deci 
testele dau un randament mare. Apoi ele permit o mai mare obiectivitate în apreciere 
datorită standardizării. încât nu e surprinzătoare răspândirea lor în lume. Ele furni- 
zează psihologului un instrument prețios. Ca instrument, nu putem spune despre un 
test că este reacționar ori progresist; așa cum cu un bisturiu poţi salva o viață, dar 
poţi şi suprima una, la fel testele utilizate competent ne pot ajuta, dar folosite 
mecanic creează mari posibilități de eroare. Să lăsăm deci testele în mâna celor 
competenți. 

Orice metodă, din cele studiate, rareori ne poate duce la concluzii certe, dacă e 
utilizată fără nici o comparaţie. Aproape totdeauna e nevoie să facem apel la mai 
multe metode din cele descrise, dacă nu chiar la toate. Ele se completează reciproc. 


CAPITOLUL IV 
BAZA FIZIOLOGICĂ A VIEȚII PSIHICE 


1. Excitabilitatea 


Viaţa presupune un permanent schimb de substanțe cu mediul ambiant, ea fiind 
puternic influențată de condiţiile externe. Chiar cele mai simple ființe, cele uni- 


celulare, reacționează în raport cu unele modificări din ambianţă. Această reacţie este 
consecința unei proprietăţi specifice materiei vii: excitabilitatea. Excitabilitatea con- 
stă într-o modificare internă ca răspuns la un stimul extern, ducând adesea şi la o 
reacţie externă a celulei. Ea are însă un caracter selectiv. De pildă, floarea, soarelui 
răspunde la lumină întorcându-se mereu după soare, dar ea nu este influențată de 
undele hertziene, undele radio, cu lungime de undă mai mare decât aceea caracte- 


ristică luminii solare. 

Nici animalele unicelulare nu constituie corpuri simple: în interiorul lor găsim 
tot felul de corpusculi, canalicule, vezicule, din activitatea lor combinată rezultând 
toate funcţiile ce le găsim şi la animalele superioare (asimilaţie-hrănire, oxigenare-respi- 
raţie, descompunerea și eliminarea unor substanţe-excreţia etc). Se pune întrebarea 
dacă există învățare la asemenea fiinţe. 


Se citează această experienţă: într-un bazin unde se află un protozoar, un pa- 
rameci, se proiectează o lumină puternică, apoi se picură puţin acid care-l obligă pe 
animal să se îndepărteze în grabă. Repetându-se de multe ori această succesiune, se 
ajunge în situaţia când parameciul începe a se îndepărta, îndată ce apare lumina, 
înainte de prezența acidului. Unii au contestat această experiență, dar oricum 
animalele unicelulare se deplasează, vânează microbi și evită mediul acvatic nefa- ` 
vorabil. 

La fiinţele pluricelulare excitabilitatea crește. Ea există și la plante, deşi mai 
redusă decât la animale. Oricum, ele se orientează către lumină, rădăcina creşte în 
jos, iar unele, cum e mimoza senzitivă, capturează și devorează insectele care se 
aşază pe frunzele sale. 

S-a constatat și prezența unor curenți electrici. Un psiholog american, efectuând 
cercetări cu un aparat pentru măsurat prezenţa electricităţii ce poate apărea în mușchi, 
deci care amplifică foarte mult intensitatea ei, a observat că atunci când rupe frunza 
unei plante apar curenţi electrici slabi în tulpina ei. Mai mult, a înregistrat curenți, 
dintr-o plantă, când în aceeași cameră cineva rupea o frunză a/fei plante. Deci există 
o comunicare între plantele apropiate, care nu pare să fie doar electrică (curenţii 
electrici fiind doar concomitenți), ci ar avea la bază o „bioenergie”. în jurul acestei 
noțiuni se fac azi multe speculații, fără o bază științifică. Rămân însă evidente 
posibilităţile de comunicare la mică distanță, ceea ce denotă o excitabilitate mult mai 
mare decât se presupunea. 

Oricum, nu vom vorbi de senzaţii decât la animalele unde vom găsi organe 
senzoriale bine organizate. 

2. Evoluţia sistemului nervos în dezvoltarea 
speciilor animale 


La animalele pluricelulare găsim începuturi de sistem nervos. Astfel, celenteratele 
(meduza, hidra, coralii) au o plasă de celule nervoase: vorbim de sistem nervos 
reticulat. La meduză găsim cea. 100.000 de neuroni. Conexiunile dintre celule nu 
sunt continue: între un axon și o dendrită există un mic spațiu numit sinapsă; 
legătura dintre cele două terminaţii este realizată printr-o substanță chimică, numită 
mediator. Cu cât curentul nervos trece prin mai multe sinapse, cu atât intensitatea lui 
scade. De aceea când o meduză este atinsă, ea se contractă puternic în locul respectiv, 
dar mult mai puţin în regiunile mai îndepărtate ale corpului său. Celenteratele 
reacționează la contact şi la agenţi chimici. Totuşi, Ia unele meduze găsim o serie de 
celule fotosensibile grupate, cărora li se spune „oceli” - germenii ochilor de la 
animalele superioare. De asemenea, există şi nişte celule specializate (statocist) 
asigurând poziţia verticală față de sol. E prea puţin totuși pentru a vorbi de senzații. 


La animalele superioare celenteratelor, celulele nervoase se aglomerează în gan- 
glioni care se organizează formând un lanţ de-a lungul corpului (așa e cazul la 
viermi). Fiind mult solicitați, ganglionii din partea anterioară se dezvoltă mai mult, 
devenind „ganglioni cerebroizi” (un creier foarte rudimentar). La viermi observăm 
cazuri de habituare : în mod obişnuit o lumină puternică îi face să se ascundă în nisip 
(unele specii). Dar dacă lumina se repetă mereu ei încetează de a se mai ascunde 
(o formă de obișnuință). 

La insecte găsim un număr mare de celule nervoase (cea. un milion), concentrate 
în mari ganglioni cerebroizi. Ochii sunt compuşi din mii de feţe; antenele sunt 
organe de simţ tactil și chimic. Pe toate părțile corpului găsim peri senzitivi. Unele 
insecte au organe senzitive pe picioare, cu ajutorul cărora află gustul nectarului din 
florile pe care se așază. La insecte putem să vorbim deci de senzaţii și încă de mai 
multe feluri de senzaţii. 

Evoluţia sistemului nervos pe scara animală se produce în următoarele direcții: 


a) Concentrarea celulelor nervoase în ganglioni care, pe de o parte, formează un 
creier din ce în ce mai complex și, pe de alta, constituie un sistem tubular de-a 
lungul corpului, care la vertebrate devine măduva spinării. 

b) Celulele senzitive izolate se grupează în organe senzoriale din ce în ce mai 
complexe. 

c) Dezvoltarea organelor de simţ se face de la fangoreceptori (cei care reacționează 
numai printr-un contact direct: simţul de contact, durerea, temperatura, gustul) 
la relereceptori (animalul sesizează semnale a căror sursă e îndepărtată : -mirosul, 
văzul, auzul). Este evident avantajul telereceptorilor, pentru că pericolul este 
sesizat de departe, din vreme; după cum și prada poate fi simțită de la distanță. 
Atât fuga, cât și vânătoarea sunt favorizate. 


Nevertebratele evoluează și ele destul de mult. Astfel, moluștele, mai ales cefalo- 
podele (sepia, caracatiţa), ajung să aibă cea. 168 milioane de neuroni în creierul lor. 
De aceea caracatița, de exemplu, poate fi dresată. La vertebrate găsim creierul foarte 
dezvoltat, cu funcții specializate. La pești şi batracieni el e mai puţin diferențiat. în 
schimb, la păsări și mamifere ajunge la un grad de evoluție superioară care atinge 
nivelul maximum la om. 

3. Apariţia și evoluţia speciei umane 


Sunt peste 100 de ani de când Ch. Darwin a susținut înrudirea între om și 
maimuţele antropoide, ceea ce a revoltat omenirea! Azi nici un om având cultură 
Ştiinţifică nu poate nega acest fapt. Ne-o dovedesc analogii evidente în ce privește 
aspectul exterior, expresiile emoţionale, mâna cu degetul opozabil şi unele aspecte ale 
comportamentului (vezi Jane von Lawick-Goodall, În umbra omului). Ele diferă mult 
însă în ce priveşte greutatea creierului (sau mărimea cutiei craniene - vezi tabelul nr. 1). 


Tabel nr. 1 
denumirea mărimea capacitatea raportul 
speciei corpului creierului  creier/corp 
gorila mare (cea. 200 kg) 480 cm 0,47% 
urangutanul mijlociu 380 cm' 0,50-0,60% 
cimpanzeul mai mic 395 cm' 1,11-1,64% 
omul mijlociu „1500 cm’ 2,22% 


Apariția și dezvoltarea speciei umane se întinde pe o durată de peste 3 milioane de 
ani. Găsirea de schelete fosile provenind de la o perioadă aşa de veche e foarte 
dificilă, ele fiind acoperite cu 25-50 rn de pământ. S-au găsit mai ales rămășițele de 
calotă craniană, câte un dinte, un femur. Rareori s-au descoperit schelete mai com- 
plete. De aceea, abia în secolul nostru s-au putut face descoperiri însemnate, fiind 
nevoie de un mare progres al antropologiei și anatomiei comparate pentru a 
recunoaște exact diferențele între un os de origine umană și cel al unei specii înrudite. 

Cel mai îndepărtat strămoș, acel străbunic comun omului și maimuţelor 
antropoide, face parte din ordinul primatelor, genul Dryopifhecus care a trăit cu cea. 
20 milioane de ani în urmă. între acesta și omul contemporan, primul hominid pare a 
fi australopithecus (care a vieţuit cu 2-3 milioane de ani în urmă). Sunt încă îndoieli * 
dacă acesta a fost un strămoș autentic al omului sau a fost un fel de văr îndepărtat. 
Găsim însă la el caracteristici specifice umane: stațiunea verticală (dar nu perfectă, 
stătea puţin înclinat), mersul biped și având antebraţul și oasele miinii cu mare mobi- 
litate (Olga Necrasov). 

Australopitecul era mic de statură (120-140 cm) și cântărea cam 25 kg. Creierul 
său avea cea. 508 cm°. El nu trăia în păduri, ci în regiuni cu vegetaţie ierboasă. 
Probabil, din cauza schimbărilor climatice au dispărut multe păduri, primatele fiind 
nevoite să trăiască în stepă, ceea ce impunea stațiunea bipedă pentru mărirea orizon- 
tului perceput. Aici exista pericolul marilor carnivore, de aceea aceste fiinţe trăiau în 
turme şi se apărau cu bețe și pietre. Australopitecul trăia din culesul fructelor, 
seminţelor și din vânat. Se pare că nu cioplea unelte, dar folosea măciuci, formate 
din femurul ierbivorelor mari (de mamut în special). Era omnivor. Hrănirea cu 
proteine animale a favorizat dezvoltarea creierului. EI trăia în turme, ceea ce implica 
oarecare comunicare. Probabil poseda rudimente de limbaj. 

Prima făptură care a fost neîndoielnic un hominid a fost homo erectus habilis, pe 
care-l găsim într-o perioadă cu 1.800.000 de ani (poate chiar 2 milioane de ani) în 
urmă. A fost contemporan cu ultimii auistralopiteci (s-au găsit în același loc oase din 
ambele specii, ceea ce a dus la formularea ipotezei că homo habilis s-ar fi hrănit cu 
australopiteci, care erau mai puţin puternici). Homo erectus era mai mare : avea cea. 
40 kg. Capacitatea sa craniană era de aproximativ 680 cm'. Folosea cu certitudine 

unelte specifice culturii de prund : lovea pietre din prunciiș în așa fel încât ascuţea o 
muchie. îşi forma un fel de colţ mare care putea face răni largi în trupul unui animal, 
omorât pentru hrană și blană (cu care se proteja împotriva frigului). 

O altă etapă corespunde apariției pifecantropului (acum cea. 550.000 de ani - în 
paleoliticul inferior). Avea capacitatea craniană de 860 cm'. Se; observă evoluţii în ce 
privește picioarele, mâna şi dentiţia (care evoluează mai repede decât creierul). 

Cioplirea pietrei este mai intensă. Sunt cioplite ambele feţe ale pietrei. Găsim un 
fel de „toporaşe de mână", având muchii şi vârf ascuţit. Vânătoarea se făcea în grup. 
Se hăituiau animalele spre o prăpastie sau spre gropi mari săpate dinainte. 

Cu 400.000 de ani în urmă şi până pe la 120.000 de ani găsim sinantrropid 
(dezgropat în China). Avea un craniu de 1050 cm. E prima dată când sunt dovezi 
clare de folosire a focului, pe care nu știa să-l producă, dar îl culegea din incendiile 
provocate de trăznet şi-l păstra. Focul îi asigura căldură și o hrană mai uşor de 
digerat. 

Găsim acum mici amenajări ale peșterilor în care locuia (apare o vatră pentru 
foc). Pe plajele marine apar aşezări sezoniere (de vară) formate din colibe clădite din 
oase de animale acoperite cu blănuri. 

Un pas mare îl facem după sinantrop găsind omul din Neanderthal (Germania). El 
e prezent între 120.000-100.000 de ani înainte erei noastre și are o cutie craniană 
apropiată de cea a omului contemporan (între 1300 şi 1400 cm'). Erau făpturi mai 
înalte (cea. 155 cm înălțime) şi foarte robuste. în raport cu omul de azi, avea fruntea 
mai teşită, masivul facial voluminos şi pregnant (mandibule masive, falcă puternică şi 
proeminentă), dinţi voluminoși. Picioarele erau relativ scurte și stătea puţin îndoit în 
poziţia verticală. Degetul mare de la picior era mai îndepărtat de celelalte, dar nu era 
opozabil. Mâna sa era similară celei aparținând omului de azi, dreapta fiind mai 
puternică. 

Confecţiona instrumente variate, realizate din așchii mari, subţiate mai mult decât 
toporașul sinantropului. Ele aveau forma cuțitului sau a vârfului de lance. Apar și 
unelte compuse din piatră cioplită înmănușată în lemn. începe să producă singur' 
focul prin frecare sau scăpărare, folosind iarbă uscată. Grotele sunt amenajate. Găsim 
şi grupuri mari de locuințe în aer liber (pe suprafeţe ajungând la zeci de ha), pe care 
le-au părăsit în timpul glaciaţiunilor. Acum apar primele morminte. Corpul 
defunctului era protejat de o lespede de piairă ori un omoplat de mamut. Lângă el se 
puneau obiecte - în special unelte. 

în sfârşit, o dată cu paleoliticul superior, acum 35.000 de ani, găsim omul de azi 
Homo sapiens : cel mai vechi exemplar a fost găsit la Cro-Magnon. La acesta nu se 
mai găsesc deosebiri structurale față de omul contemporan. Capacitatea sa craniană 
era de 1500 cm'. Era puternic, având o talie de 1,80 m. La primii oameni nu se 
găseau deosebiri regionale. La cei mai apropiaţi de zilele noastre s-au găsit diferențe 
caracteristice raselor cunoscute azi. 

Uneltele erau tot din piatră cioplită, dar aveau conturul bine modelat, cu o serie 
de detalii, ducând la o mare varietate de forme funcţionale (lame diferite, vârfuri cu 
particularităţi deosebite). Găsim multe unelte compuse: lănci de lemn cu vârf de 
piatră ori os. Se începe și prelucrarea osului care e modelat fin, lustruit. Sunt 
confecţionate ace de os cu ureche pentru cusutul pieilor, cârlige de undiţă. Unele 
unelte sunt adevărate opere de artă. 

Acum apare creaţia artistică. Oamenii se împodobeau cu coliere și brățări; îşi 
vopseau pielea cu ocru. S-au descoperit primele picturi realizate pe pereţii peşterilor, 
cât şi mici statuete. Pictura, făcută cu intenţii magice, înfățișa mai ales animale: pe 

ele sau în jurul lor vedem conturul unor mâini; se spera astfel un succes facil în 
vânătoare. în pictură apar rareori oamenii, dar când aceasta se întâmplă, sunt de 
preferință femei. 

Sensul magic al picturilor este o indicație a apariției primelor forme ale religiei. 
Deci nu mai sunt deosebiri esențiale in raport cu omul contemporan. 


4. Caracteristici anatomice și fiziologice 
ale creierului uman 


A. Desigur, omul nu este făptura cu cel mai mare creier, fiindcă mărimea acestuia 
depinde de mărimea corpului: creierul balenei are 7 kg. Un mai bun indicator este 
raportul dintre creier și greutatea corpului. La om este 1/45, ceea ce este un raport 
foarte mare. Totuși şoarecele are 1/23. înseamnă că șoarecele este mai inteligent? 
Nu. La animalele de mici dimensiuni, relaţia este alta. 

Mai edificator este raportul dintre creier și măduva spinării. La om are valoarea 
50, la câini şi pisici este de 3-4, la cal 2,5, la iepure 2. 

Superioritatea faţă de alte mamifere se vădeşte și în următoarele privinţe : emisfe- 
rele cerebrale sunt mai mari în raport cu restul encefalului; lobul frontal este mai 
mare; scoarța cerebrală este extrem de dezvoltată (conţine cea. 16 miliarde de 
neuroni), cu o imensă cantitate de fibre de asociaţie ; o mare complexitate şi varietate 
a diverselor regiuni ale creierului (peste 200 de câmpuri corticale - pe când la 
cimpanzeu nu găsim decât 45); se remarcă o circumvoluţiune parietală inferioară a 
cărei suprafață este de 10 ori mai mare față de zona corespunzătoare a cimpanzeului 
(pe când scoarța, în ansamblu, e numai de 3 ori mai dezvoltată). Toate acestea 
explică posibilitatea unei vieţi psihice de mare complexitate. 


B. Elementele, „cărămizile” sistemului nervos sunt celulele nervoase, neuronii. 
Mărimea lor variază de la 9 la 150 de microni. Au două feluri de terminaţi 
dendritele prin care vine excitaţia Ia celulă și un axon prin care pleacă excitaţia din 
celulă. Neuronii sunt legaţi între ei, formând o reţea de enormă complexitate. Axonii 
unor celule intră în legătură cu dendritele ori corpul altor celule. O celulă nervoasă 
intră în contact cu sute de alte celule nervoase. în cazul neuronilor de asociație, unul 
singur poate realiza până la 10.000 de puncte de contact. Trebuie să precizăm însă că 
niciodată nu se realizează o lipire a unui axon de o dendrită ori de corpul altei 
celule: totdeauna rămâne o foarte mică distanță, spaţiu denumit sinapsă. Cum am 
menţionat mai sus, prin sinapsă legătura între terminaţiile nervoase se stabileşte pe 
cale chimică. Influxul nervos se propagă de-a lungul neuronilor cu o viteză maximă 
de 10 m/sec. Datorită numeroaselor puncte de contact, celula nervoasă constituie un 
element de mare complexitate (vezi V. Mare, 1991, p. 51). Ea nu seamănă cu un 
simplu tranzistor, ci este un excelent microprocesor. încât dacă am continua analogia, 
cortexul ar fi un computer cu cea. 16 miliarde de microprocesoare cuplate prin 
trilioane de legături. Neuronii sunt susținuți de alte celule care 'i hrănesc, alcătuind 
„nevroglia”. Există ipoteza potrivit căreia rolul acestora ar fi mai important, dar nu 
există încă dovezi clare în această privinţă. 


C. Să ne reamintim acum principalele părți ale sistemului nervos central cu 
funcţiile lor cele mai importante. 
a) Măduva spinării (aflată în coloana vertebrală) conţine centrii reflexelor necon- 
diţionate și este calea prin care trec fibrele senzitive ce duc la creier, ca și acelea 
motorii care coboară de la el, aducând la periferie comenzile sale. 

b) Mielencefalul (bulbul rahidian ori „măduva prelungită") cuprinde centrii vitali 
comandând respirația, digestia, ca şi unele reflexe de apărare. Bulbul influențează 
şi bătăile inimii, accelerându-le sau rărindu-le. Dar bătăile inimii sunt comandate 
de propriii ei centri nervoși. 


c) Metencefalul (creierul posterior) - căruia i se spune şi creierul mic - reglează 
echilibrul corpului, tonusul muscular, influențând și realizarea precisă a mișcărilor 
fine. 


d) Mezencefalul (creierul mijlociu) constituit din pedunculii cerebrali (a căror funcție 
constă în asigurarea tonusului muscular inclusiv reglarea mișcărilor) şi tuberculii 
cvadrigemeni. Aceştia din urmă asigură reflexele legate de auz și cele implicate în 
mişcările ochilor. 

e) Diencefalul (creierul intermediar). Acesta se compune din talamus ce constituie 


un centru intermediar, o ulti stație a sensibilităţii înainte de a se proiecta pe 
cortex. A doua parte a diencefalului o constituie hipotalamusul, cel mai important 
coordonator și regulator al funcțiilor organelor interne. El intervine în termore- 
glarea corpului, în metabolismul apei, în metabolismul glucidelor, influențând şi 
activitatea sexuală. Are rol în declanșarea expresiilor emoționale (frica, furia ş.a.). în 
hipotalamus s-a găsit un centru care, excitat, produce puternice senzații de plăcere. 
Unui șoarece i s-a introdus un microelectrod în acest centru, electrod pus în 
legătură cu o pilă și o mică pedală. Când șoarecele apăsa pe acea pedală se 
declanşa un curent electric slab, excitând centrul amintit. S-a observat că șoarecele 
apăsa mereu pe această pedală până ajungea la extenuare. în apropierea „centrului 
plăcerii” se află și centrul opus; acesta, când este excitat, provoacă dureri foarte 
mari. Hipotalamusul are sub control şi glanda hipofiză cu rol conducător în 
sistemul endocrin. 
în planșeul trunchiului cerebral (cuprinzând mielencefalul, metencefalul şi 
mezencefalul) se află un fel de plasă cu celule mici, numită formația reticulată, 
având funcţia de stimulare, activare a cortexului, declanșând trezirea și starea de 
vigilență. Și 
De asemenea, să amintim și de sistemul limbic aflat în jurul pedunculilor cerebrali 
cu rol notabil în reglarea expresiilor emoţionale. 

f) Partea cea mai importantă a creierului o constituie telencefalul - emisferele 
cerebrale (incluzând şi corpii striaţi) a căror activitate face posibil psihicul conștient. 


Cele două emisfere cerebrale sunt separate printr-o fisură longitudinală, iar fiecare 
din ele are şanţuri profunde (numite scizuri) care le împarte în patru lobi principal 
lobul frontal, cel temporal, lobul occipital și lobul parietal. 

Suprafaţa creierului, de culoare cenușie, constă dintr-un strat de neuroni cu o 
grosime de 3 mm, numit și cortex. Propriu-zis, cortexul e format din 6 straturi de 
celule nervoase, totalizând cea. 16 miliarde de neuroni susținuți de cea. 100 de 
miliarde de celule mai mici formând nevroglia. între neuronii din cortex, între ei și 
cei din celelalte porţiuni ale creierului există un număr imens de dendrite şi axoni 
formând masiva masă albă a creierului mare. 

Datorită numeroaselor circumvoluţiuni, suprafaţa creierului e mare: 2500 cm”. 
Cortexul este puternic vascularizat. Vasele capilare purtătoare de oxigen și glucoza 
formează o vastă reţea. Dacă ar putea fi puse cap la cap, ar realiza un vas lung de 
1200 km! Cât privește lungimea fibrelor nervoase din sistemul nervos central, puse 
cap la cap, ele ar forma un fir de 5 milioane de km. 

Așa cum a stabilit J. Eccles (neurobiolog), în cortex neuronii sunt aşezaţi în 
coloane verticale ce se termină la suprafață. Diametrul lor este între 0,1 mm şi 

0,5 mm, iar înălțimea de 3 mm. Fiecare modul e compus din numeroși neuroni, 
îndeplinind aceeaşi funcţiune (sunt până la 10.000 neuroni într-un modul). în total, 
cortexul ar avea până la 2 milioane de moduli între care se află un enorm număr de 
conexiuni. în ansamblu, cortexul îndeplinește 4 funcţ ivă, motorie, psihică și 
vegetativă. 


1) Funcţia senzitivă. Fibrele aferente de la organele senzoriale, după ce trec prin 
talamus, se proiectează în diferite porţiuni ale cortexului: cele optice în occipital, 
cele auditive în temporal, cele din piele (tactile, termice, dureroase) într-o margine 
a scizurii lui Rolando, în circumvoluțiunea centrală posterioară (marginea anteri- 
oară a lobilor parietali). Datorită inversării fibrelor senzitive, cele provenind din 
partea dreaptă a corpului se termină în emisfera stângă şi invers, cele din partea 
stângă în emisfera dreaptă. în zona de proiecţie, pielea este reprezentată punct cu 
punct, dar suprafața e proporţională cu sensibilitatea regiunii respective: găsim 
pe scoarță o porţiune relativ mare pentru gură, limbă și mână, dar una foarte mică 
pentru spinare. Excitarea acestor zone de proiecție nu produce imagini, ci ele- 
mente izolate (excitarea unor puncte din occipital cauzează vederea unor puncte 
luminoase ori cel mult linii, mici triunghiuri). Imaginile presupun solicitarea unor 
regiuni mai îndepărtate, care nu răspund însă uşor la excitaţii izolate (sunt regiuni 
„neutre”). 

2) Funcţia motorie. Centrii care comandă mişcările involuntare formează sistemul 
extrapiramidal, implicând cerebelul și ganglionii bazali. Sistemul piramidal 
reglează mișcările voluntare, iar centrii se află în zona circumvoluțiunii centrale 
anterioare (în faţa zonei tactile). Și aici reprezentarea corticală e proporţională cu 
utilizarea mușchilor respectivi (mari suprafeţe pentru gură, limbă şi mână, mici - 
pentru spinare). 

3) Funcţia psihică este asigurată de neuronii de asociaţie, aflați între zonele de 
proiecţie, neuroni care leagă zontle senzoriale de cele declanșând mișcările, cât și 
nivelul cortexului cu cel al zonelor subcortica;e. Aceste zone permit formarea | 
reflexelor condiționate, învăţarea, memoria, percepţia, gândirea ș.a. Centrii mo- 
tori ai vorbirii se află în lobul frontal, cei care asigură înţelegerea cuvintelor în 
temporal, iar înţelegerea scrisului într-o zonă parietală inferioară. 

4) Funcţia vegetativă este reglară de centrii aflaţi în lobul frontal, care influențează 
sistemul simpatic și parasimpatic, deci, indirect, activitatea organelor interne. 


x 
w 


Cu privire la funcțiile emisferelor cerebrale există încă din secolul trecut o 
confruntare între două poziții: antilocalizaționiştii și localizaţioniştii. 

Antilocalizaiioniști au fost în secolul trecut P. Flourens și Goltz. Şi în secohr 
nostru, K. Lashley a susținut o asemenea poziție : nu se pot localiza funcțiile psihice, 


învăţarea nu depinde de zone precise, ci de ansamblul scoarţei. Tulburările produ.-e 
prin lezarea cortexului n-ar depinde de local leziunii, ci de cantitatea de scoarță 
cerebrală scoasă din uz. 

Localizaționismul extrem îl găsim (la începutul secolului trecut) la F. Gali, după 
care fiecărei aptitudini îi corespunde o porțiune precisă din cortex, care se dezvoltă 
când aptitudinea e superioară şi apare ca o umflătură pe craniu (de unde expresia 
„are bosa marematică” sau „bosa poeziei” - de la cuvântul „bosse” din franceză). Cu 
toată vâlva pe care a făcut-o Gali, cu știința sa numită „frenologie”. s-a putui 
evidenția repede lipsa oricărui temei. 

Noi am văzut însă că s-au identificat zone precise de proiecţie, dar ele se referă 
numai la senzaţii izolate și nu la funcţiile de sinteză, ceea ce a permis lui Lashley să 
adopte poziţia amintită mai sus. însă iată, în secolul nostru, după cel de al doilea 
război mondial, chirurgul canadian Wilder Penfield efectuând operaţii pe creier, a 
găsit unele zone în lobul temporal, care - excitate uşor - provoacă pacientului amintiri 
demult uitate şi care se succed aidoma unui film (după V. Voiculescu, M. Steriade, 
pp. 162-163). De unde Penfield a susţinut existența unei localizări a memoriei în 
lobul temporal. Concepţia sa a fost combătută, fiindcă asemenea mărturii au fost 
obținute numai în cazul special al bolnavilor de epilepsie. 

Controversa de mai sus este soluționată azi prin concepţia unei localizări di- 
namice. O experiență efectuată de M. Kennard și W. McCulloch pe o maimuţă este 
edificatoare. Ei au extirpat ariile motorii corticale la acea maimuţă, ceea ce a dus la 
paralizii extinse. Treptat, s-a constatat o revenire. După 2 ani, restabilirea era evi- 
dentă. Operând din nou maimuța, proiecţiile nervilor motorii se găseau acum înapoia 
vechilor arii extirpate. Deci se realizase o compensație. Și alte experienţe au arătat 
că, după distrugerea unor centri, apar un timp tulburări care, în multe cazuri, dispar 
datorită prelucrării funcţiilor de către alte regiuni. 

Aşadar, funcțiile complexe au la bază interrelațiile mai multor structuri ce se 
dezvoltă în cursul existenței individului. Există focare principale pentru unele funcții, 
dar sunt şi alte arii de pe cortex în legătură cu acele focare care, la nevoie, pot 
dobândi acelaşi rol. 

Există azi tendința de a descrie activitatea creierului nu pe zone strict delimitate, 
ci ținându-se cont de integrarea excitațiilor pe niveluri (de la mielencefal în sus) și 
ramificate (pe orizontală) rezultând constelații de centri. Astfel, se disting 3 blocuri 
funcționale fundamentale (Mare, V., pp. 61-62). 

1) Blocul reglării tonusului scoarței cerebrale. E vorba de trezirea din somn, acti- 
vizarea scoarței, atenția, vigilența și procesul invers - adormirea. în această 
activitate sunt implicate diencefalul, sistemul limbic și formaţia reticulată. 

2) Blocul cu funcția de a primi, stoca şi prelucra informaţia din mediul extern (Şi, 
intern). Aici contribuie cea mai mare parte a emisferelor : lobii occipitali, tempo- 
rali și parietali. Pe lângă zonele de proiecţie senzorială găsim mari porțiuni cu 
funcţii de integrare. Foarte importantă pare a fi o zonă de intersecție (terţiară) 
între sectoarele optic, auditiv şi tactil, şi anume circumvoluţiunea parietală in- 
ferioară, considerată specific umană. La om ea este mult mai dezvoltată în 
comparaţie cu celelalte regiuni ale creierului (faţă de cimpanzeu) și se maturizează 
târziu în dezvoltarea creierului infantil. Se consideră că joacă un rol esențial nu 
numai în sinteza informaţiei senzoriale, ci și în realizarea proceselor simbolice, a 
structurilor gramaticale şi logice, permițând desfășurarea gândirii abstracte. 

3) Blocul cu funcții de programare, planificare a activităţii. E constituit de lobii 
frontali care permit confruntarea efectului acțiunilor, cu intenţiile și proiectele 
iniţiale, reglarea şi controlul tuturor funcţiilor psihice. Leziunile lobilor frontali 
nu par a diminua capacităţile intelectuale, dar omul devine neajutorat (îi de 
capacitatea de iniţiativă) şi iresponsabil (îi dispare simţul de răspundere). Asistăm 
la o infantilizare a individului. 

Astfel se prezintă lucrurile în ce priveşte activitatea sistemului nervos central. 

5. Reglarea activității organelor interne și 
rolul glandelor endocrine 


A. în afara sistemului nervos central acționează sistemul nervos vegetativ, care 
dirijează direct funcţionarea organelor interne. Este format dintr-un lanț ganglionar 
situat de o parte și de alta a șirei spinării. Acești ganglioni nu primesc fibre senzo- 
riale ; sunt legaţi direct de măduva spinării și de organele interne. 

Există două sisteme: a) sistemul nervos simpatic ce stimulează activitatea orga- 
nelor interne şi b) sistemul nervos parasimpatic care are, în special, un rol inhibitor 
asupra acelorași organe. 

Sistemul nervos vegetativ îşi are centrii in măduva spinării, controlată la rândul ei 
de către hipotalamus și, prin acesta, chiar de centrii corticali. De aceea supărările, 
stresul îndelung duc la tulburări şi boli organice cum sunt ulcerul, tensiunea arterială, 
diabetul ș.a. 


B. Glandele endocrine au şi ele un rol în relaţie cu activitatea psihică. Funcţia lor 

e dependentă de sistemul nervos, în special de hipotalamus, care acţionează asupra 

hipofizei. Aceasta este o glandă cu rol conducător, furnizând hormoni ce stimulează 

activitatea celorlalte glande, reglându-le astfel propriile lor secreții. 
Câteva din glandele endocrine au o înrâurire notabilă asupra vieţii psihice și 
anume: 

a) tiroida - prin hipersecreție cauzează nervozitate, tremurături - prin hiposecreție 
duce la apatie și chiar cretinism (cazul apariţiei gușei endemice, cauzată de lipsa 
iodului). 

b) suprarenalele: miezul lor produce un hormon medulosuprarenal - şi anume 
adrenalina. Aceasta accelerează bătăile inimii, intensifică respiraţia și metabo- 
lismul în general; totodată, apare o vasoconstricție periferică și o vasodilataţie 
coronariană; este o pregătire pentru efort, pentru luptă (prezentă în cazul unei 
emoţii puternice). Partea exterioară secretă un hormon corticosuprarenal, impor- 
tant pentru sporirea resurselor energetice ale organismului. Deficitul acestuia 
creează o stare de oboseală, epuizare, astenie. Totodată, el influențează și com- 
portamentul sexual. 

c) glandele endocrine sexuale au un rol însemnat în apariţia caracteristicilor sexuale 
secundare și a instinctului sexual. Datorită lor, bărbatul are un comportament mai 
energic, mai ferm, mai combativ decât femeia. Desigur, această influență nu este 
exclusivă: cunoaștem şi bărbaţi molatici, supuşi. Nici o caracteristică psihică nu 
depinde numai de un singur factor, deși în unele cazuri rolul structurii organis- 
mului poate fi hotărâtor. 


CAPITOLUL V 
EVOLUȚIA PSIHICULUI 


Este foarte greu să stabilim anumite etape în dezvoltarea filogenetică a psihicului, 
deşi este cunoscută evoluția speciilor. A.N. Leontiev a încercat să schiţeze o schemă 
a formării psihicului, distingând 4 mari faze: a) stadiul psihicului senzorial ele- 
mentar ; b) stadiul psihicului perceptiv ; c) stadiu! intelectului; d) stadiul psihicului 
conștient. Dezavantajul acestei clasificări este acela de a include în prima etapă 
imensa majoritate a speciilor, fiindcă stadiul perceptiv începe abia o dată cu păsările 
și mamiferele. Or, între o albină şi o râmă, diferența de comportament este foarte 
mare. Deocamdată, neavând ceva mai bun, ne vom servi de punctul de vedere al lui 
Leontiev. 


1. Stadiul psihicului senzorial 


Stadiul psihicului senzorial elementar se caracterizează prin aceea că animalul 
reacţionează în raport cu o proprietate din mediul ambiant, însușire caracteristică 
unui obiect sau fenomen importante pentru el. De pildă, păianjenul nu reacționează 
în mod deosebit, dacă un obiect îi atinge plasa, dar dacă o atingem cu un diapazon 
care vibrează, el se repede asupra lui căutând să-l înșface, ca și cum ar fi o muscă. 
Deci vibrația pânzei este semnalul declanșator al acţiunii. 


A. în acest stadiu predomină reacțiile înnăscute iar. experiența individuală joacă 
un rol mult mai mic decât la speciile mai evoluate. Acum predomină tropismele și 
instinctele. 

Tropismele au fost studiate mult de americanul J. Loeb. E vorba de mișcări 
simple ale plantelor şi ale unor animale inferioare, cărora Loeb le-a dat o explicaţie 
mecanicistă, considerându-le rezultatul unor fenomene pur fizico-chimice. La plante 
găsim fototropism (întoarcerea plantelor spre sursa de lumină solară) și geotropism 
(creşterea rădăcinilor în jos). La animale sunt evidente geotropismele, în cazul unor 
omizi (care se deplasează totdeauna vertical pe pomi), și fototropismele la fluturi, 
puternic atraşi de o lumină strălucitoare, noaptea. După Loeb dacă lumina este în 
stânga fluturelui, ea acționează asupra retinei care declanşează automat mușchii ce-l 
îndreaptă spre stânga, dacă a zburat prea mult spre stânga, lumina din partea dreaptă 
a retinei pune în mişcare mușchii din partea opusă ș.a.m.d. Acest mecanicism nu 
explică însă o serie de fapte : fluturii nu se lipesc de felinar, ci se învârt în jurul lui, 
iar dacă se află la mijloc între 2 felinare nu zboară între ele, ci se dirijează numai 
către unul. 

Apoi experienţele făcute cu un mic animal de apă - Dafnia - sunt edificatoare. 
Introdus într-un acvariu şi într-un tub îndoit, Dafnia se orientează spre lumină, dar 
acolo fiind astupat tubul, se întoarce, merge în sens invers luminii și astfel poate 
scăpa. Acest mers este împotriva tropismului, ce se dovedeşte a nu fi un act mecanic. 

Mai exisiă şi acte de memorie organică. E vorba de anumite ritmuri vitale. în 
plajele ce mărginesc oceanul găsim niște viermi care ies din nisip când se produce 
refluxul și intră în nisip atunci când vine fluxul. Puşi într-un acvariu ei continuă 
multă vreme mișcările lor periodice, deși acum şi-au pierdut orice sens. 

Apoi sunt reflexele absolute, legături constante între anumiţi stimuli și anumite 
reacții. Dar ceea ce caracterizează speciile mai evoluate sunt acele acte foarte 
complexe numite instincte. Ele sunt foarte bine dezvoltate la insecte, dar le întâlnim 
și la vertebrate, după cum (într-o formă mai puţin conturată) ele sunt prezente și în 
viaţa omului. 


B. Un instinct este un sistem de tendințe și acțiuni, identic la toți indivizii dintr-o 
specie, care se manifestă în mod spontan şi într-un grad de perfecțiune destul de 
mare. Asupra acestui mod de reacție, acțiunea mediului nu are decât o influență 
ă, deoarece își are originea într-un mecanism gata elaborat, transmis prin 


minim: 
ereditate. 

Prin tendință înţelegem o pornire, un început de mișcare (mișcarea poate să nu fie 
vizibilă, să fie doar schiţată printr-o creştere a tensiunii musculare). 

Cele mai spectaculoase instincte le găsim la furnici şi albine. Dar ele apar cu 
claritate şi la păsări: clădirea cuibului, migraţia ș.a. La mamifere sunt foarte vizibile 
instinctele sexuale și cele materne. 

Un savant francez, J. Fabre (1823-1915), în lucrarea sa Amintiri entomologice şi-a 
exprimat admiraţia față de instincte, reliefând două aspecte : 


a) Perfecţiunea instinctului. De exemplu, viespea cu aripi galbene (numită sphex) 
caută un greier, îl răstoarnă pe spate și îi aplică 3 împunsături exact în ganglionii 
nervoși ce comandă picioarele, paralizându-l. Apoi îl trage de antene până în faţa 
„vizuinii” sale (o gaură în pământ), inspectează vizuina și împinge apoi greierul 
în ea. Pe trupul greierului paralizat își depune ouăle. în acest fel larvele vor putea 
consuma o hrană vie. proaspătă. Fabre subliniază precizia tuturor actelor. 

b) Al doilea aspect îl constituie finalitatea actelor. Totul se subordonează perfect 
scopului. La viespe, asigurarea hranei corespunzătoare urmaşilor, la albine, 
păstrarea mierii pentru a avea hrană iarna ș. 


Se explică avântul explicaţiilor idealiste, în special cele deiste: înțelepciunea lui 
Dumnezeu care prevede totul, care a asigurat o ordine prestabilită etc. H. Bergson 
vorbeşte despre instinct ca manifestare a „elanului vital”, tendință de organizare a 
materiei. 

Oamenii de ştiinţă însă au infirmat, în parte, constatările lui Fabre. Observându-se 
diferite situaţii, s-a constatat că uneori viespea nu are succes: greierul fuge şi scapă; 
alţii observă cum viespea are ezitări, face tatonări și înţeapă greierul în alte locuri, 
nu în ganglioni (ceea ce n-are mare importanţă, fiindcă veninul difuzează în corp şi 
tot apare paralizia); alteori greierul paralizează doar parţial sau, dimpotrivă, e 
omorât - dar larvele îl consumă și așa. 

Mai mult, printre strămoșii acestei viespi se observă multe variaţii: unii depun 
ouăle pe prada vie, dar alţii adună insecte moarte ; în alte cazuri lovesc prada în tot 
felul şi o paralizează imperfect etc. Perfecţiunea instinctului și invariabilitatea sa sunt 
relative. Astfel, păianjenii nu-şi construiesc pânza exact în același mod: unii fac o 
pânză verticală, alţii orizontală, alţii nu fac deloc pânză. Chiar aceeași varietate se 
comportă diferit când se află în regiuni mult deosebite, ba chiar când se află în 
aceeaşi regiune. De altfel, totdeauna păianjenul își adaptează pânza specificului 
locului unde se află. Celulele stupului construit de albine se deosebesc mult, unele 
sunt foarte imperfecte. Nu sunt nici două furnicare construite exact la fel. în mod 
evident, există o variabilitate şi în actele instinctive. 

Și în ce privește finalitatea este posibilă o discuţie. Desigur, comportamentul 
instinctiv e util individului şi speciei, altfel nu s-ar fi păstrat, indivizii dispărând. Cu 

toate acestea, se poate observa uneori o pervertire a instinctului, apariţia unuia cu 
efecte negative. Sunt cazuri, printre insecte, când masculii își vânează şi consumă 
propria lor progenitură. Unele furnici își omoară regina și hrănesc cu grijă o femelă 
străină sau un parazit care le devorează larvele. în ambele cazuri, furnicarul este 
condamnat la dispariţie. 

Aşadar, acțiunea instinctelor nu e nici pe departe desăvârşită, ea fiind un rezultat 
al evoluţiei speciilor. 


C. Ce sunt în esenţă instinctele? I.P. Pavlov nu făcea o diferență între reflexe şi 
instincte. Pare a fi doar o chestiune de complexitate. Ca şi reflexul, instinctul este 
declanşat de anumiţi excitanţi, externi sau interni. Este o sensibilizare față de un 
stimul precis. K. Lorenz a arătat că, la unele animale, la păsări şi chiar la unele 
mamifere, apare reacția de urmărire, de atașament față de orice obiect mai mare care 
se mişcă în preajma lor, în primele ore după ieşirea din ou (sau după naștere). 
Fenomenul numit imprinting (imprimare) a fost observat la puii de rață sau de găină 
ce s-au ataşat de o cutie pusă în mișcare în apropierea lor (S.A. Barnett, 
pp. 223-224). La fel s-a putut observa cazul unui mânz care nu putea fi despărțit 
de... un automobil! lată exemple în care excitantul declanșator este simplu, nu e 
vorba de o formă anumită ori de o culoare specifică (cum este cazul în alte instincte), 
însă un instinct presupune deseori o succesiune de acte foarte complexe. E cazul 
albinelor care, potrivit cercetărilor lui K. von Frisch, atunci când descoperă o zonă 
cu flori pline de nectar, se întorc la stup şi efectuează un dans ale cărui viteză și 
înclinaţie exprimă distanța și direcția unde se află plantele respective (M. Beniuc, 
1970). în acest fel, lucrătoarele zboară în direcţia indicată - ele „înțeleg” acest 
limbaj instinctiv. Nu e vorba de „raționament”, ci de reacţii reflexe la anumite 
caracteristici ale zborului unei lucrătoare. 

Se poate afirma că instinctul constă într-o succesiune de reflexe, în care o acţiune 
pune animalul într-o situaţie ce declanșează actul următor. In cazul viespii sphex, 
vederea greierului declanşează atacarea și răsturnarea lui, agitația acestuia, răsturnat 
fiind, o stimulează la împungerea lui ş.a.m.d. Dacă modificăm o verigă, viespea 
devine dezorientată: când, după răsturnarea greierului îi tăiem antenele, viespea nu 
ştie ce să facă şi-l abandonează (nu îl trage de un picior similar antenei). 

De asemenea, o altă specie de viespe îşi clădește o celulă în care depozitează 
nectar, iar când celula s-a completat, atunci o închide, acoperă intrarea. Dacă 
spargem celula în așa fel încât nectarul se scurge ușor, insecta o va umple la nesfârşit, 
fără a sesiza neregula. 

Această fixitate a instinctului îl face să fie deosebit de actele învăţate, inteligente. 
Instinctul s-ar caracteriza ca un act înnăscut, predeterminat, mecanic, fix, rigid, pe 
când actele inteligente, dimpotrivă, ar fi dobândite în cursul existenţei, plastice, 
adaptate condiţiilor variabile ale mediului. Această opoziție este valabilă numai în 
linii mari. Cum am învăţat și mai sus, există şi în ce privește instinctul o oarecare 
variabilitate. Să cităm alte câteva fapte. 

De pildă, viespea sphex ajungând cu greierul paralizat în fața vizuinii, îl lasă la 
intrare, intră în adăpostul pregătit, iar după ce constată că totul este neschimbat, se 
întoarce și introduce prada înăuntru. Dacă, pe când ea se află în vizuină, noi târâm 
greierul mai departe, viespea îl caută. îl trage în fața adăpostului și iar se duce să-și 
facă inspecția; acest act mecanic se poate repeta și de 40 de ori la rând! Pe de altă 
parte. în alte regiuni, au fost observate viespi sphex care, după 3-4 repetări mecanice 
ale inspecției, renunţă la ea și introduc imediat greierul în locul de mult pregătit. 

Există o adaptare a instinctului în funcţie de condiţiile de mediu. Un stup de 
albine mutat la ecuator, unde nu este iarnă, încetează după câteva generaţii să mai 
adune miere. O pasăre captivă, chiar dacă are la îndemână tot ce-i trebuie pentru a-și 
clădi un cuib, totuşi nu construieşte nimic. Un pui de câine crescut de la naștere pe o 
podea de ciment, după ce face mereu încercări de a scurma (pentru a-și ascunde 
surplusul de hrană), de la o vreme renunţă și instinctul acesta nu mai apare, chiar 
dacă este eliberat într-o curte cu pământ moale. 

De asemenea, cântecul păsărilor nu e decât parţial înnăscut: lungimea cântecului, 
numărul de note este același cu cel al cântecului părinţilor, dar melodia este în 
funcție de un model care poate fi cu totul altul când pasărea a crescut printre alte 
specii. 

De altfel, la speciile superioare, instinctul se perfecționează prin exercițiu: e 
vorba de „jocul” puilor de pisică ori de câine, prin care indivizii îşi exersează iuţeala, 
agerimea. ' 

Aşadar, nu se poate face o opoziție prea netă între comportamentul instinctiv şi 
cel învățat, mai ales în cazul speciilor evoluate. La acestea, învățarea ocupă un loc 
din ce în ce mai important și de aceea copilăria e din ce în ce mai lungă (cea mai 
lungă e la cimpanzeu și, desigur, la om). De altfel, omul are puţine instincte şi apar 
doar sub forma unor tendinţe : tendințe de apărare (fuga la un zgomot puternic, la un 
cutremur), tendințe sexuale (care se mărginesc la actul în sine și nu determină nici 
măcar natura partenerului), iar tendințele materne (foarte puternice la animale) pot 
lipsi. Oricum, o cercetătoare (Margaret Mead), vizitând o insulă din Polinezia, a 
întâlnit o populaţie primitivă unde relațiile sociale erau diferite de cele europene: 
femeile mergeau la vânătoare, la pescuit, iar bărbaţii se ocupau de gospodărie și de 
copii. Dându-le copiilor de acolo diferite jucării, s-a observat că băieţii au arătat 
interes păpuşilor, pe când fetele au preferat armele sau uneltele în miniatură. Deci 
nici preferința pentru păpuşi nu este legată de un instinct, ci este efectul modelului 
social. 

Cum s-au format instinctele - aceasta este o problemă extrem de complicată. 
Lamark susținea ereditatea însuşirilor dobândite. în spiritul acestei concepții, deprin- 
derile consolidate mereu ar fi putut deveni treptat ereditare, s-ar fi transformat în 
instincte după un mare număr de generaţii. S-a făcut chiar un experiment în acest 
sens. McDougall, la începutul acestui secol, a urmărit câte erori face o pereche de 
șobolani până învaţă un anume labirint. A înregistrat 144 greșeli. Apoi acești șobolani 
au fost hrăniţi numai în cadrul acelui labirint pe care trebuiau să-l străbată mereu. La 
fel a procedat cu puii și cu nepoţii lor. După câteva zeci de generaţii (experimentul a 
durat aproape 20 de ani) ultima pereche a învățat prima oară labirintul făcând doar 9 
greșeli confirmând, aparent, teza lui Lamark. Numai că un alt psiholog a crescut o 
familie de șobolani în aceleași condiţi cu cei ai lui McDougall, dar fără a utiliza deloc 
labirintul; şi totuși, după 50 de generații ultima pereche a învăţat labirintul tot aşa 
uşor. încât alţii au fost factorii care au dus la o creștere a inteligenţei acelor animale. 


De altfel, cercetările biologilor au infirmat mereu punctul de vedere al lui 
Lamark. Experienţa, se pare, nu poate influența direct zestrea ereditară. Azi specia- 
liştii susțin că modificarea eredității se face numai prin mutații cu totul întâmplătoare. 
Conform calculului probabilităților, dacă aşa ar sta lucrurile, atunci pentru a se 
explica evoluția speciilor ar fi nevoie de sute de miliarde de ani. Nu se știe în ce 
condiții mediul și experiența ar putea influenţa zestrea ereditară. 

însă apariţia instinctelor nu e cu nimic mai misterioasă decât funcționarea orga- 
nelor interne: în timpul digestiei se produc mișcări şi se secretă fermenţi exact la 

momentul oportun și în cantitatea necesară, în funcţie de compoziţia chimică şi masa 
bolului alimentar. Sângele creează anticorpi speciali pentru viruşi ori substanțele 
ce-au pătruns în organism. Cine face analiza chimică? Cine comandă structura 
necesară a anticorpului ? Sunt nenumărate mecanisme care reglează circulația sanguină, 
păstrarea temperaturii corpului şi toate constituie răspunsuri exacte la stimuli anumiţi. 
Deosebirea între aceste mecanisme și instincte este doar aceea că instinctele se 
declanșează și se reglează îndeosebi în funcţie de excitanţi externi, pe când organele 
interne își reglează activitatea după semnalele din interiorul organismului. 


2. Stadiul psihicului perceptiv 


După A.N. Leontiev, se află în acest stadiu speciile care sesizează caracteristicile 
obiectelor în integritatea lor şi nu doar aspecte senzoriale izolate. Aceasta se traduce 
în posibilitatea de a distinge un obiect vizat de condiţiile în care se poate ajunge la el. 
Este o discriminare între obiect și condiţiile ambiante. De exemplu, dacă într-un 
acvariu punem între un peşte și hrană un paravan de sticlă, acesta poate învăţa să-l 
ocolească. Dacă după aceea scoatem paravanul, peştele nu observă schimbarea și 
continuă să efectueze un drum de ocol. Un mamifer pus într-o situaţie similară 
sesizează deosebirea și recurge la calea directă către aliment. 


O a doua caracteristică o constituie predominarea actelor învăţate la aceste specii, 
instinctele având un rol mai puțin important. De aceea, activitatea lor e mult mai 
plastică, mai adaptată, ţinând cont de condiţiile, situaţiile concrete în care ea se 
desfăşoară. 


3. Stadiul intelectului 


Stadiul intelectului, al gândirii senzorio-motorii, îl găsim numai la maimuţele 
antropoide. El se caracterizează prin puţinătatea încercărilor de a rezolva o problemă 
şi apariţia soluţiei dintr-o dată, pe neașteptate. Faptul a fost evidenţiat prin experi- 
mentele cu cimpanzei realizate de W. Köhler. într-unui din ele, maimuţei i se oferă o 
banană, dar în afara cuștii și la o distanță la care ea nu o poate ajunge. în cușcă se 
află însă şi un băț. Cimpanzeul nu face multe încercări, renunță, se învârte prin 
cușcă; deodată observă băţul, îl înșfacă, trage banana către el și o consumă. 

Se observă şi un al doilea aspect: caracterul bifazic al acţiunii. Maimuţa apucă 
un băț sau îşi clădește un postament din lăzi (într-o altă experienţă în care banana se 
află pe tavan) și abia în al doilea moment îşi poate însuşi fructul. 

De asemenea, odată folosită o astfel de „unealtă” improvizată animalul reține 
procedeul și-l folosește imediat în situații asemănătoare. 


4. Stadiul psihicului conștient 


Stadiul psihicului conştient este ultima treaptă a evoluţiei, specifică omului. în 
legătură cu deosebirile dintre om și animal există o controversă. Unii, printre care și 
H. Pitron, susţin că diferențele sunt de ordin pur cantitativ. Alţii, printre care 
A.N. Leontiev, subliniază existenţa și-a unora calitative. 

După H. Pieron. cea mai categorică deosebire este aceea referitoare la volumul 
creierului, încolo existând destule asemănări. în ce privește senzațiile, animalele sunt 
chiar superioare omului, vulturul, de pildă, având o acuitate vizuală mai bună. 

Memorie găsim și la furnică: așezăm o tufă în drumul furnicilor ieşind din furnicar 
şi o lăsăm câtva timp. înlăturând-o, observăm că furnicile întorcându-se la furnicar 
sunt dezorientate când ajung în locul unde fusese tufa peste care trebuiau să treacă. 
Cât priveşte cimpanzeul, el recunoaște omul care l-a îngrijit (şi după 2 ani). Expre- 
siile emoţionale ale omului le găsim și la cimpanzeu. Frica este prezentă chiar și la 
un crab. Dacă-l atârnăm de un picior, va muri fără să încerce să-și rupă piciorul, dar, 
fixat în apă, el se autotomizează, de frică, la vederea unei caracatiţe. 

Am putea vorbi de sentimente estetice și la unele păsări: ele își împodobesc 
cuibul nupțial cu frunze şi flori. Unele își construiesc și un fel de aiei împodobite cu 
flori preferate. lar d?că schimbăm florile cu altele, ele le smulg și le pun pe cele 
agreate (unora le place galbenul, altora nu). 

Tot așa afecțiunea și fidelitatea extremă a unor câini țață de stăpânul lor e privită 
ca un sentiment religios în germene. 

Ierarhia socială se observă la cimpanzei. Șeful merge înainte și este respectat, 
având prioritate în multe situaţii. Limbajul este prezent sub forma ţipetelor. La 
cimpanzei sunt manifeste și unele gesturi semnificative. Dar am amintit de existența 
unui limbaj (sub forma dansului) la albine. 

în fine, observăm și animale folosind unelte: elefantul smulge frunze mari cu 
care se apără de muște. Cimpanzeii aruncă cu pietre și își confecționează din fibrele 
frunzelor tije cu care scot termitele din cotloanele marilor lor construcţii. 

Ajunşi la acest aspect, trebuie totuși să subliniem deosebiri esenţiale. Omul 
modifică mult obiectele din natură pentru a-şi confecționa o unealtă şi mai ales o 
păstrează, ceea ce nu se întâmplă la nici un animal. Totodată, modul de confecţionare 
şi de utilizare a uneltei capătă consacrare socială, fiind transmis de la o generaţie la 
alta. în felul acesta s-a asigurat progresul uriaș al umanităţii, întrucât o nouă generaţie 
nu este nevoită să inoveze totul de la început, ea profită de experienţa înaintaşilor. 


O altă deosebire netă constă în utilizarea limbajului independent de context, aspect 
inexistent în expresiile animale. 

Un alt specific îl constituie apariţia gândirii abstracte, datorită căreia pregătirea 
unei acțiuni poate avea loc în gând, în afara situației prezente, uneori cu ani înaintea 
desfășurării acțiunii. 

în fine, activitatea omului e subordonată relaţiilor sociale. în timpul vânătorii, 
hăitașii gonesc animalele în direcția unde așteaptă cei cu arme. Acţiunea lor ar fi 
absurdă, dacă n-ar exista convenţia cu ceilalți participanți la vânătoare. 

Dintre toate aceste caracteristici specifice, două par să fie cele mai importante: 
construirea, inclusiv păstrarea uneltelor şi apariția gândirii abstracte, a conştiinţei 
reflexive. Ele au făcut posibile dominarea și transformarea profundă a mediului. 


CAPITOLUL VI 


FORMELE VIEȚII PSIHICE: 
CONŞTIINŢA ȘI INCONȘTIENTUL 


Frecvent se spune că specificul psihicului uman este apariția conştiinţei. Dar 
există două feluri de conştiinţă: una implicită, primitivă, nediferenţiată, care există 
şi la animalele superioare și o alta reflexivă, conştiinţa de sine, de eu, într-adevăr 
specific umană. 


1. Conștiinţa implicită 


Conștiinţa implicită este doar o conştiinţă de ceva: vreau să traversez strada şi 
deodată văd un automobil ce se apropie repede ; mă opresc, aştept să treacă. Am avut 
deci conştiinţa a ceva diferit de mine care mă punea în pericol. Conștiinţa implicită 
constă într-o separație confuză a fiinţei mele de alte obiecte sau ființe. Astfel, văd o 
scară în fața mea și reacționez pentru a o urca - ceea ce presupune o cunoaştere a 
unui obiect diferit de mine şi față de care știu să reacționez. 

O asemenea conștiință o găsim şi la speciile animale avansate. Câinele, ju- 
cându-se, nu-și mușcă propria coadă ori labă. El fugăreşte cu elan o pisică, dar se 
păzeşte de ghearele ei, deci are conştiinţa pericolului zgârieturilor. Am observat 
comportamentul unei pisici urcate pe o magazie şi care, aruncându-i o bucată de 
carne pe jos, nu îndrăznea să sară, ezita în mod vădit și a rezolvat problema sărind 
mai întâi pe un gard apropiat şi de acolo jos. Ea a fost conștientă de pericolul lovirii 
ei de pământ; există deci la pisică o apreciere implicită a posibilităţilor ei și- a 
riscurilor. 

Aşa cum scrie psihiatrul H. Ey, conştiinţa (implicită) este un fel de scenă în care 
se petrec evenimentele. Ea se constituie ca un mediu prin care noi accedem la tot 
ceea ce există și în care închegăm realitatea. Conștiinţa e forma în care e trăit orice 
fenomen. Ea ne plasează într-o lume reală. 

Este o structurare a trăirilor prin care noi ne simțim participanți la tot ce se 
întâmplă (ceea ce presupune o separare între noi și celelalte obiecte sau ființe). 
Conștiinţa implicită este o conștiință de ceva: ne simţim prezenţi într-o realitate 
distinctă de noi. 

în stările patologice, de confuzie mentală, bolnavii asistă la tot ceea ce văd, fără a 
avea sentimentul prezenţei lor şi fără sentimentul necesităţii de a participa. Realitatea 
constituie un spectacol străin de ei, de neînțeles. 

O problemă dificilă o constituie visul în care ne simțim participanți la o lume pe 
care o credem reală. De aceea primitivii credeau că sufletul a participat realmente la 
cele visate şi, când șeful lor visa o vânătoare norocoasă, era felicitat de supușii săi. 
în vis pare a avea loc o iluzie de conștiință, fiindcă visul constă într-o rupere de 
realitate. - 


în concluzie, reținem: conştiinţa implicită este o conștiință în acțiune, un câmp 
al prezentului şi al prezenţei noastre în lume. Ea implică separarea mea de lume şi de 
ceilalți. 

2. Conștiinţa reflexivă 


Conștiinţa reflexivă este caracteristică omului și constă în conștiința clară a unui 
eu care acţionează în mod responsabil. Conştiinţa reflexivă nu există la copilul mic, 
căci ea presupune deplina conştiinţă de sine și o dezvoltare a gândirii abstracte. Ea 
solicită existența unei capacități de discuţie interioară. P. Janet vorbeşte de importanța 
reacţiilor noastre faţă de propriile noastre reacţii. în cazul conștiinței reflexive este 
vorba de o povestire ori o comentare a propriilor acțiuni. Eu mănânc grăbit la masă, 
am conștiința implicită a actului, dar deodată îmi dau seama că mănânc prea repede, 
de fapt îmi comentez în limbaj interior acțiunea : „e nesănătos să mănânci prea 
repede” și continuu, diminuând ritmul. Deci conștiința reflexivă este o conduită 
Suprapusă, un comentariu propriu asupra reacțiilor mele exterioare ori interioare. 
H. Ey spune: „A fi conștient de ceea ce eu simt sau ceea ce eu vreau înseamnă a-mi 
verbaliza ideile, proiectele sau sentimentele şi a dispune de ele”. (Când e vorba de a 
„dispune” de sentimente, afirmaţia trebuie luată într-un sens foarte larg, afectele 
fiind prea puţin influențate de rațiune.) 

Nu poate fi vorba de un centru al conștiinței, nici al celei implicite, nici al celei 
reflexive. Conştiinţa presupune activitatea întregii scoarțe cerebrale, stimulată de 
formaţia reticulată care comandă trezirea, atenţia noastră. 

Prin ce caracteristici putem distinge un act conştient (înțelegând prin aceasta 
prezența conștiinței implicite, prezente și la animalele superioare)? C.F. Graumann 
distinge mai multe aspecte menţionate în cele ce urmează. 

a) Când e vorba de animale (șoarecii studiați de behaviorişti) e edificator faptul de a 
distinge între excitanţi care e util și care e primejdios. Tolman precizează: când 
animalul e pus în fața posibilităţii de a acţiona în diferite feluri şi el alege una din 
alternative. 


La om se poate face distincţie între alegerea spontană, fără a cunoaşte motivul 


(conștiința implicită) şi aceea bazată pe gândire (conștiință reflexivă). 

b) Poate fi considerat conştient ceea ce este comunicabil. Când cineva ne comunii 
ceva anume, știm că e conștient. Dacă nu ne comunică, nu putem cunoaște starea 
de conștiință. O asemenea caracteristică este discutabilă: afazicul este conştient 
de ceea ce știe, dar nu poate comunica. Apoi există comunicare neverbală. O 
fetiță care se înroșește ne poate informa asupra stării ei de spirit - de care ea însă 
poate să nu fie conștientă. în fine, în starea de hipnoză subiectul poate spune 
multe, dar nu e în stare de conștiință. încât acest criteriu este unul relativ. 

c) Cineva este conștient când este atent, când observă ceva. Focalizarea psihicului duce 
la conştiinţă, o conştiinţă cel puţin implicită (observabilă și la animale). Atenţia la 
om poate fi detectată și cu ajutorul electroencefalografului: apar undele beta. 
Atenţia asigură o orientare selectivă, conștientă. Dar după cum în atenţie găsim 
grade, și în ce privește conștiința există diferite grade. Nu există o separație netă 
între conștient și inconștient. Conștiinţa și inconştientul sunt extremele unui continuu. 

d) Act conştient este și cel premeditat, intenționat. Intenţionat, nu în sensul lui 
Brentano (considerând intenționat orice act care are un obiect), ci acela care 
urmăreşte realizarea unui scop, dinainte reprezentat. Deci e vorba de conștiința 
reflexivă. Premeditarea conduitei, reflecția asigură plasticitatea ei, adaptarea la 
situaţie şi la mijloacele existente. Apare principalul rol al conştiinţei, rolul de 
conducere adecvată. Prin această funcţie se manifestă eficiența ei, faptul de a nu 
putea fi considerată inutilă, un epifenomen. 

Reacțiile instinctive, necontrolate în mod conştient, sunt rigide, automate și devin 
insuficiente în situații mult schimbate. 

e) A fi conştient mai e sinonim cu a ști, a fi conștient de sine. Eu cunosc ceva: în 
față am clădirea universităţii, dar totodată îmi dau seama că această cunoaştere 
este a mea. Este în afară de mine care o privesc. Este o conștiință implicită care 
poate deveni oricând explicită. Pot spune : „lată eu privesc universitatea aproape 
zilnic de 3 ani 


Lumea este percepută conştient în sensul sesizării ei ca nefiind în eul interior, ca 
nefăcând parte din mine (deşi imaginea ei se formează pe retină și în occipital). 
Progresul conștiinței umane, de la conștiința implicită la aceea explicită (reflexivă) se 
realizează lent, în copilărie. E vorba de formarea conștiinței de sine, proces care se 
termină abia pe la 14-15 ani. Destul de devreme copilul își spune „eu pot să...", dar 
mult mai târziu va remarca „eu gândesc”. 


3. Formarea conștiinței de sine 


A. Conştiinţa de sine (explicită) e precedată de „sentimentul de sine”, stare 
confuză, dinaintea momentului când persoana va judeca, va aprecia modul său de 
existență. La baza evoluţiei conştiinţei stă formarea treptată a unei scheme corporale 
şi a unei imagini a propriului corp. 

Evoluţia conştiinţei în copilărie se studiază în cadrul psihologiei dezvoltării, aici 
vom înfățișa doar câteva repere. 

Conștiinţa de sine începe cu conștiința propriului corp, având la bază senzațiile 
interne: foamea, setea, durerea... la care se adaugă senzațiile proprioceptive și 
kinestezice (adică cele legate de poziția corpului și de mișcare). Un rol îl joacă, 
desigur, și privirea propriilor membre şi a corpului. Toate aceste impresii sunt 
analizate cortical și rezultă cunoaşterea corpului nostru, a suprafeţelor ce-l limitează 
(ca şi în cazul formelor obiectelor din jur, bazate mai ales pe văz și pipăit). Se obţine . 
o imagine a corpului, disociată de referințele exterioare, independentă de locul unde 
ne aflăm. Există un model postural al corpului și al unui spaţiu în care noi localizăm 
percepțiile noastre, e „schema sa posturală” în raport cu care apreciem orice 
schimbare de poziţie. Se pare că în formarea acestei scheme există și unele premise 
ereditare. 

Pornind de la această schemă, copilul mai mare ştie că e slab sau gras, înalt sau 
scund - comparându-se cu cei din jur. 

Schema posturală, imaginea corpului nu se referă doar la topografia corpului şi la 
poziţiile sale, ci și la posibilităţile de a acţiona asupra lumii exterioare. Existenţa și 


importanţa lor se relevă în tulburările patologice ce pot surveni: asomatognozia (ar 
fi „necunoaşterea corpului”). Se citează cazuri de hemiasomatognozie când pacientul 
are tulburări într-o jumătate a corpului. Un bolnav povestește : „Nu mi-am dat seama 


că braţul stâng nu se mişcă. Când atingeam mâna stângă aveam impresia că ating o 
carne străină, o altă mână. Ştiam că e mâna mea și totuşi aveam un corp care nu era 
al meu" (R. Angelergues, p.230). Aici nerecunoaşterea se combină cu „apraxia” 
(paralizia), ceea ce nu se întâmplă totdeauna. 

O altă bolnavă nu ştie unde se află și ce face cu mâna stângă: își întreba, cu 
reproş, soțul de ce o scarpină pe spate, or ea se scărpina singură cu mâna stângă. 

Tulburările menţionate provin din pierderea sensibilităţii posturale (legate de 
poziţie) şi kinestezice (de mişcare). 


FORMELE VIEȚII PSIHICE: CONŞTIINŢA ȘI INCONŞTIENTUL 61l 


Existența unei scheme, a unei imagini puternice se evidențiază și prin fenomenul 


contrar: „membrul fantom: Bolnavii cărora li s-a tăiat un picior îl simt uneori 
prezent, îi doare chiar. Este o persistență a imaginii corporale. 

Nu poate fi vorba ca persoanele menționate să nu aibă conștiința de sine. Ele erau 
adulte şi aveau conştiinţa de sine formată, pe baza unei multitudini de experiențe: se 
ştiau ființe gânditoare, sociale. Deci se pot pierde, parţial, impresiile provenind din 
corp, fără a pierde conștiința eului propriu. 


B. Se pune întrebarea : când se formează imaginea propriului corp ? Răspunsul la 
această chestiune l-am putea găsi în studiile care au căutat să cuprindă momentul 
când copiii mici îşi recunosc imaginea în oglindă. Nu se poate recunoaște cineva care 
nu se cunoaşte, nu are cât de cât o idee despre sine. E nevoie să existe mai întâi o 
cunoştinţă de sine. 

Dificultăţile recunoaşterii în oglindă sunt mari, fiindcă imaginea de sine a 
copilului în primii 2 ani are la bază senzațiile interne, cele proprioceptive (de poziţie) 
şi cele musculare, de mișcare. Pe cale vizuală cunoaștem doar mîinile şi o bună parte 
a corpului, nu însă și fizionomia. Pe când în oglindă tocmai faţa ocupă locul central. 
Este deci o trecere de la un sistem de repere, de la un „atlas” la altul. în cazul orbilor 
din naştere care izbutesc să dobândească vederea, s-a văzut că o asemenea tranziţie 
este foarte dificilă. Nici în cazul copiilor mici ea nu este lesnicioasă. 

M. Beniuc a observat un mic peşte, „peștele combatant”, care atacă cu violență 
orice alt mascul din specia sa. Separat printr-un geam de acesta el se izbește de geam 
şi adoptă o atitudine agresivă, un timp destul de lung. Dacă i se pune în față, nu un 
geam, ci o oglindă, ostilitatea sa se exprimă un timp de 3 ori mai lung! La alte 
animale se manifestă reacţii diferite faţă de cele exteriorizate în prezența confraților. 
Câinele stă departe de oglindă, o ocoleşte și pleacă. Poate fiindcă imaginea în oglindă 
are o lucire neobișnuită și se mișcă simultan şi simetric cu el. 

Unul din studiile efectuate la sfârşitul deceniului al 7-lea (de către psihologul 
Amsterdam) pune în evidență: pe la 17-18 luni, în fața oglinzii copilul reacționează 
ca la alt copil, zâmbind și emițând vocalize. între 18 și 20 de luni apar reacţii de 
evitare. în fine. între 21 şi 24 de luni se manifestă simptomele recunoașterii de sine : 
dacă i se picură o pată roșie pe nas, copilul văzând-o în oglindă, pune mâna pe nas, 
pe pată. 

René Zazzo a reluat studiul, experimentând cu 30 de copii în vârstă de 10-33 luni. 
Recunoașterea de sine, arată el, nu se produce ca o iluminare subită și la o dată 
precisă. Totul se petrece în aşa fel, încât, dintr-un moment în altul, recunoașterea 
poate deveni îndoielnică. După primul moment când apare recunoaşterea, urmează 
evitări, fluctuații ce durează cel puţin 6 luni la majoritatea subiecților. 

Ca şi Amsterdam, Zazzo va observa la copil câteva faze până la deplina recu- 
noaştere de sine. La vârstă mică, el e indiferent. Mai târziu își manifestă bucuria, ca 
la prezența altui copil. Apoi urmează o stare complexă: anxietatea și evitarea 
alternează cu surpriza și curiozitatea. După care începe să apară recunoașterea 
favorizată de compararea miinii sale cu aceea din oglindă sau de intervenția altor 
repere : când mănâncă o prăjitură ori când e împreună cu cineva. 

Dacă o lumină licărește în spatele său, copilul se întoarce, dar reacția are loc mai 
târziu decât descoperirea petei de pe nas: 

După R. Zazzo, recunoașterea în oglindă are loc între 2 și 3 ani mai aproape de 2 
ani. Ea coincide cu perioada când copilul începe să folosească pronumele „eu”, „a! 
meu", „al tău" în loc de „Radu vrea...”, „E a lui Radu...” (Radu fiind însuși 

copilul). Deci apare o conștiință de sine ca persoană cu un nume, cu o anumită 
înfăţişare pe care începe să o recunoască. 

Recunoașterea de sine e condiționată de cunoașterea în prealabil a unor persoane 
din jur. Dovada ne-o dau cimpanzeii, care şr ei se pot recunoaște în oglindă (deşi mai 
greu: văzând pata pe nas și-o caută mai întîi pe ureche, pe frunte, până nimereşte 
nasul). Dar dacă puiul de cimpanzeu e crescut separat de orice maimuţă, el nu se 
poate recunoaște în oglindă. Când. după aceea, stă cel puțin 3 luni cu alți cimpanzei, 
devine şi el capabil de a se recunoaște. Deci conștiința de sine e indiscutabil legată de 
cunoașterea altora (R. Zazzo, 1975, pp. 145-188). 


C. Chiar când copilul are cunoștință de sine, el nu e totuși conştient de toate 
detaliile acţiunilor sale, de care poate deveni conștient numai în anumite condiții, 
fenomen prezent chiar și la vârsta adultă. 

J. Piaget a efectuat o serie de experiențe în această problemă, pe care le-a 
înmănunchiat în volumul La prise de conscience. După cum precizează el, de obicei 
se consideră conştientizarea bruscă - un fel de iluminare. Unii chiar o privesc ca pe 
un efect al activităţii unui organ special („simţul intern”). Fals! Conştiinţa reflexivă 
constituie un proces complicat, implicând o construcţie a unor relaţii în raport cu 
sisteme evoluate. Ne-o dovedește existența unor aspecte ale comportării de care 
copilul (şi chiar adultul) nu este conștient. Noi efectuăm uneori acţiuni, chiar 
complicate, fără să ne dăm seama exact cum procedăm. Psihologul elveţian ne dă o 
serie de probe. De exemplu: mersul în 4 labe. Copilul începe să meargă în 4 labe 
încă înainte de împlinirea vârstei de 1 an. J. Piaget a cerut unor copii de 4-5 ani să 
meargă în 4 labe, întrebându-i apoi cum au procedat. La această vârstă, copilul 
spune : „întâi merge o mână, apoi cealaltă mână, apoi un picior şi celălalt picior”. El 
nu-și dă seama de mersul real (se avansează concomitent cu mâna dreaptă și piciorul 
stâng, apoi înaintează mâna stângă și piciorul drept). Ca să provocăm conștienti- 
zarea : a) îi cerem să procedeze așa cum spune el; b) oprim acţiunea şi cerem să o 
continue ; c) îl solicităm să încetinească mersul și să privească atent. 

La o vârstă mai mare (5-6 ani), răspunsul e altul: „merg mâna dreaptă și piciorul 
drept, apoi mâna stângă și piciorul stâng”. De fapt se poate avansa şi așa. Unii copii, 
după ce explică, încep să meargă în acest fel, deşi nu este un mers comod, firesc. 
Cerându-se unor adulți să meargă în patru labe și să explice cum are loc acest mers, 
unii dintre ei au dat același răspuns ca şi copii de 5-6 ani. Nici ei nu erau conştienţi 
de felul în care se procedează. Mersul în 4 picioare este legat automat prin conexiuni 
senzorio-motorii (scheme). Nu e nevoie, deci, de conştiinţa procedeului. 

Abia la 7-8 ani copii sunt conștienți de detaliile mersului și pot da explicaţia justă 
(majoritatea dintre ei). Desigur, chiar și copilul de 3 ani e conștient că merge în 4 
labe, dar e o conștiință implicită, nu o conștiință explicită a felului în care procedează. 
Pentru aceasta se cere o mai deplină dezvoltare mintală. 

O altă experiență piagetiană constă in recunoașterea traiectului unui proiectil 
lansat cu o praşție. Nu e vorba de praştiile cu elastic construite azi de copii, ci de 
praștia antică, constând dintr-o bucată de piele, legată de 2 sfori, în care se pune o 
piatră; praştia se învârte cu putere, dându-se drumul pietrii cu care se lovea duşmanul. în 
experienţele lui Piaget, i se arată copilului cum se procedează și e rugat să azvârle cu 
ea o bilă într-o cutie din apropiere. Copilul de 4-5 ani, după câteva încercări nereușite 
izbuteşte să arunce bila în cutie. întrebat cum a făcut, el arată că a dat drumul bilei 
când s-a aflat în faţă cutiei (unii chiar încearcă să demonstreze, oprind rotirea în fața 
cutiei şi azvârlind piatra în ea). în fond. se dă drumul bilei când se află într-o poziţie 


FORMELE VIEȚII PSIHICE: CONŞTIINŢA $1 INCONȘTIENTUL 6 


laterală, ea plecând pe o tangentă la cercul rotirii praştiei, în felul acesta zburând cu 
torţa acumulată prin rotirea violentă (vezi fig. 3). 


je cutia 


= = bila 


” 


NE a 
pragtia éo 


Fig. 3. Traiectoria bilei aruncate din praștie 


Deci, în practică se fac greșeli pe care copilul le asociază anumitor senzații în 
relație cu poziția și mişcarea mîinilor; el face o serie de traiectorii, reglări, până 
reuşeşte să realizeze scopul propus - în cazul nostru aruncarea bilei în cutie. Dar 
aceste încercări, reglări nu sunt efectuate cu deplină conștiință, selecția lor se 
efectuează inconștient. Inconştientul, la care ne vom referi imediat, asigură 
orientarea, învățarea înaintea unei conștiințe clare. Există doar conștiința confuză, 
implicită care nu surprinde detaliile operațiilor. Abia pe la 11-12 ani posibilitățile de 
conștientizare cresc și copii pot clarifica ușor procedeul folosit în utilizarea praştiei. 


J. Piaget şi colaboratorii săi au realizat şi alte experienţe : coborârea unei bile pe 
un plan înclinat în anumite direcţii, întoarcerea unei mingi de ping-pong și a unui 
cerc, construirea unui drum în pantă, ciocnirea unor bile ș.a. Toate au dus la aceeași 
concluzie : se pot rezolva probleme concrete destul de complicate, fără a fi conştienţi 
de detaliile execuţiei, mai ales în cazul copiilor, cu atât mai puţin conștienți cu cât 
sunt mai mici. 

Aşadar, priza de conştiinţă nu e ceva simplu, ea presupune o conceptualizare, o 
trecere din planul acţiunilor concrete în planul acțiunilor mintale, mult mai complexe 
și, totodată, conştiente. Desigur, această trecere implică reuşita acţiunii, fără a fi însă 
suficientă. 

Reușita nu necesită deplina conștiință. Inconștientul a cărui influență e importantă 
în percepţie, în gândire, în creaţie poate soluţiona singur multiple probleme practice. 


Trecerea din planul acţiunii în planul verbal-logic, conştient, implică o restructurare, 
stabilirea unor noi legături, efectuarea de operații mintale, plastice, reversibile. Noile 
relaţii sunt inserate în structurile noţionale (altele decât cele din sistemul 


senzorio-motor). Da ele nu sunt elaborate, copilul nu poate deveni pe deplin 
conștient. Numai după 7-8 ani, când sunt deja constituite sisteme noţionale de 
referință, el poate deveni conștient și poate începe să explice ceea ce este implicat în 
detaliile acţiunii. 


Se pune următoarea problemă : ce determină priza de conştiinţă în mod obişnuit ? 
După Ed. Clapatede - dificultățile în activitate, dezadaptarea. în experienţele lui 

J. Piaget, complicațiile sunt provocate prin intervenția experimentatorului. însă conşti- 
inţa poate apărea chiar când o acţiune reușește, precizează Piaget: când reproducerea 
mișcărilor e constrânsă să se adapteze unor modificări (ceea ce de fapt constituie o 
dificultate) şi când subiectul îşi propune noi scopuri. 

Experimentele efectuate au pus în lumină existența unor grade ale conștiinței. De 
pildă, în experienţele cu praștia sunt cazuri când copilul nu poate arăta exact poziţia, 
dar indică una intermediară (nu cea din fața cutiei). Apare deci o conștiință neclară a 
poziţiei din care se declanșează bila. Acestei impresii, conştiinţei neclare, i se spune 
de obicei subconștient. în fond există grade de conştiinţă după integrarea noilor 
informaţii în sisteme mai mult și mai puţin evoluate. Să vedem acum în ce fel poate fi 
conceput inconştientul. 


4. Inconșiientul 


A. Așa cum a reieșit din cele relatate irai sus, există un număr destul de mare de 
fenomene şi reacții psihice care intervin în activitatea noastră, fără a ne da seama de 
prezenţa lor. Ansamblul lor, ca şi al posibilităţilor de acţiune existente, neactualizate 
îl denumim, în mod obișnuit, inconștient. 

Astăzi includem în inconştient mai întâi tot bagajul de cunoștințe, imagini, idei 
achiziționate și care nu ne sunt utile în prezent. Ele rămân într-o stare de latenţă; 
unele vor fi actualizate frecvent, altele poate niciodată. Apoi găsim toată rezerva de 
acte automate, priceperi și deprinderi care nu sunt necesare pentru moment (știu să 
dansez, dar nu e cazul, tot așa mai știu să schiez, să conduc un automobil etc). Ele 
intervin când o cere situaţia prezentă. 

Tot inconștiente sunt unele percepții obscure (sub pragul la care devin conștiente), 
dar influențând comportamentul (mulţi excitanți condiţionaţi pot rămâne în afara 
conștiinței). în fine, afectivitatea este în mare măsură inconștientă: țeluri, dorințe, 
sentimente care n-au legătură cu momentul prezent. în ce priveşte sentimentele, chiar 
când sunt actualizate, când intervin în conduită, ele nu sunt conştiente în întregimea 
lor (îmi dau seama că ţin la tatăl meu, dar nu ştiu ce sacrificii aș fi în stare să fac 
pentru a-l şti mulțumit). 


B. Teoria inconştientului a fost multă vreme dominată de concepția lui Sigmund 
Freud, medic vienez, părintele psihanalizei. Acesta are meritul incontestabil de a fi 
subliniat rolul important al inconştientului, dar a ajuns la mari exagerări și uni- 
lateralitate, în ultima sa teorie asupra structurii psihicului, e! a descris trei instanţe: a) 
Șinele (sau „id”) care ar fi principalul sediu al inconştientului, imaginat ca un 
rezervor unde clocotesc dorinţele noastre, instinctele. Freud a caracterizat două 
instincte esenţiale, instinctul vieţii, tendința spre plăcere („Libido”) pe care mereu a 
identificat-o cu tendinţele sexuale, și instinctul morţii („Thanatos”), tendința spre 
distrugere. Ambele instincte încearcă mereu să treacă la acţiune, dar sunt ținute în 
frâu de a doua instanță ; b) Supraeul („superego”)- Acesta este alcătuit din normele, 
imperativele morale, din idealul eului. El se formează datorită intervenţiei părinților, 
care înfrânează tendinţele copilulu' neconforme cu moralitatea: c) Eul („ego”) 
constituie cea de a treia instanță, principalul sediu al conștiinței. El ţine cont de 
dorinţele prezente în „sine”, de interdicțiile supraeului, căutând un compromis între 
ele, în funcţie de realitate. Acest compromis obligă eu! să aiunge în inconștient 
(şinele) toate tendințele, aspiraţiile care nu se pot realiza (fenomen numit de Freud 
„refulare”). 

Concepţia părintelui psihanalizei are o bază reală: există mereu conflicte între 
dorinţele noastre și obligaţiile morale. Eul, în funcţie de conştiinţa morală și de 
realitate, caută mereu o soluție optimă. Dar Freud susține o supremație a sinelui, a 
forțelor inconștiente. El compară psihicul cu un călăreț și calul său. Eul este călărețul 
care conduce calul, dar calul, care îl poartă, constituie forța principală, factorul 
principal - putând să zvârle călărețul, când își iese din fire. E domnia inconştientului. 


Acest raport între eu şi inconștient poate fi real în cazul unor boli mintale, dar nu 
și la omul normal, unde predomină glasul conştiinţei. Numai la un mic număr de 
oameni (la psihopaţi şi delincvenţi) se poate utiliza teoria freudistă. 

în prima sa concepţie, S. Freud amintea și de un preconştient: zona în care s-ar 
afla amintirile și automatismele ce pot fi evocate cu ușurință, spre deosebire de 
impulsurile refulate. Acestea, aflate în inconştient, răzbat foarte greu, fiind cenzurate 
de supraeu. Astăzi nu se vorbește de preconștient, dar se acceptă existența unei zone 
subconştiente, o zonă limită între inconştient și conștient. Astfel, dacă avem în cameră 
o pendulă, zgomotul ei regulat nu-l mai auzim, adânciţi fiind în lectură, dar da ea 
se oprește ne dăm seama că s-a întâmplat ceva. Deci zgomotul era subconștient. Tot 
aşa sunt situaţii în care trăim un sentiment de care nu ne dăm seama. Intervenind însă 
o emoție neobișnuită, conștientizăm influența sa - subconștientă. 


C. O divizare netă între inconștient și conștient nu pare necesară. Astăzi, 
inconştientul nu mai e privit ca un simplu rezervor de impulsuri. Inconştientul e 
indisolubil legat de conștient și îl influențează în orice moment. 

în acest sens, este interesantă concepția lui R. Mucenicii;. După el, toată expe- 
riența noastră, influențată de tendinţele înnăscute (puţine), de mediu, de educaţie se 
structurează, treptat, într-un vast sistem, în care am putea distinge subsisteme (ale 
fenomenelor preponderent cognitive sau motorii ori afective). Tot acest sistem, 
această structură a personalităţii influențează în permanență fenomenele psihice 
actuale: percepțiile, gândirea, sentimentele, actele de voință. El tinde să le dea o 
formă corespunzătoare, izomorfă tendinţelor formate, structurii dobândite a personali- 
tăţii, în lumina acestor concepţii, inconştientul ar fi o formă, tocmai structura 
personalităţii ce influenţează conștiința, dar care treptat se amplifică, se modifică în 
funcție de noile experienţe. Deci, după Mucchielli ca și după H. Ey, nu putem separa 
inconştientul de conştient, șinele de „eu”, ele fiind într-o permanentă interacţiune. 


Spre deosebire de S. Freud, care vedea în inconştient doar impulsuri negative, 
potrivnice moralității, P. Ricoeur, filosof francez contemporan, subliniază rolul pozitiv al 
inconștientului. EI intervine în acțiune și mai ales în creaţie. în procesul creator, faza 
de inspiraţie, de iluminare, rolul intuiţiei sunt cert de origine inconștientă. Dar 
intuiţia (definită ca un raționament cu premise inconștiente) e prezentă şi în percepția 
de spaţiu, în desfășurarea gândirii, unde influența sa e, nu rareori, hotărâtoare. 
Inconștientul receptează informaţiile, Ie prelucrează, stabilește relaţii pe care le oferă 
prompt conștientului, ajutându-l la discriminarea și la soluționarea de probleme. 

P. Ricoeur rămâne însă prizonierul mentalităţii freudiste, atribuindu-i „eului” 
doar un rol negativ : de a dirija, înfrâna, tempera reacțiile noastre. Conștiinţa depune 
un imens efort de triere, comparare. Ea creează căi noi pentru ca impulsurile, 
sentimentele să se poată manifesta, să se dezvolte. Conștientul şi inconştientul for- 
mează o unitate, oarecum contradictorie; dar totuși unitate. Nu trebuie să reducem 
inconştientul la ceea ce este biologic și primitiv în noi. într-adevăr, el reprezintă o 
structurare a tuturor achiziţiilor şi construcţiilor noastre care incorporează, desigur, 

forțele, tendințele native. Totodată, el nu e pasiv, constituind o extraordinară 

ină automată de gândire. Poate fi imaginat ca un computer extrem de performant. 


Din inconștient trec mereu în conştient trăiri, impresii, impulsuri. Pot fi şi senzaţii ce 
nu apar niciodată în conștiință, cum ar fi cele provocate de activitatea organelor 
interne. Deși, există tehnici avansate, de tip Yoga, care fac posibil controlul unor 
organe interne, ceea ce subliniază și mai mult strânsa relaţie existentă între cele două 
forme de manifestare ale vieţii psihice. 


Neîndoielnic, azi încă nu sunt clarificate structura inconştientului și mecanismele 
sale, după cum nici conștiința, nici formarea eului nu sunt deplin elucidate, ele 
constituind probleme mari ale psihologiei și filosofiei. Este certă însă interacțiunea 
lor și totodată permanenta lor evoluţie. Conștientul și inconștientul sunt forme com- 
plementare ale vieţii psihice. Inconștientul e mult mai vast decât ceea ce este conștient 
la un moment dat. Asta nu înseamnă că ar avea un rol mai important, că ar fi 
hotărâtor. Conștiinţa nu e inutilă, nu e un „epifenomen”. Ea intervine când automa- 
tismele inconștiente nu mai pot face față, când apar dificultăţi ori survin multiple 
variaţii, modificări sau noi obiective. Conștiinţa controlează efortul de comparare, de 
prelucrare a datelor, in vederea găsirii unor soluţii optime. în acest proces sunt 
esenţiale sesizarea erorilor şi a valorii premiselor. Conșştiinţa dezvăluie poziţia exactă 
a omului în natură și comandă reacția adecvată în situații neobişnuite. Conştiința 
reflexivă constituie premisa fundamentală a progresului uman. 


CAPITOLUL VII 
EXTREMELE VIEȚII PSIHICE: ATENȚIA ȘI SOMNUL 


1. Atenţia și calităţile ei 


Omul se află permanent într-o ploaie de stimuli care produc numeroase senzați 
vizuale, auditive, olfactive, tactile, interne etc. Volumul de informaţii receptat de 
organele senzoriale ajunge până la 100.000 de biţi pe secundă (bitul este unitatea de 
informaţie exprimată printr-un logaritm în baza doi; un bit este egal cu 2' deci cu o 
alternativă a două posibilităţi). Din această cantitate nu ajung în conștiință decât 
25-100 de biţi pe secundă. Deci se realizează o importantă selecţie a stimulărilor. în 
acest proces, un rol central îl îndeplineşte atenţia, ea fiind o focalizare a conștiinței. 
în orice moment există o zonă de maximă claritate a conștiinței - cea a atenției, 
înconjurată de aspecte neclare și de stimuli subconștienţi. Atenția constă în orientarea 
şi concentrarea activităţii psihice cognitive asupra unui obiect sau fenomen. Ea 
realizează astfel o optimizare a cunoașterii unui sector din lumea înconjurătoare sau 
din viaţa psihică internă. 

Manifestările și efectele atenţiei sunt cele ce urmează : 

a) Orientarea conştiinţei într-o direcție asigură o selecție a unor impresii, ce apar cu 
maximă claritate, în raport cu altele care sunt mai șterse. De exemplu, când citim 
o carte interesantă, textul ne absoarbe toate gândurile, iar ceea ce se petrece în 
jur: zgomote, convorbiri nu este înregistrat. Uneori suntem așa de cufundaţi în 
lectură, încât nu mai știm dacă este dimineaţă sau după amiază. 

b) Concentrarea, intensificarea impresiei. E. Titchner a demonstrat experimental că 
dacă prezentăm unor subiecţi o succesiune rapidă de stimuli când puternici, când 
slabi, cerându-le să urmărească cu atenţie producerea stimulilor slabi, diferențele 
percepute între stimuli apar mai mici decât atunci când atenția se fixează la cei 
puternici. 

După Lev Tolstoi, marele romancier, orice obiect, cât de mic, poate deveni enorm 

dacă i se acordă mereu atenţie. O mică umflătură sub piele, de care cineva se teme 

ă ar fi de natură canceroasă și o urmăreşte necontenit, ajunge să-i copleşească 

existența. La fel, floarea pe care un pensionar o îngrijește mereu capătă o 

importanță majoră și furtul ei declanșează o catastrofă morală! 

c) Claritatea unui obiect asupra căruia ne concentrăm atenţia sporește. Nu e vorba 

numai de acomodarea vizuală când privim, deoarece claritatea sporeşte mult și în 

cazul urmăririi unei conversații. Ea rezultă din intensificarea procesului conștient. 

Rapiditatea perceperii unui eveniment: când urmăresc atent sosirea unui prieten 

într-o piață aglomerată îl observ mult mai repede decât atunci când nu aştept 

venirea lui. 

e) Modificările motorii 'si expresive sunt caracteristici bine cunoscute ale concentrării 
atenţiei. Când aștept un eveniment îndepărtat, ridic capul, sprâncenele, apar cute 
orizontale pe frunte, ochii sunt larg deschişi. Dimpotrivă, în atenţia interioară, 
căutând să-mi amintesc cât mai bine un text, apar reacții inverse: plecarea 
capului, coborârea sprâncenelor, ochii aproape se închid etc. 


d 

Asemenea reacții erau caracterizate de IR Pavlov ca fiind „reflexe de orientare” : 
orientarea capului, a corpului, acomodarea senzorială (a cristalinului şi a pupilei), 
concomitentă cu inhibarea altor mișcări, creşterea tonusului muscular, toate constituie 
o pregătire pentru reacția promptă. Modificările se datorează sistemului nervos central 
şi vegetativ, implicând totodată mecanisme respiratorii și circulatorii. Reacţia de 
orientare este declanșată de o variaţie în situația actuală, de intervenţia a ceva nou. 
Desigur, ea poate surveni şi în urma unei iniţiative a persoanei, ca un act de voință. 

Se pot distinge mai multe forme ale atenţiei. P. Guillaumme deosebea, după 
obiectul ei: a) atenţia în expectativă; b) atenţia exterioară şi c) atenţia interioară. 

Se manifestă atenția în expectativă când așteptăm un anumit eveniment sau semnal 
la care trebuie să reacționăm prompt. Se vorbeşte în acest caz de vigilență, aspect 
foarte important în industria modernă, când operatorul trebuie să urmărească nume- 
roase tablouri de comandă, cu multiple indicatoare de control al mersului mașinilor, 
instalaţiilor. Vigilenţa asigură reacții prompte, de ea depinde siguranța în exploatare. 

Experimental, s-a constatat că vigilența începe să scadă după jumătate de oră, dar 
poate continua o oră și jumătate. Ea scade dacă semnalele critice sunt rare și când 
apar multe semnale necritice, fără importanţă. 

Atenţia exterioară e prezentă când urmărim obiecte, fenomene din mediul ambiant 
ori mișcările, acţiunile noastre. 

Atenţia interioară se concentrează, prin dedublare, asupra vieţii interioare, asupra 
propriilor imagini, gânduri, sentimente. Este atenţia angrenată în actul de introspecţie. 

Se mai poate efectua o clasificare a atenţiei după proprietăţile intrinseci: 


a) Atenţia involuntară care se realizează de la sine, fără efort. Ea este pasivă când 
orientarea este provocată de excitanți exteriori, de obicei noi ori puternici. 
I.P. Pavlov o caracteriza ca reflex de orientare. 

b) Atenția voluntară presupune un efort, uneori penibil, de voință (ca atunci când 
trebuie să învăţăm un curs neinteresant). 

c) în fine, unii vorbesc şi de atenție postvoluntară: ne concentrăm asupra unei 
activităţi care nu ne place, dar în virtutea exerciţiului și experienței ea începe să 
ne atragă și ajungem să o efectuăm cu plăcere, fără să mai fie nevoie de efort 
voluntar. E cazul copilului pus să înveţe să cânte la un instrument muzical - 
plictisit de exerciţiile monotone necesare, dar care, după ce dobândeşte dexteritate, 
începe să-i placă muzica și nu mai e necesară intervenţia voinţei. 


Există anumite condiții, anumiți factori care favorizează concentrarea atenției. 
Mai întâi, putem vorbi de condiții externe, a) Noutatea obiectelor, fenomenelor, 
situaţiilor ne atrage cu ușurință atenţia; b) /nrensitatea stimulilor este un al doilea 
factor. O lumină, un sunet puternic ne atrag imediat atenţia. De asemenea, obiectele 
mari, mai degrabă decât cele mici. Culorile vii, mai mult decât cele pale. Dar 
intensitatea trebuie considerată în mod relativ. în funcție de contrast, un zgomot mic 
ne poate atrage atenţia (într-o clasă în care e o liniște deplină, sesizăm şi bâzâitul 
unei muște), iar unul mare nu (într-o hală unde se nituiesc cazane, un zgomot, chiar 
puternic, nu este observat); c) Mişcarea, schimbarea, variaţia atrag atenţia. De 
aceea, filmul reține mai ușor atenţia decât simplele fotografii ori planșe. 

Dar există şi factori interni contribuind la trezirea atenţiei, cel mai important fiind 
interesul. Ceea ce ne interesează ne atrage cu uşurinţă atenţia. Interesul e subordonat 
motivaţiei, trebuințelor noastre. Dacă ne e foame, ne sar în ochi vitrinele tuturor 
cofetăriilor. Când căutăm o anumită carte vedem de departe orice stand de cărți. 

Când interesul intră în contradicţie cu unul din factorii obiectivi, el se dovedește 
mai puternic. De exemplu, un student de la biologie (din lași) a avut ocazia să facă o 

excursie la București și să viziteze marele muzeu de științe ale naturii „Grigore 
Antipa”. întors la cămin, colegii l-au asaltat cu întrebări. Dar studentul era colec- 
ţionar pasionat de fluturi și el nu mai termina cu descrierea marilor colecții existente 
la muzeu. Un coleg îl întrebă însă: „Dar mamutul l-ai văzut?" Şi s-a constatat că 
studentul nostru, căutând fluturii, a trecut pe lângă uriașele schelete fără să le 
observe! Interesul său l-a împiedicat să vadă cele mai mari exponate. 

Unele calităţi, însușiri ale atenţiei pot să varieze de la o persoană la alta, ele 
putând fi considerate aptitudini în legătură cu exercitarea unor profesii. 

Mai întâi, e vorba de capacitatea de concentrare, de intensitatea atenţiei. Gradul 
în care ne adâncim în studiul unei lucrări se poate măsura prin rezistența la excitanți 
perturbatori, în special la zgomot. Zgomotul din ambianţă poate stânjeni foarte mult 
în muncile unde trebuie să distingi un aspect puţin aparent, acolo unde se cere mare 
concentrare. Dar un zgomot slab sau de intensitate moderată poate favoriza munca, 
dacă ea este monotonă ori când suntem obosiţi. De aceea, unii lucrează (mai ales 
noaptea) pe fondul unei muzici discrete. în această privință, un rol îl joacă și 
deprinderile. 

Stabilitatea atenţiei este iar o caracteristică variabilă, desemnând posibilitatea 
unei concentrări mai îndelungate sau mai scurte. Stabilitatea depinde de particula- 
rităţile individuale ale persoanei şi de natura obiectivelor, activităţilor urmărite. Un 
obiect cu structură simplă și nemișcat ne reţine foarte puţin atenţia (1-2 minute). Pe 
când un altul complex și în mișcare poate fi observat multă vreme, fără întreruperi. 

Volumul se referă la numărul de elemente care pot fi cuprinse deodată în centrul 
atenţiei. Americanul G. Miller a stabilit că numărul de unități ce pot fi sesizate 
dintr-o dată este de 74 2. Numărul 7 a fost considerat de el un număr „magic”, fiind 
prezent mereu în conștiința oamenilor (săptămâna are 7 zile; au fost 7 minuni ale 
lumii etc). 

Distribuţia este o proprietate a atenţiei mult discutată. Ea constă în capacitatea de 
a urmări simultan mai multe surse de informaţie, mai multe obiecte ori activităţi. 
Unii psihologi contestă această posibilitate. De exemplu, E. Cherry (în 1953) a realizat 
următoarea experiență. Subiecţilor li se puneau căşti pe urechi. Prin cele două căşti 
erau transmise însă mesaje diferite ; li se cerea să urmărească cu atenţie numai cel 
difuzat la urechea stângă. Persoanele puteau să relateze amănunţit ceea ce auziseră în 
urechea stângă, dar nu știau mai nimic din ce se difuzase prin cealaltă cască : nici 
măcar dacă s-a citit proză sau poezie. Totuși, sesizau dacă a vorbit un bărbat sau o 
femeie ori dacă se schimba vorbitorul. De aici, E. Cherry a conchis că există două 
„filtre” în actul de atenţie: unul foarte grosier, capabil să ne furnizeze doar impresii 
de ansamblu şi un altul „semantic”, permiţând sesizarea de detalii şi de înţelesuri. 

Totuşi, s-a observat că subiectul își dădea seama dacă în cealaltă cască se pronunţa 
numele său. Deci sensul ar putea fi sesizat și în casca ce nu constituie obiect de 
atenţie. Lucrul acesta a fost verificat de către A. Treisman (1960). Şi în experiențele 
sale se emiteau mesaje deosebite în cele 2 căști, subiecţii urmărind pe cel dintr-o 
singură cască. După derularea unei părți din text în stânga (urmărită de subiect), 
brusc textul se întrerupe în stânga şi se continuă în dreapta. Subiecții sesizau cu toţii 
acest lucru, continuând urmărirea textului în casca cealaltă împotriva consemnului. 
Deci Treisman a dedus că nu sunt două filtre ale atenţiei, existând un singur filtru cu 
două componente : una slabă și alta intensă, cu posibilităţi de intervertire rapidă. 


Certă este limitarea canalului de informaţii creat prin atenție. lar „distribuţia” 
pare a fi posibilă prin comutare rapidă, datorită mobilităţii atenţiei (care poate fugi de 
la o sursă la alta în 0,05 secunde, adică 1/20 dintr-o secundă). 

Similare sunt dificultăţile de a urmări desfășurarea a două acțiuni pe care le 
efectuăm simultan. Posibilităţile sunt limitate. Reușim totuși dacă acțiunile sunt 
simple, dar când sunt complexe, ele se stânjenesc reciproc. Totuși, pilotul de avion 
desfășoară numeroase acţiuni în același timp (urmărește orizontul și zeci de cadrane, 
ascultă informaţiile din căşti, manevrează manșa, acționează cu picioarele şa.). Acest 
lucru e posibil prin gradul înalt de automatizare a conduitei, încât nu e nevoie decât 
de o minimă supraveghere atentă, ea oscilând rapid de la un aspect la altul. 

Aşa încât, decât să vorbim de distribuţia atenţiei, poate ar fi mai bine să ne 
referim la mobilitatea ei. 


2. Aspecte patologice ale atenției 


La limita normalului găsim disipaţii, persoane incapabile de o atenţie mai înde- 
lungată; aici intră copiii mici și unii adulţi, firi afective și nestăpânite: nu se pot 
concentra asupra unor situaţii care nu-i interesează. 

Tot la limita normalului ar putea fi incluși şi distrații, persoane adânc preocupate 
de o problemă (ştiinţifică, filosofică, practică) şi din această cauză neatente la ceea ce 
se întâmplă în jurul lor. 

Cazuri patologice sunt cele de hipertrofie a atenţiei. Fenomenul apare în ipo- 
hondrie, teama de boală care duce la o continuă concentrare a atenţiei asupra 
stomacului ori inimii, dând o mare importanță unor senzaţii cu totul minore, motiv 
de veșnică preocupare. 

Tipice forme de hipertrofie sunt ideile fixe: unele persoane simt mereu nevoia să 
numere: ferestrele de la case, pietrele din pavaj, tramvaiele care trec prin faţa casei 
etc. Se citează cazul unui tânăr obsedat de înregistrarea orelor de plecare și sosire ale 
trenurilor de pe diferitele trasee. Epuizând pe cele din ţara sa, a început să imagineze 
diferite rute în țări africane care n-aveau căi ferate, umplând un caiet întreg cu orele 
de plecare și sosire pe posibile trasee. 

Şi anumite emoții pot deveni obsesive: anxietatea, frica de spaţii deschise ş.a. 
După cum poate deveni o preocupare permanentă un act moralmente interzis: un 
furt, un viol. P. Janet menţiona într-o lucrare a sa că odată s-au aflat în clinica sa trei 
femei, toate exasperate, deoarece simțeau un impuls irezistibil să înfigă un cuțit în 
propriul lor copil. Ideile fixe, obsesiile nu apar la oricine, ci la persoane cu anumite 
constituţii nevropatice care se plâng de obicei și de dureri de cap, nevralgii, insomnii, 
tulburări vaso-motorii ş.a. 

Stări de hipertrofie a atenţiei găsim și în extaz, stare particulară trăită mai ales de 
marii mistici. Extazul este o contemplare profundă, cu abolirea sensibilităţii şi 
suspendarea funcţiilor motrice; o extremă activitate intelectuală, concentrată pe o 
singură idee. Sfânta Tereza (din Spania - secolul XVI) a descris pe larg, într-o carte, 
trăirile sale: o exaltare vie a anumitor idei care i-au absorbit atât de mult atenția 
încât senzațiile sunt suspendate, mișcările voluntare oprite, chiar acțiunea vitală e 
încetinită. Misticii sunt copleșiți de splendoarea, măreţia şi puritatea divinității. Unii 
vorbesc de apariţia unei imagini conducătoare în jurul căreia gravitează totul. La alţii 
e vorba de o idee pură, de o intuiţie puternică. 

Sf. Tereza descrie modul în care, ajungea la extaz, prin mai multe etape : 1) Ru- 
găciunea cu voce tare; 2) Rugăciunea în gând; 3) Se trece de la discurs la o stare 
globală, un fel de intuiţie; 4) O stare de înaltă contemplație a adevărului apărând 
brusc; 5) Extazul încă instabil; 6) Extazul stabil: corpul devine rece, cuvântul şi 
respiraţia sunt suspendate, ochii se închid, simţurile și facultățile psihice rămân în 

afară, nu se pierde propriu-zis conștiința, în mod violent are loc contopirea cu 
Dumnezeu care se coboară în substanța sufletului. „Aș spune că divinitatea este ca un 
diamant de o transparenţă, de o limpezime suverană și mult mai mare decât lumea” 
scrie Sf. Tereza. E o stare de beatitudine, de încântare extremă. Aici s-ar putea vorbi 
de monoideism absolut, dar care coincide cu o trăire afectivă foarte intensă. 

Fenomene similare se obţin şi prin tehnicile Yoga. Şi în cazul lor se poate ajunge 
prin exerciţii îndelungate la o stare de imobilizare psihică și chiar vitală (întreruperea 
respirației, a bătăilor inimii), dar târă o asemenea trăire afectivă. Sunt fenomene de 
autohipnoză. 

Se pare că o puternică fixare a atenţiei asupra unei porţiuni a corpului ori asupra 
activităţii unui organ poate produce efecte fiziologice. Unor isterici care se consideră 
a fi lisus Hristos le apar pete roșii pe palme, ca urme ale cuielor răstignirii! Tot așa 
concentrarea atenţiei asupra respirației ori inimii poate duce la diminuarea ritmurilor 
corespunzătoare. De asemenea, menţinerea atenţiei asupra unui element lipsit de 
complexitate, cum ar fi un nume propriu, produce o diminuare a activităţii mentale, 
însoţită de relaxare. Aceasta era metoda denumită „meditaţie transcendentală” despre 
care s-a făcut atâta caz la noi în țară, constituind un pretext pentru persecutarea unor 
distinşi intelectuali (după 1981). 

Starea de concentrare menţionată în descrierea extazului nu e de prea lungă 
durată. Dar practicanţii tehnicilor Yoga ajung să o prelungească ore de-a rândul. 
Uneori se vorbește chiar de zile și de „moarte aparentă”. Oricum, sunt cazuri extrem 
de rare. 

Stările patologice, bolile mintale sunt însoţite și de fenomenul contrar hipertrofiei 
atenţiei, şi anume de atrofia atenției. în accesele de excitație ale maniacului, de 
surexcitare extremă, el manifestă o mare agitaţie, o succesiune haotică de vorbe, 
gesturi, emoții, lipsind orice stagnare, orice concentrare a conștiinței. 

Se mai observă o epuizare a atenției, o imposibilitate de fixare în cazurile de 
mare oboseală ori la începutul somnului sau a stării de beție. 

De asemenea, neputinţa de concentrare o găsim și în cazuri de infirmitate congeni- 
tal. ilii" (intelect care nu depăşeşte pe cel al copiilor de 5-6 ani) și mai ales 
„idioţii” (care nu se pot autoservi și nu pot vorbi) au rare momente când pot fi atenți. 


3. Esenţa atenţiei 


Atenţia este o manifestare a conştiinţei și nu poate fi legată de un anumit proces 
psihic. Ea nu are un conţinut informaţional propriu, fiind prezentă în toate funcţiile 
psihice: și în percepţie, și în memorare, şi în gândire. Atenţia este o proprietate a 
conștiinței, aceea de a se focaliza, de a avea o regiune centrală, în raport cu ansamblul 
sesizat, care ocupă o poziţie periferică. Atenţia este un aspect formal suprapus unor 
variate conținuturi, după situaţie. 

Th. Ribot sublinia aspectul de monoideism al atenţiei: fixarea ei pe un singur 
obiect, fenomen ori idee. Dar nu poate fi vorba de un monoideism absolut care e 
prezent doar în extaz sau în obsesiile extreme. în mod normal, când contemplăm un 
obiect există o oscilație a gândurilor în jurul acelui obiect. Când mă uit cu atenție la 
o floare, privesc alternativ petalele ei, frunzele, ghimpii, îmi vin în minte amintiri 
legate de ea, de parfumul ei, de clasificărea ei în botanică, asemănarea cu măceșul 
ş.a.m.d. Nu există o încremenire a gândurilor, monoideismul este relativ. De aceea, 
în timpul concentrării atenției se realizează un proces al cunoașterii - descoperim 
aspecte noi, stabilim relaţii noi, nu e vorba de o stagnare a cunoaşterii. 

G. Dumas și, recent, J. Richard văd în atenție o funcție de sinteză. Ea organizează 
procesele psihice într-o direcţie precisă, constituind un flux bine dirijat şi intens. în 
legătură cu acest aspect, T. Ribot subliniase deja rolul afectivității. Ceea ce ne 
interesează, ceea ce corespunde dorințelor, sentimentelor noastre ne reține cu ușurință 
atenţia. Același psiholog susținea că și în atenţia voluntară intervine afectivitatea: 
prin educaţie, noi am ajunge să manifestăm un interes artificial față de lucruri (care 
în mod obișnuit nu ne trezesc un interes spontan). Intervin aici stări afective complexe: 
frica, egoismul, dorința de recompensă, ambiția. Acest punct de vedere are limite, 
deoarece voința nu se poate reduce la influența unor sentimente, fie ele și superioare. 

T. Ribot vroia să acorde și mișcărilor un rol esenţial în atenţie, evidențiind 
mișcările ce intervin în fizionomie, în postura corpului, cele respiratorii etc. Dar mai 
mult intervine, spunem noi, imobilitatea decât mișcarea. încă Fr. Galton observase şi 
chiar înregistrase numărul de mișcări dintr-o sală de conferință: când expunerea 
devenea plictisitoare, mișcările realizate de auditoriu se dublau. De altfel, orice 
profesor știe că, dacă încep să scârțâie băncile, elevii nu sunt atenţi. Hotărâtoare în 
această chestiune este o experiență a lui Helmholtz. într-o încăpere împărțită în două 
printr-un perete de carton se află subiectul, în întuneric. Cealaltă parte este luminată. 
El a realizat, utilizând un ac ascuţit, un orificiu foarte mic în acest perete. Prin el 
subiectul putea privi în cealaltă parte, luminată, a camerei. Or, el se uita în partea din 
stânga sau din dreapta, după voie, deși ochiul nu se putea mișca, orificiul fiind 
punctiform. Așadar, atenţia se deplasează independent de orice mișcare a ochiului. E 
doar o comutare a clarităţii conștiinței. Mişcările musculare pot lipsi cu desăvârșire, 
ele nu sunt indispensabile oscilaţiilor atenţiei. Se produce o deplasare a excitaţiei pe 
scoarța cerebrală, proces însă neelucidat deocamdată. 


Astăzi se evidențiază mult aspectele neurofiziologice ale atenției, subliniindu-se 
rolul formaţiei reticulate (în colaborarea ei cu diencefalul și sistemul limbic). într-adevăr, 
nervii senzoriali, care vin la creier, au fiecare câte 2 ramuri, una înaintează prin 
talamus spre cortex, iar cealaltă se termină în formaţia reticulată, acesta difuzând 
excitaţiile primite pe arii extinse din scoarță, menţinând starea de trezire, de vigilență.. 

A sublinia substratul fiziologic al atenţiei nu ne duce prea departe, deoarece toate 
procesele psihice au un corespondent fiziologic, iar formaţia reticulată nu poate 
explica concentrarea atenţiei, deplasarea ei etc. 

Am văzut că îngustimea focarului atenţiei constituie subiect de divergențe, unii 
vorbind de existența a două „filtre”, alții de unul singur. Printre cei care susţin 
existența unuia singur, se consideră că limitarea atenţiei provine din limitarea de 
energie, atenţia fiind tocmai un control al disponibilităţilor energetice. Acolo unde nu 
există o asemenea disponibilitate (boli mintale, oboseală extremă), nu există nici 
atenţie. 


S 


în concluzie. Din punct de vedere psihologic, a reieşit atenția este o formă a 
vieții psihice, aplicându-se unor variate conținuturi şi constând într-o focalizare a 
conștiinței, într-o intensificare a ei în jurul unui domeniu limitat. Atenția e o funcție 
de sinteză, adunând toate datele şi resursele disponibile în jurul unui obiect ori 
fenomen. Este un monoideism relativ facilitat de intervenția motivației și a afectelor. 
Un rol îl au şi cunoștințele, deprinderile formate anterior. Rezolvarea problemelor 
atenției voluntare atârnă de progresele. înregistrate în studiul voinţei. 

Posibilităţile de concentrare ale atenţiei variază mult de la un individ la altul. Ele 
sunt o expresie a întregii personalităţi, exprimând aspiraţiile ei îndeosebi. 

4. Somnul și formele sale 


Lipsa atenţiei și, mai mult, lipsa de conștiință caracterizează somnul. Toate 
animalele superioare au perioade de somn, distribuite în două moduri. Fie somn 
monofazic (o singură perioadă lungă de somn, așa cum găsim la omul adult), fie 
somn polifazic, când în 24 de ore există mai multe perioade relativ scurte de somn 
(aşa cum observăm la iepure, pisică sau câine). 

Somnul constituie o stare de inactivitate destul de generală, concomitentă cu o 
rupere a contactului cu realitatea. Totuşi, în timpul somnului, continuă activitatea 
organelor interne, iar instalarea inhibiţiei în scoarță constă în declanșarea unei 
activităţi de asimilaţie, de recuperare energetică a neuronilor. 

Apoi, în creier continuă să existe porţiuni active prin care se păstrează un contact 
cu realitatea, ele având posibilitatea de a declanşa oricând trezirea. Aceste puncte de 
veghe pot avea un caracter extrem de selectiv: mama obosită poate dormi, în ciuda 
zgomotului mare din jur, dar se trezeşte imediat când începe să scâncească copilul 
său nou născut. 

După Ed. Claparede, rolul biologic al somnului ar fi preîntâmpinarea oboselii 
exagerate, care ar putea să ducă la întârzierea, îmbolnăvirea sistemului nervos. 
Dovadă că în cazurile întreruperii îndelungate a somnului apar tulburări grave. 

O dată cu apariţia aparatului care detectează şi amplifică undele electrice emise de 
creier (electroencefalograful), somnul a putut fi studiat în mod obiectiv. S-a putut 
stabili existența unor lungimi de undă, caracteristice diferitelor stări psihice: 

- unde oc cu 10 Hz pe secundă caracterizează o stare de veghe, de relaxare, cu 

ochii închiși; 

- unde P cu 20 Hz pe secundă şi 

- unde y “ 40 Hz pe secundă, ambele caracterizând o stare de activitate 

cerebrală; 

- unde 5 cu 2 Hz pe secundă sunt cele ce caracterizează un somn profund, somnul 

lent. 

în somnul lent, persoana este imobilă, respiraţia e rară, ritmul cardiac relativ 
încetinit. După 90-120 minute tabloul somnului se schimbă brusc : se văd, sub 
pleoape, mișcările rapide ale ochilor, apar mișcări ale degetelor, uneori smuncituri 
ale trunchiului şi membrelor, inclusiv variaţii ale tensiunii arteriale și neregularități 
ale respirației. Aspectul undelor cerebrale se schimbă, ele seamănă mai mult cu cele 
din starea de veghe. Acesta este așa numitul somn paradoxal (sau activat, desincro- 
nizat). I se mai spune și somnul REM (de la „rapid eyes movement" - adică rapide 
mișcări oculare). El durează între 3 și 60 de minute, în medie 20 de minute, după 
care se reinstalează somnul lent. în fiecare noapte, somnul REM apare de 3-6 ori. 
Spre dimineaţă perioadele sunt mai lungi. 

Somnul REM nu e superficial. La animalele decorticate (fără cortex) dispare 
somnul lent, dar se păstrează cel paradoxal. Apoi trezirea unei persoane se realizează 
mai greu când se află în faza REM, decât în aceea a somnului lent, iar tonusul 
muscular este mai scăzut. 

W. Dement a iniţiat o serie de experienţe pentru a aprecia importanța somnului 


paradoxal, într-una din ele. 8 tineri erau treziți de îndată ce apăreau mişcările 
oculare rapide, timp de mai multe nopţi. în prima noapte, în care au fost lăsaţi să 
doarmă normal, s-a constatat prezența somnului REM în proporţie de 27%, în loc 


74 PSIHOLOGIE GENERALĂ 


de 20% cât e normal. lar în nopţile următoare ponderea lui a crescut şi mai mult. 
Prin urmare, somnul paradoxal este necesar. 

într-o altă experiență, 6 persoane au fost ţinute 108 ore fără somn. în prima 
noapte, s-a constatat foarte mult somn lent, dar numai 7,4% somn REM. în nopţile a 
Ii-a şi a IH-a, durata acestei forme de somn a crescut însă până la 26-27% (mai mult 
decât obișnuit). De unde rezultă că, deși somnul paradoxal este important, mai 
necesar este somnul lent. 

Privarea de somn vreme îndelungată produce evidente tulburări. După 205 ore de 
nesomn persoanele respective manifestau o accentuată oboseală, iritabilitate, erori 
senzoriale (vizuale și auditive), tremurul mâinilor, Nystagmus, creșterea sensibilităţii 
la durere. Examenul electroencefalografic a arătat cum, după o perioadă lungă de 
nesomn, apar momente de „microsomn" (adormirea timp de câteva secunde). 

Somnul lent depinde mai ales de cortex, pe când cel paradoxal e mai legat de 
activitatea formațiunilor subcorticale. 

Durata necesară a somnului din fiecare zi variază destul de mult. în tinereţe 
durata este 7h şi 1/2. La bătrâneţe ea scade la 6 ore. Sunt persoane cărora 5 ore le 
sunt suficiente, după cum altele au nevoie de 9h-9h și 1/2. în unele cazuri, rare, 
necesarul de somn e mult mai mic : se citează cazul unui bărbat care dormea 2 ore și 
3/4 pe zi, cât şi al unei bătrâne, de 70 de ani, a cărei raţie de somn era de numai o 
oră din 24. 

în legătură cu mecanismul declanșării somnului, au fost formulate diverse opinii. 
A existat şi o teorie hormonală, după care somnul ar fi declanșat de toxinele ce se 
acumulează în organism („hipnotoxine”). Picron şi Legendre au menținut treaz un 
câine, multă vreme. Apoi au extras din coloana sa vertebrală lichidul cefalorahidian 
pe care l-au injectat într-o anume porţiune a creierului unui câine abia trezit din 
somn. Acesta a căzut imediat într-un somn profund. Totuși acest punct de vedere nu 
poate explica cum ne putem menţine treji multă vreme. Apoi s-a constatat că doi frați 
siamezi (care au circulaţia sanguină comună) nu dorm simultan (unul poate rămâne 
treaz multă vreme). 

Teoriile neuronale leagă somnul de activitatea cortexului. I.P. Pavlov considera 
somnul ca fiind o inhibiţie a scoarței similară celei pe care o obținea în laborator : fie 
prin lipsa de excitație (formă pasivă), fie prin inhibarea intensă a unor reflexe 
condiționate (forma activă). Totuşi, cercetări mai recente au arătat, pe baza encefalo- 
gramei, că somnul experimental, obținut de Pavlov, nu pare a fi totuna cu cel natural. 

Se acceptă totuşi azi posibilitatea unui somn activ. Somnul natural se știe a fi 
strâns legat de activitatea formaţiei reticulate care poate opri excitarea generalizată a 
cortexului, după cum îl poate stimula, declanşând trezirea. în boala somnului, s-a 
putut localiza o leziune ce apare în hipocamp, ceea ce nu ne îndreptățește să vorbim 
de un „centru al somnului”, întrucât ar putea fi o regiune care blochează stimulările 
venite de la formaţia reticulată. 

Nu e clarificat nici rolul biologic al somnului. în somnul lent, ar exista o fază 
anabolică în care se refac proteinele celulelor nervoase şi acidul ribonucleic, iar în 
timpul somnului REM s-ar reface sistemul adrenergic. Cert este că mecanismul 
somnului este unul complex. Clarificarea lui necesită încă studii aprofundate. 


CAPITOLUL VIII 
PSIHOLOGIA ÎNVĂȚĂRII 


În psihologie, termenul de învăţare are un înţeles mai larg decât în vorbirea 
obișnuită. După A.N. Leontiev, învăţarea este „procesul dobândirii de către fiinţa vie 
a experienţei individuale de comportare”. Deci tot ce nu este înnăscut este învăţat. 
Astfel, învăţarea implică formarea gândirii abstracte, nașterea sentimentelor complexe, 
constituirea voinţei și a trăsăturilor de personalitate etc. Nu este vorba doar de 
memorarea unor cunoștințe. în procesul experienţei se formează întreaga persona- 
litate. 

încă de la sfârșitul secolului trecut, unii oameni de știință s-au gândit că înțe- 
legerea proceselor psihice ar putea fi mai facilă dacă am studia comportamentul 
animalelor: pe de o parte, putem organiza experienţe mai îndrăzneţe și, pe de alta, 
psihicul lor fiind mai simplu, ar fi mai ușor să stabilim unele legi fundamentale care 
să ne înlesnească apoi descifrarea psihicului uman. lată de ce o dată cu sfârșitul 
secolului trecut, a fost inițiată o serie de investigaţii experimentale în vederea eluci- 
dării procesului de învăţare la animale. 


1. L.P. Pavlov despre mecanismele învăţării 


I.P. Pavlov a fost fiziolog, dar cercetările sale asupra digestiei l-au dus la surprin- 
derea unor importante fenomene psihice. Astăzi, în toate manualele de psihologie 
sunt prezente ideile și metoda acestui mare om de ştiinţă rus. 

El explica activitatea nervoasă superioară prin dinamica a două procese : excitaţia 
(procesul declanșării sau intensificării unei activități) și inhibiţia (care duce la oprirea 
ori diminuarea unei activităţi). Potrivit unor legi, aceste două procese se succed și 
alternează pe suprafaţa cortexului în așa fel, încât dacă excitaţia ar fi luminoasă și 
inhibiţia întunecată, atunci scoarța cerebrală ar semăna cu un oraș luminat noaptea, 
unde luminile alternează cu zone întunecate şi, din când în când, unele lumini se 
sting și altele de aprind. 

Pavlov descrie două activități nervoase fundamentale : 

a) Reflexele necondiționate (înnăscute) ce constau în legături constante între anumiţi 
agenţi ai mediului, recepţionaţi de organele senzoriale, și anumite activități ale 
organismului. Reflexe necondiționate sunt: clipitul la producerea unei lumini 
puternice, retragerea mâinii când atingi o plită încălzită, salivarea când punem în 
gură pesmet uscat ş.a. 

b) Reflexele condiţionate sunt legături temporare între nenumărați agenţi ai mediului, 
recepţionaţi de organele noastre senzoriale și anumite activităţi ale organismului. 
Acestea se formează în condiţii bine precizate şi din acest motiv sunt numite 
„condiționate”. După cum ele pot și dispărea, ceea ce justifică apelativul de 
legături temporare. 

Luăm un exemplu clasic de reflex condiţionat format în laboratoarele pavloviste. 
Un câine este adus în laborator şi legat în curele pentru a nu se deplasa. Se aprinde o 
lumină pe care animalul se mulţumeşte să o privească. Apoi i se pune pesmet pe 
limbă, ceea ce îi provoacă o intensă salivaţie. Dacă se repetă de mai multe ori 

coincidența dintre lumină şi hrănirea cu pesmet, la un moment dat constatăm că, de 

îndată ce se aprinde lumina, câinele salivează. Această salivaţie la producerea unei 

lumini constituie un reflex condiționat. 

Pentru a preciza condiţiile formării unui astfel de reflex să lămurim câţiva termeni 
consacraţi. Stimulii sau excitanţii sunt denumiți agenţii mediului ambiant, acționând 
asupra organelor senzoriale. Ei sunt de trei feluri: a) indiferenți, când nu produc 
animalului decât o reacţie de orientare (întoarcerea capului, privirea cu atenție în 
direcţia stimulului nou); b) necondiţionali, dacă produc apariţia unui reflex necon- 
diționat şi c) condiţionali, cei ce conduc la producerea unei reacții condiţionate. 
Aşadar, a forma un reflex condiționat înseamnă să transformi un excitant indiferent în 
excitant condiţional. Sunt cinci condiţii principale : 

a) Stimulul indiferent să coincidă cu cel necondițional în repetate rânduri. în expe- 
rienţa citată mai sus, lumina trebuie să aibă loc concomitent cu hrănirea, de mai 
multe ori. Această coincidenţă este denumită „întărire”. 

b) Stimulul indiferent să preceadă pe cel necondițional cu cel puțin 1/2 de secundă. 
Dacă se produce în același timp sau după cel înnăscut, nu se mai formează 
legătura temporară. 

c) Emisferele cerebrale trebuie să fie în stare de excitabilitate (adică animalul să fie 
treaz şi flămând dacă ne bazăm pe reflexul salivar). 

d) Stimulul indiferent să fie suficient de intens pentru a putea fi perceput. 

e) Stimulul indiferent să fie mai slab decât cel necondiţional. E vorba nu de inten- 
sitatea fizică, ci de cea biologică, de importanţa sa pentru câine. 


S-a efectuat o experiență (de către N. Erofeeva) care ilustrează această ultimă 
condiție. Ea a ţinut un câine flămând mai multe zile. Adus în laborator, îl curenta 
electric, dându-i totodată de mâncare. Repetând experienţa, a constatat că, deși 
curentul electric era destul de intens, câinele saliva o dată cu producerea lui. în acel 
moment, durerea cauzată prin administrarea curentului era totuşi mai mică decât 
foamea și plăcerea cauzată de hrănire. r 

Apoi Erofeeva a făcut o incizie în piele şi aplica electrodul direct pe os, ceea ce 
producea o durere insuportabilă. în aceste condiții, oricât de flămând era animalul, 
nu s-a mai putut forma reflexul condiționat. Intensitatea durerii era mai mare decât 
foamea. 

în afara reflexelor condiționate tipice, în laboratoarele pavloviste s-au elaborat și 
unele particulare, care însă ne ajută să înţelegem mai bine caracteristicile învățării 
umane. 

Așa s-au obținut condiţionări datorate imitaţiei. în laborator erau aduși doi câini. Unul 
era legat în curele și i se elabora un reflex la un sunet, dându-i-se pesmet. Celălalt nu 
primea nici o fărâmă de pesmet, ci numai asista la experiență. Or, de la o vreme și el 
saliva când se producea sunetul, imita deci reacția tovarăşului său de suferință. 

Fenomenul acesta este frecvent la om, mai ales la copil, care imită cu ușurință 
gesturile, vorbele, expresiile adultului. Imitaţia înlesnește mult învăţarea, în special 
în domeniul priceperilor motorii, al mânuirii uneltelor. 

O a doua categorie de reflexe aparte sunt acelea stabilite între doi excitanţi, ambii 
indiferenți. Un câine stă liniştii in laborator. Deodată se aprinde o lumină în dreapta 
sa ; câinele privește într-acolo, dar nu se întâmplă nimic. Imediat se aude un sunet în 
stânga câinelui care-şi orientează atenţia, întorcând capul în această nouă direcţie. De 
asemenea, nu survine nimic altceva. Dacă, făcând o serie de pauze, se repetă 
succesiunea lumină-dreapta și sunet-stânga, la un moment dat, după ce s-a produs 

lumina, câinele întoarce capul spre stânga înainte de a se emite sunetul. S-a format 
deci o legătură temporară între centrii optici și cei auditivi. S-ar părea că s-a încălcat 
prima condiţie a formării reflexului condiționat, neintervenind nici un stimul ne- 
condiţional. De fapt, există un reflex înnăscut la baza formării legăturii temporare : e 
vorba de reflexul de orientare (întoarcerea capului și privirea cu atenţie în direcția 
noilor excitanţi). Ca urmare, şi reflexul condiționat format va avea proprietățile 
reflexului de orientare : el se stinge dacă succesiunea celor doi stimuli se repetă fără 
pauză, de multe ori. 

în cazul omului, multe legături temporare, obţinerea multor cunoştinţe se bazează 
pe acest reflex al curiozităţii, al interesului de cunoaștere. Ar fi foarte greu ca după 
fiecare nouă cunoștință să dăm elevilor câte o prăjitură ca „întărire”. Repede s-ar 
ajunge la indigestii. Interesul lor, direct ori indirect, face posibilă însuşirea unor noi 
informaţii, fără recompensă imediată. 

Experiențele realizate în laboratoarele lui IR Pavlov au pus în evidență faptul că 
animalele superioare nu reacționează la stimuli izolaţi, ci tind să-i organizeze. Există 
o tendinţă de unificare a datelor primite de către creier, manifestată prin tendinţa spre 
stereotipie. lată un experiment ce probează acest lucru. 

S-au format. în mod separat, 4 reflexe condiţionate la același câine. Acestuia, ca 
la toţi câinii din laborator, i s-a introdus un tub în glanda parotidă, în așa fel încât 
saliva curgea în exteriorul botului și putea fi măsurată. Cantitatea de salivă este 
proporţională cu cea a pesmetului introdus în gură. La un sunet de orgă câinele saliva 
8 picături, la un altul, de fluier, saliva 4 picături, la o lumină se instala o puternică 
inhibiţie și la o uşoară înțepătură se măsurau 6 picături. După ce reflexele, obținute la 
diferite ore ale zilei, se consolidaseră, experimentatorul le-a grupat producând excitanții 
unul după altul, cu mici intervale între ei (fig. 4). 

orgă fluier lumină înţepătură 


Fig. 4. Stereotipul dinamic creat în laborator 


Multe zile s-au repetat stimulările în aceeași ordine. Apoi, dintr-o dată, în loc să 
se înceapă cu sunetul de orgă se începea cu lumina. Or, câinele a reacţionat tot cu 8 
picături - ca la sunetul de orgă. După 2 minute s-a produs tot lumina, obținându-se 4 
picături, apoi lumina apărea pe locul ei declanșând o stare de inhibiție, iar, în final, 
după 1 minut, același excitant provoca o salivaţie de 6 picături, ca la înţepătură. 
Așadar, animalul nu mai ţine cont de natura stimulului, ci reacționează la ordinea 

învățată a excitanţilor. Acest fenomen a fost denumit stereotip dinamic. El dovedește 
tendinţa de organizare a reacțiilor. Stereotipul dinamic este un sistem relativ constant 


de reacții la un sistem de stimuli. | se spune stereotip datorită uniformităţii reacţiilor 
și dinamic, pentru că, dacă se schimbă definitiv ordinea excitanţilor, atunci se 
modifică și stereotipul. 

Corespondentul psihologic al stereotipelor îl constituie deprinderile. Ele cer un efort 
pentru a se forma. Dar, odată constituite, acţiunile se desfășoară cu mare ușurință. 

Experiențele privind stereotipele dinamice au dovedit existența unei tendinţe spre 
integrare și stereotipie a scoarței cerebrale. Acest aspect a fost observat demult de 
către filosofi care au vorbit despre tendința gândirii spre unitate şi sistematizare, 
datorită căreia cunoştinţele asimilate se organizează în vaste sisteme ierarhice, ceea 
ce facilitează reproducerea cunoștințelor şi utilizarea lor în soluționarea de probleme. 


„e 


După această sumară trecere în revistă a unor concepte pavloviste putem efectua 
câteva consideraţii sintetice. 

Pentru I.P. Pavlov, ca şi pentru precedesorul său I.M. Secenov, noţiunea de reflex 
are un sens mai larg: e vorba de un răspuns al organismului la o solicitare a 
mediului. Dar atât excitantul cât și răspunsul pot fi foarte complecși. într-adevăr, 
după ei, şi ceea ce noi numim instinct era considerat reflex, deşi, de pildă, instinctul 
clădirii unui cuib presupune un mare număr de acțiuni din partea păsărilor. De aceea 
nu ne surprinde afirmaţia lui I.P. Pavlov, după care învățarea n-ar constitui decât un 
lung şir de reflexe condiţionate. 

Reflexele necondiționate, consideră savantul rus, asigură adaptarea individului la 
excitanți cu mare importanţă pentru organismul său. Fuga animalului la un zgomot 
puternic îl poate scăpa nevătămat de prăbușirea unei stânci. 

Reflexele condiționate asigură posibilitatea unor reacţii la stimuli ce au dobândit o 
valoare biologică în viaţa animalului. lată, o gospodină are obiceiul ca, înainte de a- 
curăța carnea pentru masă. să-şi ascută cuțitul pe o treaptă de beton de la bucătărie. 
Apoi azvârle resturile de carne pisicilor din vecini. După câtva timp va fi suficient să 
înceapă să-și ascută cuțitul, că îndată vor alerga la ea toate pisicile. Ascuţitul emite 
un sunet care a devenit semnal de hrană. Tot aşa, pentru animalele sălbatice unele 
sunete pot fi semnalul unei surse de apă, altele al unei primejdii etc. Excitanţii 
condiționali sunt deci semnale, prevenind animalele asupra pericolelor ori a surselor 
posibile de hrană, apă etc. 

Ca urmare, ansamblul excitanţilor condiționali formează, după Pavlov, primul 
sistem de semnalizare. în afară de acesta, spunea el, există și un al doilea sistem de 
semnalizare format cu ajutorul cuvântului. Cuvântul devine un semnal al semnalului, 
asociindu-se cu nenumărate imagini pe care le înlocuiește. 

De exemplu, un copil de un an întinde mâna înspre o flacără şi se frige. Flacăra 
devine pentru el semnal de durere. Dacă, pe când se frige, mama strigă „buba”, 
cuvânt pe care-l folosește și în alte situaţii similare, acest cuvânt înlocuiește imaginile, 
devenind semnal al semnalului durerii. La auzul cuvântului „buba”, copilul se va feri 
să atingă un anume obiect. 

Cel de-al doilea sistem de semnalizare, specific omului, este o noţiune care nu 
ajută prea mult înțelegerea psihicului uman, nici cea a funcţionării creierului. în schimb, 
prin acest concept, marele fiziolog a recunoscut necesitatea psihologiei ca știință care 
poate aborda, prin metodele ei, studiul gândirii abstracte şi al creaţiei ştiinţifice. 

Aici ne interesează cum a explicat I.P. Pavlov formarea reflexului condiționat, pe 
care el îl pune la temelia învăţării. 

în figura 5 se observă felul în care concepe marele fiziolog formarea legăturii 
temporare. 


centrul gustativ 
legătură Pe 
centrul  iemporară „ 

ochi limba gl. salivară 


Fig. 5. Formarea reflexului condiționat 


Pesmetul pus pe limbă declanșează o excitație care, ajungând în centrul gustativ, 
se deplasează pe o legătură nervoasă, existentă din naștere, la centrul salivar ce 
trimite un impuls, prin nervul motor, la glanda salivară, producând salivația. Acesta 
este un reflex necondiționat. 

Excitând ochiul, deși impulsul ajunge în centrul optic, nu se produce nici o reacție 
salivară, neexistând o relaţie între acești centri. Dacă însă se stimulează simultan și 
centrul optic și cel gustativ, acesta, fiind mai puternic excitat, atrage către el excitația 
din centrul optic, potrivit unui principiu (al dominantei) după care focarele mai 
puternic excitate atrag către ele excitaţia din alţi centri (mai slab excitaţi). Repe- 
tându-se experiența, „se bătătorește” un traseu între centrul optic și cel gustativ, 
rezultând o nouă legătură, legătura temporară. Nu se ştia bine dacă ea se formează 
prin cortex sau prin subcortex. 

Că se formează legături temporare cu prilejul oricărei învățări e un lucru cert, dar 
procesul e mult mai complicat decât îl concepea I.P. Pavlov, așa cum vom vedea în 


cele ce urmează. 

Fiziologul rus a obținut rezultate importante, fiindcă a lucrat în condiţii foarte 
stricte. Laboratorul lui se afla într-o clădire izolată termic şi fonic („turnul tăcerii”), 
ca să nu tulbure cu nimic animalele de experienţă. Câinele se afla imobilizat, iar 
cercetătorii au studiat dinamica secreției salivare, care n-are decât două posibilități de 
manifestare : secreție ori stagnare, iar picăturile rezultate pot fi măsurate. în acest fel 
s-au putut determina condiţii și legi precise. Totodată, s-a pierdut din vedere comple- 
xitatea actului de învăţare, fiindcă reflexele condiționate clarifică pe deplin un singur 
tip de învăţare : substituirea de stimuli, înlocuirea celui necondiţional cu unul indife- 
rent. Este totuşi un mod de învăţare frecvent: atunci când învăţăm o nouă limbă, nu 
facem altceva decât să înlocuim cuvântul din limba maternă (scaun) cu cel din limba 
străină (chaise), la fel când învăţăm semnele topografice ș.a. 

2. Cercetări americane asupra învățării 


A. La sfârșitul veacului trecut, în același timp cu Pavlov a început să studieze 
procesul învățării și americanul E. Thorndike (fără să ştie unul de altul). Acesta era 
însă psiholog (nu fiziolog). Metodele sale au fost cu totul altele. A început prin a 
studia comportamentul unor animale închise în cuști. De pildă, o pisică: ea încerca 
să iasă dând cu botul şi cu labele ca să străbată printre sârme. Când, din întâmplare, 
apăsa pe o mică pârghie, se deschidea o uşiță, pisica fugea din cușcă și consuma o 
bucată de pește aflată lângă ieșire. 

Mai târziu, E. Thorndike a utilizat alt aparat, imaginat de un coleg al său (pe nume 
Small) și anume labirintul. Aparatul consta dintr-o cutie mare (de 240 x 180 cm) 
așezată pe podea. în ea existau nişte culoare din care unele se înfundau, iar altele 
continuau până într-un loc, la mijlocul labirintului, unde se afla o bucată de brânză. 
Cutia nu era acoperită, încât se putea observa cum se comportă șoarecele introdus în 
labirint, căruia îi mirosea brânza şi căuta să ajungă la ea. 


Psihologul american a stabilit că învăţarea se realizează printr-o succesiune de 
încercări și erori („trial and error”). Erorile se elimină treptat, până la urmă animalul 
învățând soluţia şi nemaifăcând greșeli. S-a pus, totuși, un prea mare accent pe rolul 
întâmplării în relaţie cu încercările efectuate. în realitate fiecare specie de animal face 
încercări caracteristice. Iată o experiență (făcută mult mai târziu și de un alt psiholog). 


E grăunțe 
. came 
AŞ [;..) — 
pasăre câi 
A R pond 


Fig. 6. încercări de a ajunge la hrană 


O găină este situată într-o îngrăditură de scânduri (fig. 6A). în faţă este un gard 
de șipci puțin distanțate între ele printre care pasărea vede niște grăunțe pe jos. Ea va 
încerca să zboare pe deasupra ori să se strecoare, când în dreapta, când în stânga. 
Dacă într-un loc scândurile sunt mai îndepărtate, pasărea se poate strecura și ajunge 
la grăunţe, consumându-le. Pusă de mai multe ori în aceeași situație găina va face din 
ce în ce mai puţine erori, până când, de la un timp, ea se repede la locul știut fără a 
mai face încercări. Spunem că ea a învățat drumul către hrană. 

Un câine (fig. 6B) pus în aceeași îngrăditură (dar având carne în față) va face mai 
puţine încercări directe, își va lărgi explorările și va descoperi spatele liber al 

îngrăditurii, ajungând ușor la hrană. Drumul pe care-l face este „un drum de ocol", 
ceea ce solicită o inteligență superioară posibilităților unei găini. trebuie să întoarcă 
spatele hranei (deci să n-o mai vadă), să se îndepărteze de ea, pentru a se putea 
apropia ulterior. Aşadar, încercările, pe de o parte, depind de experiența speciei (sunt 
reflexe necondiționate), pe de alta, sunt în funcție de nivelul de dezvoltare a sis- 
temului nervos. încercările pe care le face un câine nu sunt inițiate de o găină, după 
cum cimpanzeul e capabil de acte complexe inaccesibile gândirii canine. 

După efectuarea unui mare număr de experiențe, în 1898, E. Thorndike (în 
«lucrarea Animal intelligence) îşi expune teoria sa despre învățarea denumită „cone- 
xionism". El susține că procesul învățării se bazează pe formarea de conexiuni în 
creier. Se vede imediat analogia cu ideile lui Pavlov, care vorbea de „legături 
temporare". Dar ei au lucrat și publicat multă vreme fără să afle unul de altul 
(Thorndike era psiholog și publica în reviste de psihologie, pe când Pavlov publica în 
reviste de fiziologie ; apoi, în acea vreme schimbul de informații era mult mai redus 
decât astăzi). Psihologul american stabilea și câteva legi. Cea mai importantă era 
„legea efectului” : când o legătură (între o situaţie și o acţiune) este însoţită sau 
urmată: de o satisfacţie, ea se întărește; dimpotrivă dacă este în relaţie cu o stare de 
“insatisfacție - ea slăbeşte. Se generalizează constatările că încercările reuşite se 
păstrează, pe când cele fără rezultat dispar. 

Alta este legea exerciţiului, care constată rolul de consolidare al repetării încer- 
cărilor reuşite. 

Aceste două legi le găsim la I.P. Pavlov, formulate mai concis în prima condiție a 
elaborării reflexului condiţionat: întărirea, de care vorbește el, duce la „satisfacţie”. 
Apoi se menţionează și însemnătatea repetării coincidenţei favorabile. Exprimarea 
fiziologului rus este însă mai obiectivă, întrucât „satisfacția” și „insatisfacţia” consti- 
tuie fenomene subiective. 

Un alt „principiu” formulat de E. Thorndike este acela al reacțiilor multiple, 
consemnând că atunci când o încercare nu reușește, se încearcă alta. în felul acesta se 
precizează faptul care-l deosebește pe E. Thorndike de Pavlov, fiind la baza contri- 
buţiilor sale principale. într-adevăr, dacă fiziologul rus a studiat acea formă de 
învăţare constând într-o substituire de stimuli, psihologul american a pus în evidență 
învățarea bazată pe substituirea de reacţii, înlocuirea unei încercări cu alta. Ea este 
prezentă în toate experienţele cu labirinte ori cuşti. Cu deplină claritate apare în 
următoarea experiență (de dată mult mai recentă): un şoarece învaţă să parcurgă un 
labirint destul de simplu. Pe traseu el pășește pe o placă metalică. După ce s-a 
familiarizat cu labirintul, experimentatorul pune placa metalică sub o diferență de 
potențial electric. Când șoarecele atinge placa este curentat puternic ; el sare înapoi, 
protestează în felul lui, încearcă din nou. La un moment dat, după o serie de ezitări, 
sare peste placă și se duce pe traseul cunoscut la hrană. Ulterior, ajungând la placă, 
sare peste ea fără a mai face alte încercări. în acest caz, învăţarea a constat în a 
înlocui reacţia de apărare, cu o alta, săritura salvatoare, deci e vorba de o substituire 
de reacții. 


Același lucru se petrece și când învăţăm tot felul de noi moduri de acţiune: s: 
patinăm, să dansăm sau să înotăm. 

Cu toată această deosebire importantă, E. Thorndike a formulat o teorie asemă- 
nătoare cu cea a lui I.P. Pavlov, vorbind de „conexiuni” identice cu „legăturile 
temporare” presupuse de fiziolog. Similitudinea este firească: amândoi au studiat în 
şcoală empirismul englez, iar în a doua jumătate a secolului XIX era la modă 
I.E. Spencer, un asociaţionist, vorbind de însemnătatea „asociaţiilor” dintre imagini, 

idei, care ar explica toate fenomenele psihice. Cei doi savanți n-au făcut decât să 
furnizeze date experimentale în sprijinul acestui punct de vedere, ce va fi combătut cu 
vehemență mai târziu. 


B. Cu toate contribuțiile sale importante, după 1910, Thorndike a fost criticat de 
psihologii americani. Aceștia i-au reproșat utilizarea de termeni subiectivi (satisfacție, 
succes), cât și graba de a aplica la om concluzii stabilite pe comportamentul animal. 

Cel care s-a situat cel mai ferm pe o poziție deosebită de părintele psiholgiei 
americane a fost J. Watson. în 1912, el a publicat un articol manifest în care propune 
o psihologie într-adevăr obiectivă, urmând a studia numai ceea ce poate fi înregistrat 
exact, adică stimulul și reacția individului (S-R). Să renunțăm la ipoteze și consi- 
deraţii referitoare ia ceea ce se petrece în lumea internă (imagini, gânduri), fiindcă 
nu avem un control obiectiv. Deci preconiza, cum s-a spus, „o psihologie fără 
conștiință”, o psihologie a comportamentului. Cum în engleză cuvântului comportament 
îi corespunde behavior, această direcție psihologică a fost numită behaviorism. 

Deși tendinţa spre strictă obiectivitate a dominat psihologia americană, totuși 
repede psihologii s-au văzut nevoiţi să recurgă la „constructe \ termeni ipotetici 
referitori la fenomene psihice neobservabile din exterior, pentru că de fapt esenţialul 
unui fenomen psihic se produce între stimul și reacție. La exact același stimul două 
persoane pot avea reacţii opuse : când la televizor se anunță un meci de fotbal, băiatul 
se bucură, pe când bunica pleacă bombănind din cameră ; diferența de reacţie este 
efectul unor deosebiri de interese - acestea comandând acțiunile observabile. Deci 
avem S-P-R (stimulul influențează reacţia prin intermediul structurii interne a persoanei). 

Cu toată această limită foarte serioasă, cercetările iui J. Watson și ale elevilor săi 
au dus la o serie de rezultate. Vom înfățișa câteva din ele (după Woodworth, R). 

O problemă pe care şi-a pus-o Watson este următoarea : care e simţul principal ce 
permite şoarecelui orientarea în labirint? Metoda a constat în suprimarea a câte unui 
simț și verificarea dacă în această situaţie poate reproduce la fel de bine drumul 
învăţat printr-un labirint sau dacă poate învăţa alt labirint nou tot așa de repede ca şi 
un şoarece cu toate organele senzoriale intacte. 

Șoareci orbiți au învăţat la fel de uşor un labirint ca şi cei normali, după cum au 
putut reproduce târă greșeală un drum învățat anterior orbirii. Deci văzul nu ar fi 
esențial orientării. Același rezultat s-a obținut și după anihilarea mirosului. Supri- 
marea auzului a dus la aceeași concluzie. Anestezierea tălpilor (dispariţia senzaţiei de 
contact) n-a avut nici o importanță. Tăierea mustăţilor (care asigură contactul fin cu 
ambianța) a dus la început la tulburări de mișcare în general. După 48 ore de 
acomodare însă ei puteau parcurge foarte bine labirintul învăţat. Ca urmare, Watson a 
tras concluzia că simţul esenţial pentru alegerea traseului în labirint este muscular 
(kinestezic). 

Mult mai târziu (1929), K.S. Lashley a reușit o operaţie prin care, secționând 
nervi de la nivelul trunchiului și de la picioare, a anulat simţul kinestezic. Şoarecii 
erau vizibil afectați în mers: li se îndepărtau picioarele, se întindeau nefiresc, își 
trăgeau picioarele după ei, mergeau uneori pe spatele lăbuţelor. Totuși, deși mergeau 
mult mai greu, mai încet, au parcurs labirintul anterior învățat fără a face mai multe 
erori. Unii au susținut că nu fuseseră complet anihilate simţul muscular și cel tactil. 
Alte experienţe aveau să clarifice chestiunea. 

Astfel, Snygg (în 1935) a construit 2 labirinte identice ca structură; unul a fost 
vopsit în negru peste tot, celălalt în alb și negru, culoarea neagră indicând calea cea 
bună. Apoi a efectuat următoarele experienţe : 

I. a. şoarecii au învățat labirintul negru în 34 de încercări. 

b. apoi puși în labirintul cu alb-negru l-au parcurs în 6 încercări. 

II. a. şoarecii au învăţat întâi pe cel alb-negru, în 7 încercări. 

b. introduși apoi în cel negru au avut nevoie de 45 încercări. 

Comparând cele două experienţe, observăm că învăţarea labirintului negru n-a 
înlesnit învăţarea celui alb-negru, care exersat mai întâi n-a solicitat de o încercare 
în plus. lar învăţarea celui alb-negru n-a înlesnit nici ea învăţarea celui negru, ba 
dimpotrivă a complicat-o. De aici se deduce că şoarecii s-au folosit de simțul vizual 
şi nu de cel kinestezic. Dacă acesta ar fi stat la baza orientării în labirint, atunci 
învăţarea labirintului în alb-negru ar fi trebuit să înlesnească mult parcurgerea labi- 
rintului negru, ceea ce nu s-a întâmplat. 

Un alt experiment ingenios a fost efectuat în 1930 (de Macfarlane): după ce 
şoarecii au învăţat să parcurgă labirintul în mod obișnuit (alergând prin culoare), 
aparatul a fost inundat, încât şoarecii nu-l mai puteau parcurge decât înotând. Or. ei 
n-au comis mai multe erori decât atunci când îl parcurseseră mergând pe podea. 
Invers, dacă îl învățau înotând, reușeau apoi să ajungă la hrană pe uscat fără a face 
erori în plus. 

Deci senzațiile kinestezice nu au un rol important de vreme ce schimbarea 
fundamentală a mișcărilor picioarelor nu a tulburat orientarea în labirint. 

într-o altă cercetare s-a procedat ia început ca şi Watson : labirintul parcurs de 
șoareci normali după 12 încercări a fost rezolvat de șoareci orbi în 14 tentative. Un 
lot fără miros a avut nevoie de 27 de încercări, deci simţul olfactiv ar fi mai important 
la șoareci. Dar, suprimând si văzul, și mirosul, abia 27% din animale au mai putut 
găsi drumul. Totuși, alţii au descris cazuri în care, după un foarte mare număr de 
încercări, toți șoarecii în aceeași stare învățau să parcurgă labirintul. Deosebirile se 
pot datora structurii labirintelor utilizate sau experienţei anterioare a animalelor. 

Aşadar, şoarecii se pot ajuta fie de un simţ, fie de altul pentru a se orienta, dar cel 
kinestezic nu joacă un rol important, cel puţin în faza incipientă a învăţării. S-ar 
putea ca și la om, după multe repetiţii, simţul kinestezic să poată înlocui alte simţuri 
(pianiştii rutinaţi nu mai au nevoie să se uite pe claviatură când cântă). 

în al doilea rând, dacă un animal învață un parcurs pe baza unui simţ, pe care 
apoi nu-l mai poate folosi, el trebuie să reia învăţarea de la început, neputând utiliza 
experienţa anterioară. 


- « 


O altă problemă pusă de J. Watson este: „ce învaţă propriu-zis animalul ? " El a 
presupus că învaţă succesiunea mișcărilor, adică un șir de reflexe condiționate: face 
întâi o cotitură spre dreapta, cu două sărituri după ea urmează o cotitură la stânga cu 
3 sărituri, apoi o alergare de 10 paşi înainte etc. Watson și-a susţinut punctul de 
vedere făcând următorul experiment: după ce șoarecii au învăţat un labirint, expe- 
rimentatorul a modificat lungimea unor cuibare. Or, s-a observat cum acolo unde 
culoarul era scurtat, șoarecele se izbea de peretele din fund, el sărind de prea multe 
ori, iar unde era lungit, rămânea dezorientat până să se hotărască să mai avanseze. 
Deci el ar învăţa succesiunea și amploarea “mișcărilor. 

Ideile psihologului american au fost insă infirmate printr-o experiență foarte 
simplă: după învăţarea labirintului animalul este aşezat la mijlocul traseului. Or, 
şoarecele se învârte puţin, miroase pe la colţuri și apoi pornește la drum fără nici o 

greşeală până la capăt. Deci el pare a fi recunoscut locurile, altfel, conform cu 
părerea lui Watson, ar fi complet dezorientat, succesiunea mișcărilor de la începutul 
labirintului fiind cu totul alta decât aceea necesară la mijloc. 

Un rezultat similar a obţinut și E. Tolman cu ajutorul unui labirint în formă de 
cruce (fig. 7). 


S 


—— aa, 

Fig. 7. Labirint privind testarea facilităților învățării 


Şoarecii plasați în S, găsesc hrana în H, luând-o la dreaptă. Plasați în S, trebuie să 
învețe un drum în altă direcție, spre stânga. 

Un alt lot e plasat în S, și hrana în H,, dar așezați în S, hrana se mută în H,, deci 
ei vor coti tot spre dreapta. Deosebirea e că în primul caz trebuie să recunoască 
locurile, pe când în al doilea caz învață aceeași mișcare spre dreapta. Conform cu 
datele experienţei, învăţarea mișcării cere mai multe încercări decât aceea a locului. 
Deci, avem o altă infirmare a punctului de vedere watsonian. 


3 A A 1 


1 B B 2 


Fig. B. Labirintul Lui Hunter 

Experimentul lui Hunter a dus la aceleași concluzii. Labirintul imaginat de el este 
simplu ; ceea ce îl distinge de alte aparate este faptul că în punctele A, A', B şi B' se 
pot pune niște portiţe care împiedică accesul într-un culoar ori altul. 

Şoarecele pleacă din S și găsește portiţa A trasă, încât accesul în culoarul 3 este 
închis; pleacă pe culoarul 1, ajungând în culoarul 2 găsește portiţa B închisă, atunci 
revine la poziţia iniţială, dar acum portița A' e blocată, apoi B' și în fine i se pune 
hrană în S. După ce traseul este repetat de multe ori, încât șoarecele îl parcurge 
foarte repede, experimentatorul retrage toate portiţele. în această situație animalul e 
complet dezorientat: stă în intersecția A-A' fără să ştie încotro să o ia. înseamnă că 
el n-a învăţat „succesiunea de mişcări”, nici direcția „dreapta, dreapta, apoi stânga, 
stânga", ci locul A cu portița închisă și locul B tot cu o galerie închisă ş.a.m.d. 

Șoarecii învaţă să recunoască așadar caracteristicile vizuale, olfactive, tactile ale 
fiecărei intersecţii și anume în locul A trebuie să o ia la dreapta, dar în poziţia A va 
merge spre stânga ș.a.m.d. Deci mișcările sunt asociate cu anumite locuri, cu o 
anumită ambianţă pe care animalele o recunosc. 


C. Totuși, dacă se fac foarte multe încercări şoarecii ajung să înveţe labirintul lui 
Hunter și fără ajutorul portiţelor închise. A apărut ipoteza că ei își pot forma un fel 
de schemă - plan al traseului. Acest lucru a fost dovedit de E. Tolman. împreună cu 
C. Honzik, el a imaginat un labirint cu 3 alei (fig. 9). 

Fig. 9. Labirintul lui Tolman și Honzik 


Aşezat la start șoarecele mergea la hrană mereu pe calea 1, cea mai scurtă. 
Punând o barieră în punctul A animalele o luau când pe aleea 2, când pe 3, dar 
repede preferau drumul 2 fiind mai scurt. Incluzând o barieră și în B, erau obligați să 
meargă pe aleea 3, învățând toate drumurile. Scoţând cele două bariere (A și B), 
şoarecii reveneau la calea 1, ca fiind cea mai scurtă. Punând o barieră în F șoarecii se 
întorceau. Ajungând la intersecția aleilor 2 şi 3, 14 șoareci din 15 au luat drumul 3, 
singurul care permitea accesul la hrană. Așadar, ei îşi formaseră un fel de schemă a 
labirintului, cunoscând că ieșirea aleii 3 este aproape de hrană, iar calea 2 nu duce 
decât pe drumul închis (după Hilgard, E., 1974, pp. 190-191). 

Tolman va sublinia că în învăţare trebuie să ţinem cont şi de „variabilele 
intermediare” situate între stimul şi răspuns, fără de care nu se poate înțelege 

comportamentul. în felul acesta, Tolman combate punctul de vedere strict behaviorist 
al lui Watson, care dorea să se rezume la ceea ce poate fi observat direct. 

Formarea unei scheme în timpul deplasării unui animal e dovedită şi de porumbeii 
călători. Dacă un asemenea porumbel este pus într-o cușcă acoperită şi dus departe 
de casa la care stă de obicei, iar apoi i se dă drumul, el se roteşte de câteva ori și 
zboară direct la adăpostul său obişnuit. Această orientare presupune, când e cerul 
înnorat, cunoaşterea direcției nord. Ea e favorizată, se pare, de existența în creierul 
porumbelului a unor săruri feromagnetice. Dar nu e suficient: trebuie ca pasărea să 
știe care e poziţia ei față de casă. Dacă a fost dusă spre nord, trebuie să se întoarcă 
spre sud, iar dacă a mers spre sud, e nevoie să zboare în direcția contrară. încât, 
numai fiindcă își formează o schemă aproximativă a drumului parcurs, el se poate 
întoarce. 

E. Tolman, pe lângă referirea la formarea unei scheme a subliniat și existenţa unei 
intenţii la animal, de aceea sistemul său explicativ a fost caracterizat ca „behaviorism 
intenţional”. Iată faptul citat de el: dacă învăţăm o maimuţă să găsească o banană 
într-una dintre mai multe cutii colorate și apoi în loc de banană punem o foaie de 
salată (aliment mult mai puţin apreciat de animal), observăm cum maimuța se ener- 
vează și începe să răstoarne și celelalte cutii (în speranța găsirii bananei). E limpede : 
ea se aştepta la banană ! 

Experiențele cu cimpanzei au făcut ca unii psihologi (din așa numita şcoală 


„gestaltistă” - școala formei) să evidenţieze în continuare complexitatea actului de 


învăţare. 

Psihologii aceștia, ocupându-se în special de problemele percepţiei, memoriei şi 
gândirii, au evidențiat rolul cunoașterii unor structuri globale (Gestalt - formă, 
structură), care se impun dintr-o dată, ca „o intuiţie” (cunoaștere sintetică, nereflexivă). 

Experiențele lui W. Köhler cu cimpanzei au scos în evidență faptul că aceștia nu 
fac multe „încercări şi erori”, soluția apărând brusc. De pildă, cimpanzeului aflat în 
cușcă i se pune în apropiere o banană la care, oricât s-ar întinde, nu poate ajunge. 
După câteva tentative zadarnice renunţă, se uită în jur și dacă în apropiere se află un 
băț se repede la el și. cu ajutorul lui, trage banana către sine. Tot așa când banana 
atârnă în plafonul înalt al cuștii la care nu ajunge, după ocoluri și ezitări, dintr-o dată 
pune una peste alta două lăzi și se cațără până la fructul dorit. 


Astfel de experiențe contrazic teoria lui E. Thorndike privind învăţarea ca 
succesiune de încercări și erori. Studii ulterioare au arătat că asemenea rezolvări, cu 
foarte puţine încercări și soluţii bruște, pot avea loc numai dacă problema nu e prea 
dificilă și când toate datele esenţiale sunt deschise examinării directe (cimpanzeul 
vede banana și băţul aproape concomitent). Apoi, genul de probleme folosit punea 
maimuța în condiţii foarte aproape de mediul său obișnuit de existență, unde ea își 
trage către sine fructele ori se cațără către ele. 


D. Un alt cercetător american, E.R. Guthrie, a criticat teoria clasică a lui 
E. Thorndike în sens contrar, căutând să simplifice faptele. După el, în învăţare nu e 
nevoie de întărire, deoarece simpla asociere prin contiguitate (prin alăturare) e 
suficientă. 

Guthrie a reluat aparatul utilizat inițial de Thorndike: cuşca în care e introdus 
animalul (o pisică), cu deosebirea că ea se deschidea cu ușurință, la orice fel de 
atingere a ușiţei de ieșire. EI a folosit şi un aparat care fotografia pisica în momentul 
contactului cu uşa. Animalul era introdus în cușcă printr-un tunel din spate, făcea 
câteva încercări și atingând ușa fugea afară. De obicei, deşi lângă aparat se afla o 


PSIHOLOGIA ÎNVĂȚĂRII 87 


bucată de pește, pisica nu-i dădea nici o atenţie. Deci nu hrana a fost scopul ei real. 
Mai mult, fotografiile arată că, repetându-se experiența, pisica atinge portița în exact 
același fel ca prima oară: dacă o atinsese cu umărul, tot cu umărul se eliberează în 
continuare. De unde psihologul generalizează : „o combinaţie de stimuli care a însoțit 
o mișcare, la repetare tinde să fie urmată de aceeași mișcare”. Cum explică el acest 
fenomen ? Acele mișcări care sunt urmate de altele similare şi într-o situaţie similară 
sunt inhibate, uitate. Astfel mişcările făcute până la atingerea portiţei, fiind asemă- 
nătoare și în condiții perceptive identice, nu se rețin. Dar mişcarea care deschide 
portiţa este urmată de evadare, deci de cu totul altfel de mișcări și de un cu totul alt 
cadru, altă ambianţă, de aceea se memorează mișcarea declanșatoare. 

E. Guthrie citează şi un caz ilustrând concepția sa. O fetiță de 8 ani contractase 
obiceiul de a-şi arunca paltonul pe jos când intra în casă. Degeaba o ocăra mama şi o 
punea să-și pună paltonul în cuier, fiindcă a doua zi obiceiul triumfa din nou. Guthrie 
a sfătuit mama să pună fetiţa să se îmbrace din nou, să iasă afară şi după ce intră să-și 
pună imediat paltonul în cuier: în felul acesta gestul firesc urma să se asocieze cu 
imaginea vestibulului, nu cu aceea a paltonului aflat pe jos. Indicaţia a avut efectul 
scontat și fetița a putut face asociaţia dorită, necesară comportamentului civilizat. 

Criticii lui E. Guthrie au subliniat că felul în care a fost concepută deschiderea 
cuștii făcea evadarea foarte simplă. Pisica reușea după puţine încercări, uneori chiar 
de la prima încercare, ceea ce facilita reținerea tentativei urmate de succes. Apoi 
întărirea exista totuşi, deoarece eliberarea din cușcă era „un succes” 

Valoarea experienţelor lui Guthrie stă nu atât în redemonstrarea rolului conti- 
guităţii, cât în sublinierea tendinţelor spre stereotipie ce apar frecvent în învățare. în 
ceea ce privește învăţarea fără întărire ea a fost demonstrată mai convingător prin alte 
experienţe. De exemplu, E. Tolman și C. Honzik au lăsat un grup de șoareci să alerge 
printr-un labirint timp de 10 zile. în a Il-a zi au început să pună hrană. S-a constatat 
că aceştia au ajuns să nu mai comită erori tot atât de repede ca şi aceia care au fost 
hrăniţi de la început (deci cu 10 zile înainte). Așadar, hoinăreala prin labirint a folosit 
la învăţarea lui. Acest fel de învăţare, în absența oricărei întăriri, a fost numită 
învăţare latentă. Ea a fost constatată și în laboratoarele pavloviste. Reamintim re- 
flexele condiţionate formate la doi stimuli, ambii indiferenți (lumină în dreapta și 
sunet la stânga). învăţarea latentă are loc datorită reflexului „ce este? ", adică datorită 
curiozității, tendinţelor native de explorare. 


Problema aceasta a rolului întăririi a fost îndelung cercetată în laboratoarele de 
psihologie ale lumii. Concluziile de azi sunt: în ce priveşte rapiditatea învățării, 


întărirea nu joacă un rol important, dar ea influențează mult trăinicia celor învăţate, 
contribuind la sedimentarea lor. 


E. Unul din psihologii care au acordat mare importanţă întăririi în învăţare a fost 
B.F. Skinner. în lucrările sale apărute între 1930 şi 1960, el susține necesitatea de a 
deosebi două tipuri de reflexe condiţionate. Reflexe tip S, în care întărirea e condi- 
ţionată de apariţia unui stimul (cele descrise de I.P. Pavlov) şi reflexe de tip R, în 
care se produce un răspuns pentru a provoca un stimul (întărirea). Această condi- 
ţionare (tip R) a fost numită condiționare operantă. 

Una din experienţele ce pun în evidenţă acest tip de condiționare este următoarea : 
un porumbel flămând este închis într-o colivie. El încearcă să scape ciocănind pereţii, 
într-un loc se află o plăcuță neagră cu o ţintă albă la mijloc. Când porumbelul loveşte 
reperul alb se declanșează un mecanism care introduce în colivie un sertăraș cu 
câteva grăunţe, din acelea agreate de pasăre. Pus în aceeași situație, porumbelul va 

găsi din ce în ce mai uşor modalitatea de a se hrăni. Ba chiar, dacă sertărașul conține 
prea puține boabe, atunci el se întoarce și lovește din nou ținta de mai multe ori, până 
se satură. Cu alte cuvinte, se autoservește, aşa cum, în occident, putem şi noi să ne 
procurăm o ciocolată, introducând într-un aparat automat o monedă. 

în mod evident, acest reflex se deosebește de condiţionarea clasică, fiindcă 
întărirea este provocată de un animal care nu așteaptă semnalul. Se reproduce astfel, 
în mod mai fidel, conduita animalelor din realitate. Tigrul nu aşteaptă să-i vină 
antilopa la nas; el pleacă în căutare, se apropie tiptil de pradă, împotriva vântului 
etc. Animalele sunt active căutând „întărirea”, hrana. 

Experimentul utilizat de Skinner este cunoscut demult de către dresori. Dacă vrei 
să dresezi un căţel să facă „sluj”, îl așezi în această poziţie și-i dai o bucăţică de 
zahăr. Apoi, după un timp repeți figura. Peste o zi sau două îl vom vedea așezându-se 
singur în poziţia „sluj” ca să primească o recompensă (similar cu ceea ce făcea 
porumbelul psihologului american). 

Skinner a dat importanță mare întăririi. El e creatorul metodei de învățământ 
numită „învățământ programat”, în care fiecare nouă achiziție este verificată, re- 
compensată printr-o mică reuşită. 

în legătură cu întărirea, americanul O.H. Mowrer a observat că ea influențează și 
afectivitatea, o dată cu răspunsul asociindu-se şi stări afective corespunzătoare. lată, 
în cazul când becul care, aprinzându-se, se asociază cu hrana este aproape de botul 
câinelui aflat în laborator, acesta pe lângă faptul de a saliva, de îndată ce este așezat 
lângă bec începe să-l lingă, ceea ce la câine este un simptom de afecțiune : el ajunge 
să îndrăgească acest bec aducător de hrană! 


Tot Mowrer sublinia rolul imaginilor în învăţare, în dirijarea comportamentului. 


De exemplu, presupunem cazul unui băieţel de la țară, rămas acasă, vara, când 
părinţii sunt plecaţi și căruia i se face foame. Negăsind nimic în casă îi vine în minte 
mărul din fundul grădinii, unde ar putea să găsească mere coapte. El aleargă la măr 
şi poate avea norocul de a găsi ceea ce caută. Conduita sa a fost dirijată de o imagine, 
de anticipare. ' 

Vedem cum, treptat, concepțiile despre învățare se complică, acest proces fiind 
departe de simplitatea presupusă de I.P. Pavlov sau E. Thorndike. 


3. Cercetări în Rusia Sovietică 


Complicaţiile învățării au apărut evidente şi cercetătorilor din Rusia Sovietică. Un 
exemplu l-ar putea constitui experienţele realizate folosind „anastomoza eterogenă 
(ori încrucișată)” a doi nervi. Anastomoza este operaţia prin care se sudează un nerv 
care a fost secționat dintr-o cauză sau alta. Observându-se că în creierul unui câine se 
găsesc foarte aproape doi nervi motori cu destinație mult îndepărtată (unul ajunge în 
piciorul său stâng din spate, provocând mişcările, iar altul se termină în laringe, fiind 
responsabil de mişcările implicate în tuse şi strănut), s-a procedat la secționarea lor. 
Apoi s-a efectuat o anastomoza încrucişată, adică porţiunea cerebrală a nervului care 
duce la picior a fost sudată cu continuarea nervului inserat în laringe şi invers. încât, 
după restabilirea animalului, o înţepare în piciorul stâng provoca tușea și invers, o 
jenă respiratorie cauza mișcări ale piciorului. 

Ulterior, animalul reacționează diferit, până când ajunge din nou la reacții adec- 
vate. După interpretarea lui P.K. Anohin, rezultă existența în creier a unui aparat care 
recepționează greșelile comise. Acest aparat el îl denumește „acceptor al acţiunii”. El 
este informat de rezultatele unei mişcări printr-un proces de conexiune inversă 

(feed-back), realizat printr-o aferentaţie inversă. Acceptorul efectuează o comparare 
a rezultatelor cu cele scontate; când ele nu coincid se iniţiază noi acţiuni până în 
momentul obţinerii efectului adecvat. 

” Asemenea constatări l-au făcut pe cercetătorul rus să propună următoarea schemă 
explicativă a reflexului condiționat, fiind şi o schemă a învăţării în general (fig. 10). 


acceptorul i 
uri *  Motorie 
actiu: î A 
riia sinteza aferentă 


p organe senzoriale 


*----+-- reacţii motorii 


Fig. 10. Schema reflexului condiționat după P.K. Anohin 


în conformitate cu această schemă (Anohin, P.K., 1957), o serie de excitanți, 
printre care și unul condițional, impresionează organele senzoriale. Nervii aferenți 
conduc excitațiile în talamus și în cortex. Se vorbeşte de „sinteză aferentă" și nu de 
un simplu centru, deoarece în acea regiune a scoarței sintetizează toate impresiile. 
Unele schimbări pot avea drept consecință faptul că excitantul condițional nu de- 
clanșează reacția. Numai o deplină conformitate cu situația cunoscută permite ca 
influxul nervos să circule spre zona motorie care comandă acțiunea de răspuns 
condiționat (1). Odată produsă mişcarea, efectele ei sunt comunicate acceptorului 
printr-o aferentație inversă. Dacă reacția nu a dus la rezultatul scontat, atunci 
acceptorul informează regiunea sintezei aferente. Se trimite o nouă comandă zonei 
motorii ce elaborează o nouă acțiune (2). De aceea, această zonă a intitulat-o „sinteză 
motorie". Dacă și acum mişcările sunt inadecvate, din nou acceptorul semnalizează 
ş-a.m.d. până când se găseşte un răspuns corespunzător. înregistrarea lui oprește 


activitatea aparatului acceptor. 


Schema elaborată de fiziologul rus ne pune în evidență complexitatea actului de 
învățare care, de fapt, implică toate procesele psihice. Sinteza aferentă constituie un 
nume care acoperă numeroase procese de cunoaștere : percepția, imaginea, gândirea, 
ele analizând informația senzorială. Sinteza motorie e realizată datorită priceperilor, 
deprinderilor şi a actelor de voință. Iar acceptorul constituie denumirea dată proce- 
selor afective, ele apreciind valoarea acțiunilor noastre. 

încât se dezvăluie pe deplin faptul c& învățarea este o activitate realizată prin 
concursul tuturor proceselor psihice și nu e nicicând o simplă reacție elementară. 

4. Specificul învățării umane 


S-au făcut încercări pentru o comparaţie cât mai directă a modului de a învăţa al 
omului și cel al șoarecelui. S-a confecționat un labirint din alei mărginite cu sârmă, 
prin care omul să poată circula. Legând la ochi subiectul experimentului, se urmărea 
cum procedează și câte greșeli comite. Experimentul a fost organizat și cu adulți, și 
cu copii. Şoarecii au fost puși într-un labirint-cutie, din categoria cu care erau fa- 
miliarizaţi şi având exact aceeaşi structură cu labirintul cel mare, parcurs de oameni. 
La început, șoarecii intră şi de 7 ori într-un culoar greşit, pe când copiii doar de 4 
ori, iar adulții doar o dată. Totuși, numărul total de încercări de care au avut nevoie 
oamenii nu a diferit în mod semnificativ de cel observat la șoareci, ceea ce nu 
înseamnă că nivelul intelectual al omului n-ar depăși pe cel al șoarecelui. Sunt doi 
factori care explică rezultatul amintit: a) subiecţii au fost legaţi la ochi; or, la om, 
simţul vizual are un rol hotărâtor; b) în labirint şoarecele se află într-o situație 
familiară, el circulând mereu prin găurile din ziduri, poduri, hambare. 

Un altfel de labirint pentru adulți a fost imaginat de Warden (1924), sub forma 
unei cutii a cărei față superioară este găurită, formând un labirint în care mereu se 
întâlnesc două alternative (labirint „în formă de U”) din care una duce departe, până 
la capăt. Subiectul, tot cu ochii acoperiţi, trebuie să parcurgă cu un creion culoarul 
găurit în cutie până ajunge la sfârșit. Se consideră învăţat labirintul când îl poate 
parcurge de 3 ori la rând fără nici o greșeală. Observând modul de lucru și interogând 
subiecţii, s-a constatat existența a 3 metode de lucru: a) subiecții formulează verbal 
(în gând) ce trebuie să facă : primul culoar la stânga, al doilea la dreapta, al treilea la 
dreapta ș.a.m.d.; b) subiecţii își imaginează schema vizuală a labirintului; c) su- 
biecţii nu urmăresc conştient ordinea, ea învăţându-se pe baza senzațiilor kinestezice 
(de mişcare). înregistrându-se erorile, se constată că randamentul maxim îl obţin cei 
dintâi (care verbalizează acţiunea), iar cei mai slabi sunt cei ce lasă totul în seama 
mișcărilor, fără ghidaj raţional. Din tabelul 2 se văd rezultatele medii obținute de cele. 
3 categorii de subiecți. 


Tabelul 2 : Rezolvarea labirintului de masă 


Nr. de Nr. mijlociu Nr. extrem 

subiecți de încercări de încercări 
Formulare verbală 27 322 16-62 
Schemă vizuală 18 67,9 41-104 
învăţare motorie 17 123,9 72-195 


Desigur, învăţarea de labirinte nu e în măsură să ne dea o imagine exactă privind 
specificul și superioritatea învățării la om. Bazându-ne pe încercările efectuate în 
această direcţie (timp de aproape un secol), R. Gagné a căutat să distingă 8 tipuri de 
învăţare, pe care le-a ierarhizat în funcție de complexitatea lor şi anume : 

a) învățarea de semnale (descrisă de I.P. Pavlov), când sugarul învaţă să-şi recu- 
noască mama, nu numai după voce, ci şi după imaginea vizuală. 

b) învățarea stimul-răspuns (tip E. Thorndike), când sugarul învaţă o reacție simplă : 
să-şi ţină singur biberonul. 

c) înlănțuirea de răspunsuri prezentă în învăţarea unui act mai complex, cum ar fi 
mersul pe bicicletă. 

d) Asociațiile verbale se formează cu prilejul învățării cuvintelor şi al asocierii lor în 
propoziții. 

e) învățarea discriminării de culori, forme, litere, numere, ducând la precizia dife- 
rențierii percepțiilor. 

f) însuşirea noțiunilor constă „în a încadra obiectele într-o clasă şi în a răspunde 
acestei clase ca întreg". în acest caz, Gagné se referă numai la noțiunile concrete 
(„pisică”, „scară", „copac"). 

g) învățarea noțiunilor definite şi a regulilor. Prin „noţiuni definite" autorul înțelege 

noțiunile abstracte care se asimilează prin punerea lor în relație cu altele. De 

aceea, le include în aceeaşi categorie cu învățarea regulilor, regula fiind „o 

capacitate internă, care oferă individului posibilitatea de a răspunde la o clasă de 

situații-stimul cu o clasă de performanțe" (Gagné, R., 1975, p. 169). Teoremele 
matematice, legile din fizică, normele de comportare etc. sunt tot atâtea reguli. 

Rezolvarea de probleme constituie cea mai grea sarcină, cel mai complex tip de 

învăţare, presupunând toate celelalte tipuri menţionate anterior. 


h 


Această clasificare poate fi discutată. De pildă, „discriminarea” e implicată în 
orice învăţare, chiar în aceea a semnalelor, așa cum au arătat experienţele lui 
I.P. Pavlov. Apoi, asociaţiile verbale sunt tot complexe „înlănțuiri de răspunsuri”. 
Important este faptul de a separa net posibilităţile animalelor, limitate la primele trei 
categorii, de cele specifice omului. 

învățarea umană se caracterizează prin mai puţine încercări efective (omul multe 
le imaginează doar) și prin aceea că se bazează mai puţin pe efortul personal, de 
inovare a soluţiei, cât pe însuşirea şi aplicarea mijloacelor găsite de generaţiile 
anterioare. Astfel, un copil de 10 ani vrea să-și construiască o colibă pentru care îi 
trebuie să îmbine solid două bârne ; el nu va căuta o soluție proprie, ci va recurge la 
instrumentele folosite de adulţi: fie la ciocan și cuie, fie la o frânghie solidă. Cele 
mai mari eforturi ale omului, în mod obişnuit, constau în însușirea experienţei 
acumulate anterior de zecile de generaţii ale strămoșilor săi. Copilul trebuie treptat 
să-și însușească modul de mânuire a sute de mii de unelte, de la lopată la calculator. 
Prima unealtă şi cea mai importantă pe care el se străduieşte să o stăpânească este 
limbajul, instrumentul prin care poate acţiona asupra altora și cu ajutorul căruia îşi va 
însuşi numeroase cunoștințe și priceperi înlesnindu-i acomodarea şi cucerirea mediu- 
lui ambiant. Dacă însușirea limbajului se realizează treptat în 10-12 ani, asimilarea cunoș- 
tinţelor durează toată viaţa și fiecare individ nu ajunge să stăpânească decât o infimă 
parte din patrimoniul uriaș al științei, tehnicii dobândite de întreaga societate umană. 

însușirea noțiunilor și a „regulilor”, ca şi mânuirea unor utilaje complexe consti- 
tuie un proces îndelungat, presupunând o puternică dezvoltare a gândirii și voinţei, 
care se realizează cu randament crescut în condiţiile unui învățământ rațional și bine 
organizat. Adolescentul trebuie să devină capabil de „acţiuni mintale”, de imaginarea 
unor situaţii şi experienţe, de discutarea în limbaj interior a alternativelor, fără de 
care el nu va putea soluţiona probleme complexe. De aceea, învăţarea, când e vorba 
de om, capătă o definiţie mai restrânsă; prin ea se înţelege procesul de însușire a 
cunoștințelor, priceperilor acumulate de omenire, cât şi de formare a capacităților 
necesare utilizării lor. Deci învăţarea nu poate fi privită ca un proces simplu, 
elementar, așa cum credeau I.P. Pavlov și E. Thorndike, ea este un rezultat al unei 
îndelungi experienţe și al dezvoltării funcțiilor psihice. Tot ce vom studia în cele ce 
urmează, toate procesele, funcţiile psihice intervin într-un fel sau altul în învăţare, 
care este rezultatul sinergiei lor. 

S-ar putea distinge totuși două faze în actul de învăţare : 

a) una iniţială, în care ne luptăm cu anume dificultăți, cu rezolvarea unei pro- 
bleme. Aici au un rol preponderent percepția, imaginaţia, gândirea. O dată găsită 
rezolvarea, urmează faza a doua, b) când se urmărește consolidarea soluţiei, acum 
fiind pe primul plan funcția memoriei. în tot timpul învățării sunt însă esențiale 
motivaţia, afectivitatea, voinţa noastră. 


5. J. Piaget contra lui N. Chomsky în privința 
rolului atribuit învăţării 


Sunt multe secole de când în gândirea filosofică există o controversă între cei 
care, în dezvoltarea intelectului, atribuie un rol hotărâtor eredității şi cei ce subliniază 
rolul dominant al influenţei mediului, al experienţei dobândite. Această controversă a 
apărut și în dezbaterea desfășurată în 1975, în Franţa, între Jean Piaget, psiholog de 
talie mondială, elveţian, şi Noam Chomsky, lingvist american foarte apreciat în acei 
ani. La dezbatere au mai participat 23 de specialiști în filosofie, psihologie, antropo- 
logie, biologie şi lingvistică (Piaget, J., Chomsky, N., 1988). 

N. Chomsky este creatorul „gramaticii generative" ; observând că anumite struc- 
turi sintactice sunt comune „tuturor limbilor”, el susţine caracterul lor ereditar, 
având la bază o serie de structuri anatomo-fiziologice specializate încă de la naştere, 
împotriva celor care s-ar întreba cum s-ar fi putut forma asemenea ţesuturi și 
mecanisme complexe, el evocă fapte bine cunoscute din biologie : structura complexă 
a ochiului, funcționarea inimii, construirea pânzei de către păianjeni, a barajelor de 
către castori, toate având la bază o constituţie și mecanisme înnăscute. Ar urma deci 
ca biologii să explice şi formarea structurilor sintactice. 

Alt fapt invocat de partizanii lui Chomsky sunt observaţiile şi experienţele lui 
D. Hubel şi T. Wiesel. Aceştia au studiat creierul optic al unor pisici. Folosind 
microelectrozi, au stabilit că în zona de proiecţie optică, unele celule reacționează 
numai la vederea unor linii verticale, pe când altele intră în excitație numai la apariţia * 
unor linii orizontale. Ținând nişte pui nou-născuţi într-o cameră zugrăvită doar cu 
linii orizontale, ei au constatat că celulele sensibile la linii verticale s-au atrofiat. 
Deci mediul duce la selecția unor specializări date ereditar. Faptele sunt interesante, 
dar nu e nici pe departe dovedit că toate celulele optice ar fi atât de specializate, 
nemaivorbind de celelalte porţiuni ale creierului. 

Jean Piaget nu neagă orice rol eredității care duce la formarea unui creier a cărui 
funcţionare este supusă unor legi, cum ar fi acelea ce fac posibile reflexele con- 
diţionate. El contestă însă o specializare excesivă; astfel, limbajul, construcțiile 
lingvistice ar apărea numai după vârsta de un an și jumătate, după ce gândirea 
senzorio-motorie a progresat îndestul. în cursul experienţei se formează scheme, care 
se organizează făcând posibilă, treptat, construirea structurilor complexe ale lim- 
bajului și ale gândirii. J. Piaget a criticat simplismul unor teorii empiriste ce văd în 
intelect un fel de copie fidelă a realităţii, formată printr-un proces de reflectare 
simplă. După psihologul elveţian, imaginile care apar în conştiinţă implică o activitate 
psihică de mare complexitate, o activitate cu caracter constructiv. Percepția, gândirea, 
limbajul presupun un proces de sinteză și construcție a datelor senzoriale, strâns legat 
de reacţiile, acțiunile noastre concrete asupra realităţii. 

A vorbi despre caracterul ereditar al unor structuri înseamnă numai să deplasăm 
problema, căci rămâne întrebarea cum s-au format ele în istoria speciilor? Biologii 
nu admit decât mutații întâmplătoare. Or, arată J. Piaget, prin simpla întâmplare nu 

vom putea explica nici structura ochiului, nici formele sintactice. Calculul probabi- 
lităților arată că, dacă n-ar interveni decât întâmplarea în evoluție, ar fi fost necesare 
sute de miliarde de ani pentru a se ajunge la perfecțiunea organismului uman. 

Aşa cum au subliniat biologii J. Changeux şi J. Monod, numărul de gene existent 
la om (cea 40.000) e cu totul insuficient pentru a putea programa toate conexiunile 
neuronale, care sunt de ordinul lui IO“ (adică al sutelor de mii de miliarde). Există și 
argumente ale neurobiologilor, contrare celor stabilite de Hubel şi Wiesel. J. Changeux, 
examinând neuronii din creierul unor copii de câteva luni, a constatat existența unor 
numeroase prelungiri ale axonilor. Dimpotrivă, numărul acestor prelungiri este mult 
mai redus în creierul copiilor avansați în vârstă. Așadar, datorită experienței, se 
păstrează legăturile nervoase activate și se atrofiază cele nesolicitate. Deosebirea 
dintre aceste constatări și cele relatate de Hubel și Wiesel este că aceștia din urmă 
vorbesc de o predeterminare a funcțiilor, pe când, după Changeux, specificul structurilor 
este dictat de experiență, ereditatea punând la dispoziție doar multiple posibilități. 


Aspectul general al unor particularități nu implică neapărat caracterul lor înnăscut. 
Aşa C. Jung, constatând similitudini între miturile celor mai variate popoare, a 
susținut ideea existenței unor tipare ereditare pe care le-a numit arhetipuri. Dar orice 
om vede același soare, luna, are o mamă și frați; e normal ca și în imaginația tuturor 
să apară elemente comune, fără să fie nevoie să apelăm la ereditate. 

În concluzie, rămânem la ideea complexităţii învăţării şi la importanţa ei. Potenţia- 
lităţile ereditare fac posibilă învăţarea, dar nu pot explica specificul structurilor, 
acesta fiind rezultatul experienței, al unei învățări îndelungate, în care sunt implicate 
toate procesele psihice, rezultate și, totodată, factori ai învăţării. 


6. Clasificarea proceselor psihice 


Studiile experimentale asupra învățării, așa cum am văzut, au pus în lumină 
existența multor aspecte, fenomene psihice distincte, cu pondere variată în diferitele 
momente ale soluționării unei situaţii particulare. De fapt orice fenomen psihic este 
multiplu, complex. Viaţa psihică este totuşi extrem de unitară. Aşa cum am văzut, ea 
formează un sistem. într-una sau alta din manifestările ei, se poate însă distinge 
predominarea câte unui aspect. Totodată, ea se contopește cu fenomenele vieţii. De 
aceea, Aristotel distingea un suflet nutritiv, un altul senzitiv, un suflet motor (asi- 
gurând mișcarea) şi inteligența (nous). în ultimul secol, despărțindu-se fenomenele 
psihice de cele strict biologice, s-a înrădăcinat o clasificare în trei grupe: a) feno- 
menele de cunoaştere (cognitive, aici fiind vorba de senzaţii, percepții, reprezentări, 
memorie, imaginaţie, limbaj şi gândire ; b) procesele afective cuprinzând trebuinţele, 
aspiraţiile (adică motivaţia), emoțiile, sentimentele și c) reacțiile motorii incluzând 
reflexele, instinctele, deprinderile și mai ales acțiunile voluntare, voința. Mereu va 
trebui să subliniem indisolubila legătură dintre cognitiv și afectiv, cognitiv și motor, 
ca şi cea dintre afectiv şi motor în variate modalități. Distincția între cele trei grupe 
se efectuează mai mult din necesitatea analizei, în vederea studiului și a unei descrieri 
minuţioase. în orice proces psihic, se pot distinge aspectele cognitive, afective şi 
motorii. 


O diviziune necesară când studiem mai ales persoana, psihicul în formele sale 
concrete, este aceea întreprinsă de H. Rohracher între forțe psihice, care declanșează 
şi orientează comportamentul (impulsuri, interese, sentimente, fenomene voluntare), 
şi funcțiuni psihice, cele care descriu structura, modul de acțiune (percepția, 
memoria, gândirea ș.a.). 

Pierre Janet, ilustru psiholog și psihiatru francez din prima jumătate a secolului 
nostru, a întocmit o clasificare interesantă, întrucât conţine o ierarhie a fenomenelor 
psihice în funcție de complexitatea lor, stabilită pe baza observărilor îndelungi ale 
diferitelor stări psihopatologice manifestate de bolnavii mintal. lată, pe scurt, această 
clasificare : a) cele mai simple sunt mișcările musculare inutile ce se pot observa și la 
copilul nou-născut; b) ceva mai complexe sunt mișcările, expresiile emoționale (tot 
foarte primitive); c) funcțiuni ale imaginii care necesită foarte puțină energie: vi- 
sarea, imaginaţia, memoria reprezentativă şi raționamentul abstract (!). Aici P. Janet 
se referă la raţionamentele formale, desprinse de realitate, de care sunt capabili chiar 
bolnavii cu grave afecţiuni mintale; d) mai complexă este așa-numita activitate 
dezinteresată, incluzând percepţia cu un vag sentiment al prezentului, dar fără 
sentimentul certitudinii, acţiunea fără impresia unităţii, libertăţii şi prezentului, ca și 
acțiunea obişnuită, automatizată ; e) în fine, cele mai complexe fenomene prezente în 
cazul sănătăţii mintale, fenomene ce solicită multă energie, „tensiune nervoasă”, care 
alcătuiesc funcția realului; ele sunt:  prezentificarea - percepţia cu deplina certi- 
tudine a prezentului; atenția în percepţie cu sentimentul realităţii, în percepţi: 
obiectelor noi și în percepţia propriei persoane, cu sentimentul unităţii şi al realităţ 
acțiunea eficace asupra realității materiale și sociale, ca şi acțiunea nouă cu senti- 
mentul unității și al libertăţii. 


Clasificarea lui P. Janet este importantă mai ales în cazul diagnosticului psihiatric. 
Ea ne avertizează în mod global cu privire la gravitatea situaţiei unui bolnav. Pentru 
nevoile studiului, mai utilă ni se pare împărţirea proceselor psihice în cele trei mari 
grupe, referitoare la dominarea cogniției ori a afectului sau a componentelor motorii. 
Vom începe așadar prin a examina mai întâi fenomenele psihice cognitive. 


CAPITOLUL. IX 
SENZAȚIILE 


începem studiul fenomenelor cognitive cu elementele cunoașterii: senzațiile. 
Senzația este cunoaşterea unei însuşiri separate a unui obiect sau fenomen, în 
momentul când acesta acţionează asupra unui organ senzorial. Izolarea unui aspect 
al realităţii se datorează faptului că există organe de simţ diferenţiate, specializate 
pentru a recepționa, în condiţii optime, o anume categorie de excitaţii. în realitate, 
senzaţia presupune nu doar un organ senzorial, ci un întreg aparat, denumit de 
I.P. Pavlov „analizator”. Acesta se compune din organul senzorial, nervul aferent 
(senzorial) şi o regiune corespunzătoare din scoarța cerebrală (zona de proiecție). 

Senzaţii separate nu întâlnim la omul adult. Ele există la animalele inferioare (am 
vorbit de psihicul senzorial elementar) şi la copil, în primele săptămâni ale vieţii, 
când mielinizarea incompletă a fibrelor asociative din cortex împiedică o comunicare 
instantanee între diferitele porțiuni ale sale. O dată cu maturizarea mai avansată a 
conexiunilor interneuronale, fiecare senzaţie sintetizează cu altele produse simultan, 
precum și cu urmele excitanţilor anteriori, formând ceea ce numim o percepţie, o 
cunoaștere sintetică a obiectului (sau fenomenului) în integritatea lui. 


1. Consideraţii de ordin filosofic 


Domeniul senzaţiilor constituie terenul unor îndelungi și complicate dezbateri 
filosofice, întrucât prin ele psihicul stabilește legătura cu lumea exterioară nouă, 
obiectivă. Una din disputele cele mai interesante este aceea iscată de constatările unui 
important fiziolog, la începutul secolului trecut. E vorbo de Johannes Miiller 
(1801-1858) care a elaborat, în 1840, „legea energiei specifice a organelor de simț" 
(Bikov, 1957). Teoria sa se sprijină pe următoarele principii (bazate pe experienţe 
simple): 

a) Nu există senzaţie produsă de cauze externe; există numai o senzaţie a stării 
nervilor noştri, produsă de cauze externe. Adică senzația e provocată de modificarea 
din organul senzorial, care are o energie specifică; noi cunoaştem modificările 
acestei energii și nu excitantul extern. Ca dovadă: indiferent ce fel de excitanți 
acţionează asupra unui organ de simţ, de pildă ochiul, noi percepem numai un 
singur fel de senzaţii, în cazul dat - senzații optice. Dacă în loc de lumină primim 
un pumn în ochi, vedem „stele verzi” și nu altceva. Tot aşa dacă ochiul este 
excitat cu un curent electric. Așadar, senzaţia de lumină nu depinde de natura 
excitantului, ci de natura organului senzorial. 

b) Una şi aceeași cauză externă sau internă provoacă în organele de simţ diferite 
senzaţii, corespunzătoare naturii fiecărui organ O lovitură puternică provoacă pe 
piele senzaţii de contact și durere, în ochi puncte luminoase, iar în ureche un 
zgomot. 

c) Senzaţia organului de simț nu se manifestă ca o transmitere spre conștiință a 
calităţii și stării obiectelor externe, ci ca o aducere la cunoştinţă a calităţii și stării 
nervului senzitiv, provocate de cauze externe. Aceste calități, care diferă în diverşii 
nervi senzitivi, sunt esența energiei organelor: de simț. 

Deci, organele senzoriale au fiecare Un anume fel de energie, specifică lor; noi 
cunoaștem numai această energie și nu excitanţii externi. Ca urmare, atât J. Müller, 
cât și o serie de filosofi au tras concluzia că noi nu cunoaştem de fapt obiectele și 
proprietăţile lor, ci doar propriile noastre însușiri. Este poziţia idealismului filosofic, 
în varianta sa kantiană, fiindcă nu neagă existența lumii externe, ci numai posibilitatea 
de a o cunoaște. 

Bazat pe constatările lui J. Müller, H. Helmholtz a elaborat „teoria hieroglifelor”, 
ce recunoaşte existența reală a obiectelor, fiindcă senzațiile nu apar fără excitarea 
organelor de simţ, deci le corespunde ceva în lumea externă. Dar îhtre obiecte și 
senzațiile noastre nu există nici o asemănare. Senzaţia este un semn, ca și o hieroglifă. 
Un cuvânt nu seamănă deloc cu obiectul pe care îl desemnează. în consecinţă, 
ajungem la agnosticism, la negarea posibilităților de a cunoaşte lumea exterioară. 

De fapt, specializarea unui organ senzorial s-a realizat în decursul- evoluţiei 
speciilor şi structura sa este de aşa natură încât, în mod normal, să nu reacționeze 
decât la o categorie precisă de excitanţi: ochiul la lumină, urechea la sunet ș.a.m.d. 
Deci există o relaţie între senzaţie şi naşterea excitantului. Totuși, obiecţia lui 
J. Muller continuă să fie valabilă. Alta este explicaţia posibilităţii noastre de 
cunoaștere a lumii. 

Senzaţia de verde e altceva decât vibrația electromagnetică proprie culorii verzi; 
la fel, senzaţia de roșu este altceva decât vibrația electromagnetică ce îi corespunde. 
Dar diferenţei dintre culori îi corespunde întru totul o deosebire între senzația de 
verde și cea de roşu. Datorită acestui fapt, în psihic se poate forma o imagine 
similară realităţii, orice imagine fiind de altfel un sistem de raporturi. 

Tehnica modernă ne ilustrează acest fapt prin numeroase din realizările ei. Acul 
de patefon sapă în placa de ebonită adâncituri cu formă și profunzime variate în 
funcție de înălțimea şi intensitatea sunetului înregistrat. De aceea, trecând din nou 
acul prin acest traseu imprimat pe placă, acul şi membrana legată de el vor reproduce 
melodia înregistrată. în acelaşi fel, pe banda de magnetofon se înregistrează variaţii 
ale câmpului magnetic rezultat în pulberea metalică cu care ea este acoperită, variații: 
în raport cu o convorbire. înseamnă cu totul altceva un sunet, o vibraţie a aerului 
decât o placă de ebonită sau un câmp magnetic. Dar dacă respectăm exact raporturile 
dintre sunete și variaţia lor, putem reproduce fidel orice succesiune de sunete muzi- 
cale, verbale sau zgomote. Așadar, deși natura senzaţiei diferă de cea a excitantului, 
preluarea fidelă a raporturilor dintre stimuli ne permite o cunoaştere și o reproducere 
exactă a obiectelor și fenomenelor din realitatea exterioară. Am şi arătat, la începutul 
cursului, că psihicul, în esenţa sa, este un sistem hipercomplex de raporturi realizate 
între miliardele de puncte de excitație şi inhibiţie existente în creier. 


Importanța înregistrării raporturilor reiese și din alte cercetări contemporane. 
Astfel, A.N. Leontiev a putut evidenția rolul important al mișcărilor în percepţia 
senzorială (Leontiev, A.N., 1959). în capitolul consacrat atenției, am avut deja 
prilejul să vorbim despre rolul mișcărilor ; astăzi se subliniază importanţa lor în orice 
proces cognitiv. încă I.M. Secenov observase rolul mișcării în realizarea senzaţiilor 
tactile: dacă mâna stă nemișcată pe un obiect, nu aflăm aproape nimic; dacă ea se 
deplasează pe suprafața lui, ne dăm seama de asprimea sau netezimea lui, de mărimea 
sa, de formă. 

La fel stau lucrurile în cazul vederii. Unii susțin că ochiul nemișcat e aproape 
orb. Pentru a cunoaște un obiect în afara fixării lui, a acomodării cristalinului, 
esenţiale sunt mișcările prin care globul ocular explorează, ca și mâna, conturul 
obiectului (vezi Preda, V., 1988). Ochii realizează mereu mişcări numeroase, ordo- 

nate și foarte rapide. Meritul lui A.N. Leontiev este acela de a fi demonstrat rolul 
motricitatii şi în cazul auzului. Nu e vorba doar de orientarea capului pentru a pune 
urechea în direcţia sursei sonore; în cazul sesizării sunetelor muzicale, un rol 
important îl au contracţiile corzilor vocale. Faptul a fost dovedit de psihologul amintit 
controlând auzul tonal la studenţii din universitatea moscovită. S-a constatat că 46% 
din studenții ruși sufereau de surditate tonală (n-aveau „ureche muzicală”). în schimb, 
nici unul din studenții vietnamezi, care urmau cursurile acelei universități, nu suferea 
de această deficiență. Or, limba vietnameză este o limbă tonală, adică descifiarea 
sensului unui cuvânt depinde într-o serie de cazuri nu numai de natura vocalelor, ci și 
de tonul vorbirii (mai înalt, subțire sau mai gros). De aceea, vietnamezii sunt obligați 
de mici să facă exerciţii de intonare, ceea ce duce la dezvoltarea corespunzătoare a 
auzului tonal. încât exerciţiul de intonare permite dezvoltarea capacităţii de a distinge 
sunetele. Faptul a fost verificat efectuând exerciţii vocale cu copii mai mici de 4-5 ani, 
care aveau dificultăți în discriminarea sunetelor și deficiența a fost remediată. Dar, la 
vârste mai mari, combaterea surdităţii tonale nu mai dă rezultate. 


Atunci când ascultăm ceea ce spune o persoană, noi repetăm cuvintele sale pentru 
a le înţelege: le repetăm „în gând”, dar aparatele sensibile descoperă uşoare con- 
tracţii în mușchii fonatori, similari celor din pronunția lor. La fel, în cazul notelor 
muzicale, se produc contracții slabe ale corzilor vocale care modelează oarecum 
proprietăţile sunetului. Deci, distingerea înălţimii sunetelor se află în strânsă depen- 
denţă de mișcarea corzilor vocale. Raporturile între diferitele senzaţii auditive sunt 
înlesnite de relaţiile concomitente dintre imperceptibile încordări musculare. 


Senzaţiile se vădesc a rezulta nu doar din excitaţia unor puncte de pe scoarța 
cerebrală senzitivă, ele implică un sistem de raporturi între veriga senzorială şi cea 
motorie, legată de percepţia senzorială. Secenov afirma că senzaţia ar consta într-un 
reflex în care veriga efectoare e inhibată, fiind mai puţin exprimată, vizibilă. Uneori 
ea se manifestă doar printr-o creștere a tensiunii musculare. Senzaţia este un fenomen 
complex, raporturile dintre senzaţii, o dată cu raporturile dintre mișcările implicate 
permit o cunoaștere adecvată a realităţii. 


2. Aspectele senzaţiei. Diferite feluri de senzații 


A. a) Aspectul cognitiv, reprezentativ constă în oglindirea unui anume aspect al lumii 
exterioare, tradus într-un specific al fiecărui organ senzorial. E vorba mai întâi de 
o caracteristică de ordin calitativ, dar și de una intensivă, senzaţia putând avea o 
intensitate mai mare ori mai mică. Unii amintesc de extensiunea senzaţiei, ea 
sugerând și o impresie de extensiune, întindere. 

b) Aspectul afectiv. Orice senzație are o tonalitate afectivă agreabilă sau dezagrea- 
bilă. Aceasta are ca efect unele reacții ale organismului. Culoarea albastră favori- 
zează o stare de calm, liniște. Roșul, dimpotrivă, este un excitant, iritant. Unele 
senzaţii dureroase pot fi plăcute: muştarul, ceapa, usturoiul provoacă usturimi, 
dar sunt resimţite în mod agreabil. 
Datorită influenţei culorilor, astăzi se acordă atenție modului de colorare a tencu- 
ielilor, preferându-se nuanțele palide și calde: galben-deschis, bej, albastru pal 
etc. Și în întreprinderile industriale s-a renunţat la nuanțele negre, cenușii, ţevile, 
aparatele fiind vopsite în culori deschise, tonifiante pentru a favoriza o bună 
dispoziţie a muncitorilor la locul de muncă. 

c) Aspectul motor, activ a fost reliefat mai sus. Variate mișcări permit producerea și 
discriminarea senzaţiilor. 

B. Clasificări ale senzaţiilor. Din punct de vedere biologic, în funcţie de modul de 
excitare a organelor de simţ, se deosebesc : a) fangoreceptorii, în cazul senzaţiilor ce 
presupun un contact direct al obiectului cu organul senzorial (senzațiile de tact, 
temperatură, durere, gust) şi b) re/ereceptorii, când obiectele acționează de la distanță 
asupra simţurilor noastre (mirosul, auzul, văzul). Această diviziune nu se referă însă 
la toate simţurile. O clasificare cuprinzătoare împarte senzațiile în 3 grupe : a) exte- 
roceptive, cele ce furnizează informaţii cu privire la obiectele exterioare nouă; 
b) interoceptive, privind modificări în starea internă a corpului; c) proprioceptive, 
referitoare la poziţia și mișcarea corpului nostru. înainte de a trece la studiul sen- 
zaţiilor exteroceptive, care ne ghidează comportamentul în orice moment, să aducem 
câteva precizări cu privire la celelalte două categorii mai puţin cunoscute, deși sunt și 
ele prezente tot timpul. 

Senzaţiile interoceptive mai sunt denumite și „organice”, „viscerale” sau 
„cenestezice”. Fr. Magendie le-a clasificat în 4 categorii: a) Senzaţii traducând 
trebuinţe de funcţionare a organelor interne: foamea, setea, sufocarea. Aceasta din 
urmă nu apare când lipsește oxigenul, ci atunci când survine un excedent de bioxid de 
carbon. O persoană care ar fi introdusă într-o încăpere saturată de azot, dar fără 
oxigen, ar muri repede fără a simți ceva. b) Senzaţiile legate de funcționarea orga- 
nelor sunt senzaţii discrete, pe care le simţim când respirăm ori când suntem atenţi la 
bătăile inimii, c) Senzaţii provocate de excese: impresia de îmbuibare, greață, 
oboseală, d) Senzaţii cauzate de stări patologice, de îmbolnăviri, dureri interne. 
Colicile (durerile foarte mari) provocate de tulburări renale, hepatice, gastrice, intestinale 
sunt bine cunoscute. Totuși numai anumiţi excitanţi provoacă durere: intestinele nu 
sunt sensibile la contact, la tăiere, dar dau dureri insuportabile în cazul unor substanțe 
putrede ce pot apărea într-o dereglare a chimismului digestiei. La fel, unele leziuni 
ale inimii nu sunt însoţite de dureri, în schimb o creștere bruscă a afluxului de sânge 
poate provoca dureri foarte mari. Nici plămânul, nici ficatul nu dau semnale senzo- 
riale în cazul presiunii cauzate de o tumoare. Din această cauză cancerul pulmonar 
ori cel de ficat poate fi observat foarte târziu (uneori întâmplător). în schimb, 
tulburările în circulaţia fierii ori atingerea pleurei sunt foarte dureroase. 

în ansamblu, cenestezia nu cauzează senzaţii puternice, precise, dar ei i se 
datorează o impresie generală de bunăstare ori de indispoziție. Uneori, în vis se 
strecoară unele senzaţii interne, difuze, care ziua sunt acoperite de impresiile din 
exterior. Senzaţiile organice au un rol important în formarea conștiinței de sine a 
persoanei, în sesizarea separaţiei dintre corp și lumea exterioară. 

Unele stări patologice sunt însoţite de tulburări ale senzaţiilor viscerale: 
anestezii - când, de pildă, pacientul nu mai știe dacă a mâncat sau nu; disestezii - 
bolnavul se simte greu ca de plumb ori, dimpotrivă, uşor ca un balon de săpun. 

Senzațiile proprioceptive pot fi împărţite în 3 categori a) somatoestezia (cunoaş- 
terea poziţiei membrelor); b) kinestezia (informaţii despre mişcarea membrelor); 
c) senzațiile statice, care ne fac deplin conștienți de poziţia capului și a corpului în spaţiu. 

Somatoestezia, ca şi senzațiile de mișcare, se datorează unor organe senzoriale 
existente în muşchi, tendoane și ligamente. Ne dăm seama astfel de contracția sau 
relaxarea musculară, deci de greutatea corpurilor, de poziţia membrelor și diferitele 
mişcări. Senzaţiile kinestezice au un 'rol hotărâtor în controlul mişcărilor, ele fac 
posibile îndemânarea manuală şi cântatul la instrumente muzicale. 

Senzaţiile statice (sau de echilibru) sunt provocate de excitarea organelor de simț 
aflate în canalele semicirculare ale urechii interne. Ele apar când intervine o 

accelerare în mișcările corpului şi ale capului; astfel, sesizăm orice schimbare de 
poziţie a lor. Nervul specific acestor senzaţii este nervul vestibular (ramură a nervului 
auditiv), care transmite excitaţiile la creierul mic. 

Dacă unui porumbel i se extirpă un canal semicircular, se observă o relaxare 
musculară generală și o oscilație a capului în planul canalului lezat. Dacă i se extirpă 
toate canalele, nu mai poate nici sta în picioare, nici zbura. De asemenea, şoarecii cu 
un canal lezat nu se mai pot deplasa în linie dreaptă. 

Cât privește senzațiile exteroceptive, ele sunt mai variate și au putut fi studiate 
mai amănunțit. 


3. Senzaţiile tactile 


Senzaţiile tactile sunt provocate de receptorii aflaţi în piele. Există patru feluri de 
asemenea senzații. 


a) Senzaţii de contact și presiune. E greu de stabilit dacă sunt două feluri de senzaţii 

sau e una şi aceeași senzație de intensitate diferită. Au fost identificate două 
categorii de corpusculi în piele : la suprafață găsim corpusculii lui Meissner (care 
ar reacționa la contactul ușor) și, mai în profunzime, corpusculii lui Pacini, 
reacţionând la o apăsare mai puternică. Aceste senzaţii apar când survine o 
deformare a pielii: afundând mâna în apă, o simțim mai ales în regiunea contac- 
tului cu lichidul, unde survine cea mai importantă deformare a pielii. Numărul 
corpusculilor variază. în medie, găsim 25 de puncte pe 1 cm” (cele mai multe pe 
vârful degetelor; în schimb, pe spinare sunt mult mai puţine). 
Când mâna stă în repaus, ea ne favorizează puţine informaţii tactile. Dacă ea se 
mișcă pe suprafața unui obiect, atunci putem identifica forma, netezimea supra- 
feţei etc. Unii susțin că în percepţia asprimii ar interveni un alt simţ, simţul 
vibrator, datorat și perilor existenţi în piele. într-adevăr, există o mare diversitate 
de senzaţii: neted, dur, mătăsos, catifelat. De asemenea, o senzaţie aparte este 
aceea de mâncărime, în care, probabil, intervin și senzaţii dureroase. 

b) Senzaţiile de durere îşi au originea în terminaţiile libere ale nervilor senzoriali, 
aflate în piele. Ele sunt cele mai numeroase (100-200 de puncte pe 1 cm?) şi apar 
în legătură cu orice excitant puternic (presiune mare, înțepătură, arsură). 

c) Senzaţiile de temperatură. Nu există receptori distincți pentru cald și rece. Corpus- 
culii lui Krause şi ai lui Ruffini, care erau consideraţi ca explicând aceste senzații, 
par a avea relaţii tot cu senzațiile de presiune. Temperatura pielii e sesizată tot 
prin terminaţiile libere ale nervilor în piele. Dacă folosim un fir foarte subțire, 
vom observa că, aplicându-l pe piele, în unele puncte vom simţi senzația de cald, 
iar în altele, aceea de rece. în piele sunt mult mai multe puncte pentru rece decât 
pentru cald: pe 1 cm” găsim 12-13 puncte sensibile la rece şi doar 1-2 puncte, la 
cald. în anestezie, senzațiile termice sunt primele care dispar și ultimele care 
reapar. Ele depind de creșterea sau scăderea temperaturii. Impresia de cald apare 
la o creștere superioară unui punct de zero fiziologic (32*-33* Celsius), foarte 
variabil însă în funcţie de ambianţă (poate să scadă până la 20° și să crească până 
la 36°). Sub această temperatură, apar senzațiile de frig. 
în legătură cu senzațiile tactile, un aspect neclar îl constituie localizarea lor: noi 
ne dăm seama în ce punct este atinsă pielea (pe mână ori pe spate). Cum se 
explică această posibilitate? Demult, H. Lotze vorbea de existența unui „semn 
local” caracteristic fiecărei senzaţii. Chestiunea nu este însă pe deplin elucidată. 

Toţi receptorii senzitivi din piele trimit excitaţiile, prin nervii senzitivi, în cortex 
(trecând prin bulb şi talamus). Există o importantă arie senzitivă în spatele scizurii 
lui Rolando (în circumvoluțiunea centrală posterioară). Acolo vom găsi o proiecție 
răsturnată a senzorilor din piele. Suprafaţa corespunzătoare lor este proporțională cu 
numărul organelor senzoriale din piele, și nu cu suprafaţa pielii. Deci pentru degetele 
mâinii vom găsi o suprafață mare, pe când pentru spate şi abdomen, una mult mai 
mică. i 

Un cercetător englez (Head) şi-a secționat un nerv tactil și a urmărit cum decurge, 
treptat, refacerea sensibilităţii, paralelă cu cea a nervului. El a deosebit două categorii 
de sensibilitate tactilă: pe una a denumit-o „protopatică”, fiind prima apărută şi 
grosieră: ei îi corespund senzațiile de durere și cele termice puternice (mai mari de 
45° şi mai mici de 10%), care se localizează greu. în partea finală a refacerii apare 
sensibilitatea „epicritică” : se simt diferenţe termice mici, contactul uşor și localiza- 
rea se fac cu precizie. Se presupune că aceste două faze reflectă evoluția sensibilităţii 
tactile în istoria speciei. 


4. Senzaţiile gustative 


Senzaţiile gustative apar datorită exercitării mugurilor gustativi (în care sunt 
grupate 2 până la 12 celule gustative). Aceștia sunt plasați în papilele gustative, care 
sunt de mai multe feluri: circumvolate, fungiforme, foliate și sunt distribuite pe 
suprafața limbii în special, dar și pe laringe, pe faringe, pe stâlpii amigdalieni 
anteriori (Popescu-Neveanu, R, Golu, M., p. 216). 

Există patru categorii distincte de senzaţii gustative : dulci, amare, acre și sărate. 
Suprafața limbii este inegal sensibilă la aceste gusturi: dulcele se produce mai ales 
pe vârful limbii, săratul pe partea ei anterioară, amarul la baza ei, iar acrul pe 
margini. Unii autori adaugă gustul alcalin (leșios) şi gustul metalic. Fiecăreia din cele 
4 feluri de senzaţii gustative îi corespunde câte o grupă de substanțe : acizii provoacă 
senzaţia de acru, clorurile sunt sărate, zaharurile sunt dulci, dar există și excepţii: 
zaharina are o structură foarte diferită de cea a zahărului, şi totuși este extrem de 
dulce. 


Există o mare varietate de gusturi. Se susține că toate pot fi provocate prin 
amestecul în diferite proporţii al gusturilor elementare amintite. P. Lazarev a ameste- 
cat în variate proporţii sarea de bucătărie cu acid oxalic, zahăr și chinină. Subiecții 
testați au identificat când ceai, când cafea, când zeamă de struguri etc. La gustul 
alimentelor se adaugă însă și mirosul lor. Deseori, ceea ce socotim a fi gust este de 
fapt mirosul. Astupând bine căile respiratorii, nu mai poţi deosebi o felie de măr de 
una de ceapă. în fine, se adaugă şi senzațiile tactile ale limbii (aspectul „făinos" sau 
„uleios” al alimentului), cele termice (menta) şi cele dureroase (sifonul, muștarul 
pişcă limba). 

Pentru ca o substanţă să aibă gust, trebuie să se dizolve în salivă ori în apă, să 
acţioneze un timp suficient asupra papilelor gustative şi să aibă o anumită concen- 
traţie. De aceea, nu toate corpurile au gust. Unii contestă că totul s-ar putea reduce la 
cele patru gusturi, Henning, de pildă, remarcând diferenţa între gustul sărat al clorurii 
de sodiu și cel al bromurii de sodiu. 

Nu se cunoaște mecanismul fiziologic ce are loc în mugurii gustativi şi duce la 
apariţia unor senzaţii. Desigur, are loc un fenomen chimic. 

5. Mirosul 


Organul mirosului este constituit din mucoasa olfactivă, aflată în treimea posteri- 
oară a foselor nazale, în care se găsesc celulele nervoase olfactive. Mirosul este 
provocat de particulele gazoase emanate de către corpurile mirositoare. Emanaţia e 
dovedită prin aceea că acestea îşi pierd, treptat, din greutate. Senzaţiile olfactive apar 
când aerul conținând asemenea particule se mișcă pe suprafața mucoasei. Am obser- 
vat cu toţii cum câinele inspiră și expiră repede când vrea să recunoască prin miros 
un obiect (ca fiind comestibil sau nu). 

Sensibilitatea mirosului este foarte mare. în unele cazuri este suficientă existenţa a 
1/1000 dintr-un miligram, la un litru de aer, pentru a provoca o senzaţie. Cantitatea 
necesară depinde însă de natura substanţei, fiindcă e nevoie de 1000 de ori mai mult 
camfor în aer decât vanilină pentru a fi detectat. Senzaţiile olfactive se amestecă și cu 
cele de durere: mirosurile usturătoare (amoniacul, acizii concentrați) irită mucoasa 
nazală; ele se pot îmbina și cu gustul - există parfumuri dulci ori amărui, datorită 
existenţei de receptori gustativi pe faringe. 

Clasificarea mirosurilor e foarte dificilă. Henning a propus împărţirea lor în 6 
categorii: 1) parfumate (florile); 2) eterate (fructele); 3) aromatice (mirosul de 
mărar sau cel de piper); 4) balsamice (rășinoasele, camforul); 5) empireumatice 
(gudronul, piridina); 6) putrede, respingătoare (sulfura de carbon, hidrogenul sulfurat, 
mirosurile râncede). Această clasificare nu e acceptată unanim ; varietatea mirosurilor 
fiind foarte mare, unele sunt greu de inclus într-una din aceste șase grupe. Totuşi pare 
să existe o specializare a celulelor olfactive, deoarece, când o persoană își pierde 


temporar mirosul, sensibilitatea olfactivă nu se reface la toate mirosurile dintr-o dată 


Şi în cazul mirosului, ca și în ce priveşte gustul, există un raport între compoziția 
chimică a corpurilor și mirosul pe care ele îl provoacă. Substanțele înrudite chimic au 
miros asemănător. Există însă excepţii. 


6. Auzul 


Auzul are la bază un complex organ senzorial, compus din urechea externă, cea 
medie și urechea internă. Partea sensibilă la sunete e constituită din melcul membra- 
nos aflat în interiorul melcului osos al urechii interne. Peretele melcului membranos 
formează membrana bazilară, care se compune din 50.000 fibre de lungime descres- 
cândă și e în relație cu organul lui Corti, ce conţine celulele senzoriale auditive. 
Acestea, prin intermediul ganglionului spiral, comunică informaţiile de natură acus- 
tică ramurii cochleare a nervului acustico-vestibular. Partea din cortex unde ajung 
excitaţiile din ureche se află în lobul temporal (detalii pot fi găsite în cartea lui Ciofu, 
I., Golu, M., Voicu, C, pp. 114-116). 

Cum distinge acest organ auditiv înălțimea diferitelor sunete ? Helmholtz a emis o 
ipoteză : „teoria rezonanței”. Fenomenul fizic al rezonanţei constă în aceea că, atunci 
când un sunet de o anumită frecvență întâlneşte un corp care, în stare de vibraţie, 
produce aceeași frecvență sonoră, acesta începe să vibreze. Astfel, când o sopran 
emite un sunet subțire, paharele de pe rnasă încep să vibreze, intră în rezonanță 
(dacă, ciocnite, ar emite același sunet cu 'soprana). Helmholtz presupune (deoarece 
fibrele din membrana bazilară au lungimi diferite) că vor intra în rezonanță numai 
acelea care corespund frecvenţei sunetelor auzite, ele excitând doar neuronii auditivi 
corespunzători. 

Dar acest punct de vedere este neverosimil. Mai întâi, fiindcă fibrele respective 
sunt extrem de scurte (mult sub 1 mm); ca urmare, nu pot intra în rezonanță, mai 
ales în cazul sunetelor grave. Apoi, fibrele sunt solidar legate între ele, ceea ce 
împiedică intrarea în rezonanță. Totuși, conform cu observaţiile neurofiziologilor, 
dacă există o leziune numai pe o porţiune a membranei bazilare, bolnavul nu mai 
distinge unele sunete (de exemplu cele subțiri), dar rămâne sensibil la celelalte. 
Cercetările moderne indică un alt fenomen care ar putea explica diferenţierea înălțimii 
sunetelor: același sunet, propagându-se prin fibre de lungime diferită, va căpăta o 
amplitudine (o intensitate) diferită prin fiecare. Am văzut însă, la începutul acestui 
capitol, că discriminarea înălţimii necesită și o coroborare cu contracțiile corzilor 
laringelui. Congruenţa acestor două fenomene asigură o bună identificare a sunetului. 

Pentru a percepe un sunet e nevoie ca vibrația lui să aibă o frecvenţă între 16 și 
20.000 perioade pe secundă. Maximum de sensibilitate auditivă corespunde frecvenţei 
de 1.000 vibrații pe secundă. Unele animale (delfinul, liliacul, insectele) percep şi 
sunetele cu frecvență mai mare : ultrasunetele, ajungând până la 80.000 de perioade. 

Se pot deosebi sunetele muzicale, produse prin vibrații periodice, regulate, de 
zgomote, cu vibrații aperiodice, neregulate. Sunetele muzicale au 3 calităţi: înălțimea, 
depinzând de frecvenţa perioadelor, intensitatea, depinzând de amplitudinea, mărimea 
oscilaţiilor și timbrul, prin care recunoaștem instrumentul ce produce un anumit 
sunet. Timbrul se bazează pe faptul că un sunet muzical, pe lângă tonul dominant, 
este însoţit şi de altele mai slabe, suplimentare. Acestea modifică forma vibraţiei 
undei sonore. Sunetele mai slabe sunt numite „armonice” și au, de obicei, o frecvență 
de câteva ori mai mare decât cea a sunetului fundamental. Sunetele armonice diferă 
de la un instrument la altul, unele sunt produse de pian și altele de violoncel, de 
exemplu. Un muzician cu experiență poate distinge, recunoaște sunetele armonice ale 
unui instrument. 


Când sunetele produse împreună produc o impresie plăcută, se vorbește de „con- 
sonanţă”, când, dimpotrivă, impresia e neplăcută, atunci avem „disonanţă”. Leibniz 
susținea prezenţa consonanţei dacă raporturile între frecvențele sunetelor sunt simple.- 
Problema s-a complicat în secolul nostru, deoarece compozitorii au utilizat multe 
disonanţe în creaţiile lor muzicale. A rezultat o deprindere cu ele, încât nu mai sunt 
simţite ca dezagreabile. Plăcutul și neplăcutul sunt stări subiective, care nu depind 
numai de proprietăţile excitanţilor. 

Localizarea direcţiei (dreapta-stânga) de unde provin sunetele se datorează faptului 
că avem două urechi. în cazul tonurilor subțiri, înalte, distingerea direcţiei se dato- 
rează diferenței de intensitate cu care sunt sesizate sunetele de către cele două urechi. 
Sunetele mai grave sunt localizate pe baza diferenţei de fază, adică a momentului în 
care sunt percepute întâi de o ureche și apoi de cealaltă. Desigur, și diferenţele de 
intensitate, şi cele de timp sunt foarte mici - de pildă, diferența de timp este sub o 
miime de secundă! Inconștientul nostru e totuși capabil să le sesizeze şi să le 
transpună în impresii ale unei direcţii. 

Poziţia sursei sonore - în fața sau în spatele nostru - este detectată datorită 
reliefului urechilor. Dacă astupăm pavilionul urechii cu ceară, lăsând liber numai 
canalul auditiv, nu vom mai putea stabili dacă sunetul vine din față sau nu. 

Auzul este un simţ extrem de important, fiindcă, pe de o parte, ne dă informaţii 
privind fenomene foarte îndepărtate, iar, pe de alta, deoarece prin el înţelegem 
vorbirea celorlalți, asigurându-se astfel comunicarea şi colaborarea între oameni. 

7. Văzul 


Receptorul luminii este ochiul, organ cu o structură foarte complexă. Partea 
sensibilă la lumină este retina, în care există două tipuri de celule fotosensibile: 
6 milioane de celule cu conuri şi 115 milioane celule cu bastonaşe. Conurile asigură 
vederea culorilor, iar bastonașele sunt mai sensibile, reacționând și la lumina slabă. 
Unele animale au numai conuri în retină; așa sunt păsările de curte. De aceea, ele 
văd culorile, dar, cum începe să se întunece, nu mai văd nimic şi se adăpostesc. în 
schimb, câinii n-au în retina lor decât bastonaşe, deci nu văd culorile, dar se descurcă 
bine și noaptea, când lumina e foarte slabă. Oamenii sunt avantajaţi, având ambele 
posibilităţi. Există însă cazuri în care o persoană nu poate distinge toate culorile, 
deficiență numită acromatopsie parţială. Cea mai răspândită formă este așa-numitul 
„daltonism”, când nu se distinge verdele de roșu. Mult mai rare sunt persoanele cu 
acromatopsie totală, nedistingând nici o culoare. 


Ochiul uman receptează radiaţiile luminoase cu o lungime de undă între 390 și 
760 milimicroni. Cele mai scurte lungimi de undă corespund culorii violet, şi cele mai 
lungi culorii roșu. Cu lungime de undă mai mare sunt razele infraroșii, iar cu lungimi 
mai mici de 390 milimicroni intrăm în zona ultravioletului. Cele două culori nu pot fi 
percepute de ochii noștri. Ultravioletul poate chiar provoca leziuni ale retinei. 

Calitățile luminii sunt tot trei: fonul, adică felul culorii în raport cu lungimea de 
undă; luminozitatea, intensitatea radiaţiei, și puritatea (saturaţia) în raport cu cantita- 
tea de alb amestecată în culoarea dominantă. Există 7 culori fundamentale. Amestecul 
lor dă culoarea albă. „Discul lui Newton”, vopsit în proporţii egale cu cele 7 culori, 
când e rotit cu repeziciune, ne apare alb-cenușiu. 

Albul poate fi obținut și prin amestecul a numai două culori numite comple- 
mentare. Astfel roșul e complementar cu un verde-albăstrui, galbenul cu indigo ș.a. 
Dacă amestecăm două culori care nu sunt complementare, obținem o altă culoare: 
roşul amestecat cu galben ne dă portocaliu. în amestec însă, nimeni nu poate distinge 
culorile din care provine (așa cum e posibil în muzică). Cu trei culori, alese conve- 
nabil, se pot obţine toate celelalte. Amestecul culorilor este un proces central, adică 
are loc în cortex. Dacă vom pune ochelari având o lentilă galbenă și cealaltă albastră, 
vom vedea o culoare cenușie. 

Culorile se influențează reciproc când sunt alăturate. Vorbim în acest caz de 
contrast, fenomen accentuat mai ales când e vorba de două culori complementare. 
Putem vorbi de un contrast de intensitate (albul apare mai intens pe un fond negru) și 
de un contrast al tonurilor. O culoare radiază în jur culoarea complementară ei: roșul 
pe un fond verde-albăstrui apare mult mai intens. Sau culoarea violet, plasată pe un 
fond verde-albăstrui, devine purpurie, fiindcă se combină cu roșul iradiat de fond. lar 
verdele-albăstrui capătă o nuanţă gălbuie, datorită galbenului iradiat de culoarea 
violet. 

Cum se explică distingerea diferitelor culori şi nuanţe ? Mai întâi, luminozitatea 
este percepută datorită celulelor cu bastonașe. Culorile provin din excitarea celulelor 
cu conuri. Există trei teorii ce caută explicaţia diferenţierii culorilor. Cea mai veche 
este teoria tricromatică formulată de Young și Helmholtz. Ei susțineau existența a trei 
tipuri de conuri: unele sensibile numai la roșu, altele la verde și o a treia categorie, 
sensibile la albastru. Celelalte culori s-ar sesiza datorită excitării diferite a acestor 3 
tipuri de celule. Prin aceste culori se pot obține, amestecându-le, și celelalte culori și 
nuanțe. Această teorie se loveşte de unele dificultăți. Printre ele, este și cazul 

daltoniștilor care nu disting roșul de verde, încât ar trebui să apară tulburări și în 
recepţia altor culori, ceea ce nu se întâmplă 

O a doua teorie, formulată în 1872, de către Hering, este denumită teoria bicromatică 
(sau tetracromatică). Punctul de vedere al lui Hering este acela că există 3 substanțe 
fotosensibile în conuri, dar, în funcţie de iradiaţia primită (putând declanșa un 
fenomen de asimilaţie sau dezasimilaţie), ele reacţionează la culori diferite, rezultând 
patru culori fundamentale, care, amestecându-se, dau toate celelalte nuanţe și culori. 
Situaţia este următoarea: 


Asimilaţie Dezasimilaţie 
negru - alb 
verde - roşu 

albastru - galben 


Dacă ținem cont de cele 4 culori fundamentale, vorbim de teoria tetracromatică. 
Dacă avem în vedere că tonurile culorilor rezultă din excitarea a două categorii de 
conuri, putem să denumim concepția bicromatică. 

De când se fac cercetări cu fascicole luminoase extrem de înguste (raze laser), s-a 
reușit obținerea culorii galben folosind fascicole laser roșii și verzi, ceea ce nu se 
poate explica prin concepția lui Hering. 

Cea mai recentă teorie asupra vederii colorate aparține lui H. Hartridge (1947), 
fiind o concepție policromatică. Ea presupune existența a 7 tipuri de receptori, dar nu 
câte unul pentru fiecare culoare. Există și din aceștia: unii sensibili numai la galben, 
iar alții numai la verde. Sunt și receptori care reacționează la două culori: la roşu și 
violet, la albastru și violet. Hartridge face un compromis între teoria tricromatică și 
cea bicromatică. Dar laserul o infirmă și pe aceasta: cu fascicole foarte înguste de 
roșu şi albastru s-au putut obține senzații de toate culorile. 

Alte experiențe mai recente par a indica sensibilitatea la albastru ca aparținând 
celulelor cu bastonașe, în timp ce conurile ar reacționa doar la galben și verde. - 
Problema se dovedește foarte complexă. Unii se întreabă dacă n-ar avea și segmentul 
cortical un rol şi, prin urmare, nu ar trebui să ne rezumăm la studiul retinei. 


8. Sensibilitatea 


Nu orice stimul provoacă o senzaţie. Dacă este foarte slab, el nu e sesizat, nu 
excită organul senzorial corespunzător. Cu cât un receptor reacționează la un stimul 
mai slab, cu atât spunem că este mai sensibil. în legătură cu sensibilitatea, se descriu 
două categorii de limite, de praguri: pragul absolut şi pragul diferenţial. 

Pragul absolut de intensitate este cea mai mică intensitate a unei excitaţii capabile 
să provoace o senzaţie. Un fir de păr căzând pe pielea noastră nu e sesizat, dar o 
musculiță, o simţim. Deci greutatea insectei depăşeşte pragul senzaţiilor tactile, de 
contact. Sensibilitatea este inversul pragului: cu cât pragul e mai mic, cu atât 
sensibilitatea e mai mare. 

în afara pragurilor de intensitate, sunt și alte praguri, cărora să le spunem calita- 
tive. De pildă, un sunet de 16 perioade constituie pragul inferior al audibilităţii, iar 
20.000 de vibrații constituie pragul superior. 

Există şi praguri de discriminare : distanţa minimă la care am simţit două puncte 
de contact pe piele ca fiind distincte constituie un prag de discriminare tactilă. El e 
foarte mic pe vârful degetelor, dar destul de mare pe spinare. Pragul de discriminare 

vizuală se referă la distingerea a 2 puncte apropiate. I se mai spune și acuitate vizuală 
şi ea este testată la oculist, când ne consultă pentru a aprecia mărimea lentilelor de 
care am avea nevoie. 

Sensibilitatea variază de la un organ senzorial la altul. Foarte mare este sensi- 
bilitatea vizuală. După S.I. Vavilov, 2 cuante de energie ar fi suficiente pentru a 
produce o senzaţie de lumină. 

Pragul diferențial constituie acea mărime minimă cu care trebuie să se modifice 
intensitatea unui stimul pentru a se percepe o diferență. Dacă avem în mână o 
greutate de 1 kg și cineva va adăuga (fără să vedem) încă 10 g, noi nu vom sesiza 
deosebirea. Pentru a o observa, ar fi nevoie să se adauge 33 g, adică 1/30 din 
mărimea iniţială. : 

Legea lui Bouguer-Weber arată că pragul diferențial se află totdeauna într-un 
raport constant față de mărimea la care se adaugă, adică As/S=K. în cazul greutății, 
avem 1/30, dar în ce priveşte lumina, raportul e mult mai mic: 1/100. Dacă un 
candelabru are 100 de becuri, e suficient să se mai aprindă un singur bec pentru a 
sesiza o diferență. 

Studiind pragurile diferențiale, fizicianul german G. Fechner a formulat o lege 
numită de el lege psihofizică, formulând o relație între excitant și senzație : 


S = KlogE + C 
S = senzaţia; E reprezintă excitantul, K și C sunt constante. 


Conform cu această formulă, senzaţia crește mult mai încet decât excitaţia; ea e 
proporţională nu cu mărimea stimulului, ci cu logaritmul său. Altfel spus, când 
excitaţia ar crește mult, în progresie geometrică, senzaţia nu s-ar intensifica decât 
conform unei progresii aritmetice. 

Cercetări experimentale numeroase au arătat, încă de pe timpul lui W. Wundt și al 
lui G. Fechner, că relaţia nu e valabilă decât pentru intensităţile mijlocii ale excitantului. 
Când excitanţii sunt foarte slabi ori foarte puternici, nu mai găsim proporţionalitatea 
dintre senzaţie și logaritmul stimulului. Deci curba obținută nu este o linie dreaptă, ci 
capătă o formă asemănătoare unui S înclinat, denumită sismoidă (vezi fig. 11). 


logE 


Fig. 11. Curba reprezentând raportul dintre senzație și excitant 


Deci ecuaţia stabilită de Fechner nu constituie decât o schiță aproximativă a 
raporturilor existente între excitație și senzaţie. Dar curba demonstrată experimental a 
fost regăsită şi în alte cercetări. 

Astfel, s-a studiat reacția pupilară. Pupila se micșorează în raport cu creșterea 
intensității luminii. Astăzi există procedee exacte pentru măsurarea diametrului pupilei 
şi înregistrarea mărimii cu care ea se micşorează. E vorba de „pupilometrie”, 
realizată prin fotografierea pupilei de la o anume distanţă fixă, standard. Folosindu-se 
lumină de diferite intensităţi și măsurându-se mărimea contracției sau dilatării pupilei, 
s-a constatat că diametrul pupilei este în raport invers cu logaritmul excitației lumi- 
noase, întocmai ca și în cazul legii lui Fechner, variaţia e lineară doar pentru valorile 
mijlocii ale intensității luminii. în ansamblu, se obţine tot o curbă sismoidă. Dacă 
măsurătorile lui Fechner se bazau pe constatări făcute conștient de către subiecţi, în 
ce privește reacția pupilară, ea este un reflex neconştient, fenomen fiziologic. 

La fel stau lucrurile şi când e vorba de reacțiile retinei. Retina excitată emite 
curenţi electrici foarte slabi. Amplificarea lor permite studiul excitațiilor retiniene, 
încă din 1895, studii ale variaţiei de potenţial înregistrate în retina unei broaște au 
arătat că acesta nu varia proporţional cu intensitatea luminii, ci cu logaritmul ei. în 
1956, Svaetichin a utilizat în același scop microelectrozi (fire metalice așa de subțiri, 
încât pot fi implantate într-un grup foarte restrâns de celule). El a utilizat celule 
izolate din retina unor peşti, supuse unor surse de lumină de intensităţi diferite și a 
obţinut tot o curbă sigmoidă. 

Cu microelectrozi au fost studiate și variațiile frecvenţei impulsului electric ale 
unui nerv auditiv din creierul de pisică, atunci când se produceau sunete lângă 
urechea ei (în limita unei varii de 30 dB). Aceste vari erau în raport cu 
logaritmul intensității sunetelor şi “se obținea aceeași sigmoidă. 

în fine (în 1960), s-au implementat microelectrozi într-o porțiune a creierului 
unei maimuțe, porțiune aflată în relație directă cu regiunea din occipital unde se 
produce proiecția stimulilor optici. Măsurându-se, de asemenea, frecvența influxului 
nervos în raport cu iluminarea ochiului, se obține o curbă sigmoidă. Toate aceste 
experiențe au verificat evoluția unor procese fiziologice în raport cu influența unor 
stimuli de ordin fizic, încât am putea vorbi nu de o lege »psiho- fizică", ci de una 
„fizico-fiziologică”. Se pare că senzațiile noastre nu fac decât să traducă fidel excitațiile, 
apărute în organele senzoriale, fenomene de ordin fiziologic, transmise cortexului. 


în ce priveşte fenomenul fiziologic al transmiterii excitației, după H. Picron, el ar 
implica modificări selective ale permeabilității unei membrane, și anume ea se 
schimbă pentru diverse categorii de ioni care poartă sarcină electrică. Gheorghe 
Zapan, profesor la Universitatea din Bucureşti, a stabilit că formula ce explică 
permeabilitatea membranelor verifică toate datele publicate de G. Fechner şi alții. 
Deci această ecuație explică modificările înregistrate de pragul diferențial pentru 
toate valorile excitantului; ea reprezintă formula matematică (o ecuație diferențială) 
ce se traduce grafic printr-o sigmoidă, corectând astfel ecuația propusă de psihologul 
german în secolul trecut. Deși Gh. Zapan a publicat constatările sale încă din 1960, 
ele nu sunt cunoscute în străinătate, căci publicaț iile noastre aveau o slabă circulație. 
Se mai adaugă și cercetări făcute în Statele Unite, care contestă în întregime 
rezultatele lui Fechner. Această categorie de investigații am putea-o denumi 


„psihofizica subiectivă 

9. Psihofizica subiectivă 


Cercetările făcute de Fechner și în laboratorul lui W. Wundt se bazau pe experi- 
mente în care se cerea subiectului să aprecieze dacă simte sau nu o diferență între 
excitanți, fără să i se pretindă constatări privind mărimea unor diferențe dintre doi 
stimuli de același fel. 

încă din 1872, un fizician belgian (Plăteau) a avut ideea de a cere subiecților 
aprecierea unor diferențe egale dintre doi excitanți vizuali. Se prezentau două car- 
toane colorate în gri, între care diferențele de nuanță erau mari și se cerea alegerea 
dintr-o serie de alte cartoane a unuia care, intercalat între primele două, să fie tot atât 
de închis față de cel mai deschis, pe cât era cel de-al doilea mai închis față de el. 
Adică se cerea să împartă intervalul de luminozitate exact în două. Apoi operaţia se 
repeta, intercalând un alt carton între primele două ș.a.m.d., până când diferența 
între două cartoane devenea minimă. Se obținea în acest fel o serie de cartoane între 
care diferenţele de luminozitate erau (subiectiv) egale. Efectuând asemenea expe- 
rienţe, Plăteau a infirmat formula lui G. Fechner susținând că senzaţia nu e propor- 
ţională cu logaritmul excitaţiei, ci cu rădăcina ei pătrată, ceea ce implică o creştere 
mai lentă a senzaţiei față de cea susţinută de filosoful german. 


Procedeul utilizat de Plăteau era greoi. Mult mai simplu a fost aparatul confec- 
ţionat de Richardson și Ross. Ei înmânau subiectului un receptor telefonic în care se 
auzeau zgomote slabe și îi cereau ca, folosind un buton ce amplifica sunetele, să 
producă sunete de 2 ori mai puternice ori de 2 ori mai slabe; apoi de 3 ori mai 
puternice ș.a.m.d. Experimentatorul, folosind un audiometru, înregistra amplificările 
reale. Mergând pe această cale, în special americanul S. Stevens și fiul său, 
R. Stevens, au făcut zeci de experienţe în care cereau subiecților să producă tot felul 
de excitanţi: de 2-3 ori mai puternici, de 2-3-4 ori mai slabi ş.a.m.d. După ei, 
formula privind evoluţia senzaţiilor în raport cu creșterea stimulilor era i|/=KS”, în 
care ij/ (psi) este mărimea senzaţiei, iar S cea a stimulilor. Exponentul „n” însă ar 
varia de la un organ senzorial la altul, încât raporturile dintre excitant și senzaţie ar fi 
foarte diferite. într-adevăr, dacă „n” e mai mare decât 1 înseamnă că senzaţia crește 
mai mult decât excitaţia, iar dacă „n” este fracţionar, ea se măreşte foarte puţin. De 
pildă 32%"=32"*=2. S. Stevens găseşte variaţii foarte mari ale lui „n”. lată câteva 
din valorile înregistrate de „n" 


n 
sunet 0,30 
lumină 1,20 
miros (cafea) 0,55 
temperatură 1,00 (rece pe braţ) 
temperatură 1,60 (cald pe braţ) 
tact 1,10 


Deşi Stevens, tatăl și fiul, au făcut numeroase cercetări, modul lor de organizare 
şi rezultatele au fost viu criticate : au determinat puţine puncte de comparaţie (câte 5) 
şi într-o serie de valori extrem de inegale (pentru curentul electric de 1-2,5 ori, dar 
pentru sunet de 1-10.000). Apoi determirtările au fost făcute totdeauna pentru mărimi 
îndepărtate de prag și utilizându-se puţini subiecți (10-12). Cea mai importantă 
obiecţie se referă la rezultate: au obţinut dispersii foarte mari, datele sunt foarte 
răspândite. De exemplu, pentru a aprecia ce sunet reprezintă 1/2 din intensitatea de 

60 dB, în jurul valorii de 30 dB, aprecierile variază extrem de mult: de la abateri de 
2-3 dB până la 18 dB (şi nu doar una, ci mai multe). Or, se ştie, când dispersia este 
mare înseamnă că și influenţa întâmplării e foarte mare, intervenind numeroși factori. 

Alţii au refăcut investigaţiile lui Stevens și n-au găsit o funcţie de putere, ci o 
sismoidă! Până la urmă s-a efectuat o serie de cercetări infirmând net poziția 
amintită. Astfel, W. McGill, lucrând cu 10 subiecţi care au efectuat estimări asupra 
sunetelor, a obținut aprecieri aşa de deosebite, încât el a susținut că nu se pot obține 
date generale, ci doar nişte „ecuaţii personale”. Cea mai serioasă investigaţie a fost 
realizată de F. Jones şi M. Marcus (în 1961). Ei au utilizat 49 de subiecți, supunându-i 
de 2 ori la probe şi cerându-le câte 7 aprecieri numerice în trei organe senzoriale 
(greutate, miros și gustul sărat). Au rezultat 294 de curbe. Analiza de variantă 
efectuată (coeficientul F al lui Snedecor) pune în lumină diferențe semnificative între 
cele 3 modalităţi senzoriale, dar şi între indivizi. E vorba, deci, de o mare variabilitate 
şi nu se pot stabili legi generale în cadrul psihofizicii subiective (datele şi aprecierile 
în această chestiune provin din La Psychophysique, H. Pieron, 1963). 


Ca urmare a acestei situaţii, psihofizica subiectivă a stat în centrul atenţiei unui 
simpozion al Asociaţiei de Psihologie Științifică de Limbă Franceză (în 1961); 
simpozioanele acestea au întotdeauna un înalt nivel științific. Acolo s-a tras con- 
cluzia : metodele directe de măsurare a intensității senzaţiilor nu ne dau indicaţii 
asupra mărimilor ca atare, ci doar despre felul în care subiecţii lucrează cu mărimi. 
Aprecierea directă a faptului că o senzaţie e de 2 sau de 3 ori mai intensă decât alta 
este extrem de dificilă, fiind influențată de mulţi factori; de aici decurge și înre- 
gistrarea unei mari variaţii în cuantificare. Metoda preconizată de G. Fechner este 
mult mai precisă, întrucât se cere subiectului să constate doar dacă percepe sau nu o 
diferență. încât adevărata lege a raportului dintre stimul și senzaţie (de fapt dintre 
stimul şi excitația organului senzorial) este aceea precizată de Gh. Zapan, lege care se 
reprezintă grafic printr-o curbă sigmoidă. 


Dar S. Stevens nu s-a sinchisit de concluziile acestui simpozion. A continuat să 
publice cercetări de același gen, împodobite cu grafice și vorbind de simplitatea 
surprinzătoare a metricii senzoriale. EI a profitat de situaţia că psihologii americani 
nu citesc publicaţiile în franceză (fapt viu criticat de Jean Piaget) și de prestigiul 
numerelor, al reprezentărilor grafice. Astăzi, încă mai sunt pomenite prin manuale 
cercetările sale, deşi s-a dovedit inexactitatea concluziilor, pe când o contribuţie 
valoroasă, cum este aceea a lui Gh. Zapan, este ignorată. 

Oricare ar fi raportul dintre excitant şi senzaţie, dacă el este constant, atunci o 
persoană poate ajunge să aprecieze exact intensitatea unui stimul. Este ceea ce a 
arătat o serie de experienţe. Făcându-se mai multe investigaţii privind aprecierea 
luminozităţii unei surse de către 3 persoane, s-a constatat o precizie crescândă în 
evaluările făcute. De asemenea, un subiect, făcea încă de la începutul exerciţiilor 
aprecieri foarte exacte. Explicaţia? Era pilot naval și meseria sa îl obliga să compare 
şi să determine cât mai exact luminozitatea unor faruri, acesta fiind unul din criteriile 
identificării lor. Aşadar, experiența îmbunătățește foarte mult evaluarea intensității 
unor senzaţii. Acesta este unul din factorii explicând de ce S. Stevens obținea o așa 
de mare varietate de răspunsuri în investigațiile sale. 

Rolul experienţei apare şi mai evident când cerem aprecierea unor lungimi, 
suprafeţe, distanțe care, fiind mai strâns legate de practică, permit aprecieri exacte, 
mai ales din partea profesioniştilor exersaţi în această privință. 

10. Adaptarea și interacțiunea senzațiilor 


Sensibilitatea unui organ senzorial nu rămâne constantă. Majoritatea organelor 
senzoriale își modifică sensibilitatea în raport cu intensitatea stimulilor ce acționează 
asupra lor. Această modificare este numită adaptare. Când stimulii sunt puternici, 
sensibilitatea scade și, invers, când sunt slabi, sensibilitatea crește. 

Scăderea sensibilităţii tactile, de contact, se observă când ne îmbrăcăm: nu mai 
simțim decât vag atingerea hainelor (în 3 secunde, ea scade până la 1/5 din valoarea 
iniţială). 

Adaptarea simțului termic e şi ea puternică. Se poate observa cu ușurință efec- 
tuând următoarea experienţă : folosim 3 recipiente, unul din ele conţinând apă foarte 
caldă (40° Celsius), în care introducem mâna dreaptă, un al doilea cu apă rece (10°), 
în care punem mâna stângă; după ce ţinem mâinile în apă cam 1 minut, le plasăm în 
vasul din mijloc, unde este apă călduță (28°). Mâna dreaptă va resimţi acest lichid ca 
fiind rece, deoarece sensibilitatea sa la căldură a scăzut mult, iar mâna stângă o va 
simţi caldă, în cazul ei scăzând sensibilitatea la rece. 

Și în cadrul simțului olfactiv se realizează o puternică adaptare, ceea ce îi 
favorizează pe muncitorii care lucrează în întreprinderi unde, inevitabil, se produc 
mirosuri neplăcute. 

Foarte mare este adaptarea ochiului la întuneric. Pupila creşte de 17 ori, dar după 
o oră, sensibilitatea vizuală poate spori de 200.000 ori, datorită intrării în funcțiune a 
celulelor cu bastonaşe. Descreșterea sensibilităţii, când trecem de la obscuritate la 
lumină, se produce mult mai repede. Totuşi în primul minut suntem orbiţi. 

O slabă adaptare se observă însă la auz și la durere. Aparenta slăbire a unui sunet 
este efectul deplasării atenţiei, nu al adaptării. De asemenea, o durere acută nu 
descrește decât dacă diminuează însăși cauza ei. 

Sensibilitatea unui organ senzorial se modifică nu numai datorită unei stimulări 
specifice lui, ci şi prin excitarea altui organ senzorial, fenomen dovedind existența 
unei interacțiuni între diversele simţuri. P. Lazarev a demonstrat că sunetul constant 
al unui diapazon este auzit mai tare când, simultan, se aprinde o lumină și mai slab 
când ea se stinge. Interacțiunea pare a fi valabilă pentru toţi receptorii. SV. Kravkov 
a ilustrat această ipoteză prin numeroase studii. El a demonstrat cum crește sensi- 
bilitatea vederii crepusculare (la o lumină slabă) când ne ştergem fața și gâtul cu apă 
rece (excitarea simțului termic), când mestecăm tablete dulci-acrii (stimulare gus 
tivă) şi când ne forțăm respirația (influența interoceptorilor). 

Interacțiunea nu are drept efect numai creșterea sensibilităţii, ci și scăderea ei, 
dacă excitanţii au o mare intensitate. Sunetele slabe produc o creştere a sensibilități 
vizuale, dar cele puternice cauzează o scădere a ei. 

Un alt fenomen de interacțiune senzorială îl constituie așa-numita „sinestezie” : când 
un stimul acţionează asupra unui receptor, el poate produce, în același timp, și 
senzaţii caracteristice unui alt analizator. De aceea vorbim de sunete ascuţite ori reci. 
Sau pictorii caracterizează unele culori ca fiind calde, iar altele reci. Edmond Gruber, 
primul psiholog care a înființat un laborator de psihologie experimentală la Universitatea 
din lași (în 1893), a făcut cercetări interesante privind „audiţia colorată”, studiind în 
special pe N. Beldiceanu. E vorba de persoane cărora o melodie le cauzează şi viziunea 
anumitor culori. De altfel, muzicienii spun uneori că este „o melodie luminoasă”. 

Aceste experiențe şi fapte observate dovedesc unitatea fenomenelor psihice, chiar 
şi în domeniul senzaţiilor, care prin structura organelor de simț, descompun, anali- 
zează aspectele diverse ale lumii reale. 


CAPITOLUL X 
PERCEPȚIA 


Am arătat că la omul adult nu mai găsim senzaţii pure. Orice senzaţie evocă 
altele, inclusiv variate impresii anterioare, rezultând un fenomen complex denumit 
percepţie. Percepția constă într-o cunoaştere a obiectelor şi fenomenelor în inte- 
gritatea lor şi în momentul când ele acţionează asupra organelor senzoriale. Spre 
deosebire de senzaţie, care redă o însușire izolată a unui obiect, percepția realizează 
o impresie globală, o cunoaştere a obiectelor în întregime, în unitatea lor reală. 

Deşi ne furnizează o imagine sintetică, percepția efectuează o mare selecţie. De 
exemplu, nervul optic are o enormă capacitate de transmisie : 400 milioane de biţi pe 
secundă (or, o carte de 500 pagini conţine cam 100 milioane de biţi!). Dar creierul 
nu poate asimila mai mult de 100 biţi pe secundă. Deci percepţia nu constituie o 
reflectare fotografică fidelă, ea selectează informaţiile și le prelucrează. Nu e vorba 
atât de o reducere, cât de un fel de rezumare a lor. Creierul nostru are o capacitate de 
rezumare şi prelucrare care întrece cu mult posibilităţile tehnicii contemporane. 

Percepția constituie un act de sesizare a realităţii concrete. Se pot descrie două 
conduite principale : identificarea şi discriminarea. Unii adaugă și o a treia, „detec- 
ţia”. Uitându-ne pe fereastra trenului în mișcare, observăm în depărtare „ceva” care 
se mișcă. Aceasta ar fi detecția. Apropiindu-ne de locul respectiv, identificăm un cal 
care paşte, iar ajungând mai aproape, distingem o serie de amănunte: e legat cu o 
frânghie, e slab, e supărat de muşte ; asemenea detalii implică o discriminare. 


1. Complexitatea percepţiei 


Identificarea şi discriminarea sunt posibile numai datorită intervenţiei unor nume- ` 
roase procese psihice. Să începem cu un exemplu. într-o poiană zărim un stejar 
masiv. De la el primim o serie de senzații de culoare, miros, sunetele provocate de 
foșnetul frunzelor; dacă ne apropiem şi punem mâna pe trunchi, sesizăm o scoarță 
aspră, brăzdată. Totuși percepția nu se reduce la suma acestor senzaţii. Mai întâi, 
arborele ne apare ca un tot unitar, pe care-l recunosc ca fiind un stejar, apoi, deși 
imaginea lui se produce pe retină, eu îl văd departe de mine, la 20 sau 30 de metri. 
Sunt sigur că există în mod real și nu-l visez. în fine, deşi imaginea sa pe retină este 
răsturnată, îl văd așa cum este, cu rădăcina în jos și coroana în sus. Aceste caracte- 
ristici sunt posibile în primul rând datorită unei sinteze senzoriale care se produce în 
câmpurile asociative situate în jurul zonelor de proiecţie aflate în cortex. Așa cum am 
menţionat mai sus, senzațiile interacționează. Mai mult, unii psihologi au formulat o 
lege: legea fuziunii senzoriale (senzațiile produse simultan tind să se contopească). 
Lor li se adaugă multe reprezentări formate în experiența noastră anterioară. Ele 
contribuie la îmbogățirea percepției, la multiplicarea detali'lor și la claritatea ei. 
Când coborâm prima oară din tren în piața unui orăşel necunoscut, nu observăm prea 
multe lucruri. Dar dacă stăm acolo mai multă vreme și trecem frecvent prin acel loc, 
înainte de plecare, uitându-ne în urmă, ‘vedem în piață multe detalii: în colț se află o 
cofetărie, în dreapta e drumul ce duce la râu etc. 


în legătură cu acest aspect, este interesantă o experienţă a lui Bagly. Imaginile 
primite de ochii noștri fuzionează în creier. Dar dacă ele sunt foarte diferite nu se pot 

contopi şi arunci vedem numai una din cele două imagini formate pe retinele ochilor. 
Bagly a pus unor subiecți ochelari având imagini deosebite pentru ochiul drept, față 
de cele pentru ochiul stâng. Una înfățișa un peisaj rural tipic mexican, iar cealaltă o 
fotografie urbană caracteristică Statelor Unite. Desigur, el a folosit mai multe 
asemenea imagini. Chestionând subiecții din Mexic, aceștia vedeau aproape tot timpul 
numai peisaje mexicane, pe când studenţii americani zăreau aspecte orășenești din 
S.U.A. Selecţia era dictată de bogăţia reprezentărilor acumulate de-a lungul anilor. 

Dar în percepţie este implicată și gândirea. Dacă filosofii empirişti (ca John 
Locke și O. Hume) considerau percepțiile ca fiind complexe de senzaţii și imagini, 
Immanuel Kant a combătut această eroare, subliniind rolul important al gândirii. în 
capitolul „Estetica transcedentală” din cartea Critica rațiunii pure, Kant prezintă 
materialul senzorial (numit de el intuiție) ca fiind haotic; el este organizat de către 
concepte și categorii. Cu alte cuvinte, eu percep un stejar fiindcă am noțiunea de 
stejar; fără această noţiune, eu n-aş putea realiza o identificare. Spune marele 
filosof: „nici conceptele fără o intuiţie care să le corespundă într-un mod oarecare, 
nici intuiţia fără concept nu pot da o cunoaştere”. în alt loc, adaugă: „Conceptele a 
priori sunt condiţii apriori ale posibilităţii experienţei”. 


într-adevăr, eu nu pot recunoaște o garoafă dacă nu am deja o idee despre 
caracteristicile acestei flori. în mintea mea are loc o rapidă comparaţie între floarea 
din faţa mea şi garoafele percepute în trecut. Este implicată o analiză a acestor 
imagini, adică observarea unor detalii privind forma florii, mirosul ei, frunzele, care 
îmi permit să fac o legătură (deci o sinteză) între ceea ce văd şi ceea ce știu. Dar 
comparaţia, analiza, sinteza sunt operaţii fundamentale ale gândirii. Astfel, percepţia 
implică gândire, o gândire concretă şi care, când e vorba de obiecte familiare, este 
extrem de rapidă, contopindu-se cu producerea senzaţiilor. Ca dovadă avem o 
anomalie apărută în unele tulburări mintale : „agnoziile”. Bolnavul, deşi are simțurile 
intacte, nu recunoaște obiecte familiare; nu știe să folosească nici un fier de călcat 
sau o lopată! 


D 


Percepția este considerată de filosofii empirişti ca o primă treaptă a cunoașterii. 
Dar, deși este indisolubil legată de gândire, ea nu constituie o cunoaștere aprofundată. 
Numai continuarea analizei și comparațiilor permite gândirii să dezvăluie esențialul 
în spatele aparențelor care ocupă primul plan în cunoașterea perceptivă. în schimb, 
această cunoaștere elementară este suficientă şi foarte necesară pentru reglarea 
acţiunilor imediate. Fără o percepție clară n-am nimeri clanţa ușii, nu ne-am putea 
înnoda şireturile la pantofi etc. 

între percepţie şi mişcare este o indisolubilă legătură. Am văzut că o cunoaștere 
prin simţul tactil implică mișcarea mâinii pe suprafaţa obiectului. La fel, observarea 
unei persoane implică mişcări rapide ale ochilor, conturând-o. Aparate precise, 
înregistrând mişcările oculare, arată oscilaţiile lor sistematice şi rapide. N. Syllamy 
scrie despre percepţie: „conduită psihologică deosebit de complexă, prin care un 
individ organizează senzațiile sale şi ia cunoștință de real" (Syllamy, N., p. 213). El 
nu se referă la un comportament conştient, mișcările realizându-se spontan, automat 
şi nu numai pentru explorare, ci şi pentru mânuirea obiectelor, act reglat totdeauna 
perceptiv. Folosindu-se un aparat extrem de sensibil pentru înregistrarea contracțiilor 
musculare (miograf), se constată în timpul unei percepții, de pildă a unui fierăstrău, 
simultan, ușoare contracții musculare similare celor prezente în timpul mânuirii lui. 
încât mişcările intră chiar în structura percepţiei, alături de senzaţii și reprezentări. 
Dar toate procesele menţionate se contopesc extrem de repede, instantaneu, în actul 
perceptiv. A.N. Leontiev compara constituirea unei percepții cu cea a formării 


112 PSIHOLOGIE GENERALĂ 


imaginii pe ecranul unui televizor. Aceasta se obține prin parcurgerea ecranului de 
către un spot cu lumină variabilă, de la stânga spre dreapta și de sus în jos, pe 625 de 
linii. întregul parcurs nu depăşeşte 1/25 dintr-o secundă, așa încât, datorită persis- 
tenţei senzoriale, punctele se contopesc şi avem o întreagă imagine. La fel, în actul 
perceptiv se sudează într-un tot senzațiile, reprezentările, operaţiile gândirii și miş 
rile. luţeala procesului ne face să avem impresia unei imagini statice şi omogene. 

în percepţie intervin și o serie de atitudini. Mai întâi este prezentă o atitudine 
motorie: poziţia, postura pe care se sprijină comportamentul nostru e în relaţie cu 
ceea ce observăm. Portarul, într-un meci de fotbal, adoptă mereu o poziţie din care 
să vadă mai bine mingea și să o poată prinde. Subalternul care îl vede pe șeful său 
apropiindu-se, ia imediat poziţia necesară pentru un salut respectuos. Atitudinea motorie 
pregăteşte percepția și acțiunea optimă. Când vrem să auzim bine ce spune o persoană, 
adoptăm o anume atitudine, când privim departe - o alta, şi când gustăm o prăjitură - 
alta. Această atitudine face corp comun cu percepţia, ca și mișcările reglate de ea. 

Un rol și mai important îl au atitudinea intelectuală, starea de pregătire cognitivă, 
punctul de vedere, orientarea în situație (în engleză i se spune sef, în germană 
Einstellung şi în rusă ustanovka). ` 

încă din 1904, Külpe, utilizând un tahistoscop (aparat care expune un timp foarte 
scurt o imagine), a prezentat subiecților nişte cartonaşe pe care se aflau figuri 
geometrice de variate forme și foarte diferit colorate. Cei solicitați să observe numărul 
şi forma figurilor rețineau multe, dar nu puteau indica decât foarte puține culori. 
Ceilalți, cerându-li-se reținerea culorilor, dimpotrivă, își aminteau multe nuanțe, dar 
nu puteau da detalii legate de numărul şi forma figurilor. Deci starea de pregătire 
perceptivă determină o puternică selecție în materialul perceput. (Paul Popescu- 
-Neveanu a denumit acest fenomen „montaj", ceea ce nu mi se pare nimerit - dată 
fiind rezonanța sa tehnică, însă are avantajul de a fi un singur cuvânt, în loc de trei.) 
Apoi această orientare prealabilă duce la creşterea sensibilităţii: noaptea, pilotul unei 
nave va zări mult mai repede un far când se aşteaptă să apară, decât atunci când îl 
vede din întâmplare. în fine, „montajul” poate duce şi la distorsiuni, la iluzii. 


D. Uznadze (psiholog din Gruzia) a inițiat multe cercetări în acest sens. De 
exemplu, unui subiect i se pun în mână succesiv două bile inegale ca mărime (el fiind 
cu ochii acoperiţi), de mai multe ori la rând. Apoi, când i se pun două bile egale, 
persoana le va resimți tot ca inegale. S-a constatat că starea de pregătire nu e neapărat 
conștientă. O persoană a fost hipnotizată. în timpul somnului hipnotic i se prezentau 
spre comparație două bile inegale de mai multe ori. Trezit din hipnoză și dându-i-se 
bile egale, el le aprecia ca inegale. Deci montajul se poate realiza și la nivelul 
inconştientului (Natadze, R., pp. 469-474). 

Stării de pregătire i se datorează şi iluzia lui Demoor-Charpentier. Dăm unei 
persoane să compare două cuburi de lemn inegale ca mărime, dar absolut egale ca 
greutate. Ea va aprecia ca fiind mai greu cubul mai mic : ne pregătim cu un efort mai 
mare pentru cubul mai mare, care de obicei e mai greu; nefiind mai greu, ni se pare 
mai uşor. Această iluzie este o probă de normalitate psihică: bolnavii mintal apre- 
ciază cuburile ca egale! 

E dificil de interpretat un fenomen ca acela al stării de pregătire. După P. Oléron, 
a adopta o atitudine înseamnă a adopta o metodă, un mod de a aborda un lucru, nu 
neapărat pe plan real, căci noi acţionăm și pe plan mintal, inițiem acțiuni mentale, 
ceea ce influențează, desigur, procesul perceptiv. Adăugăm și observaţia că starea de 
pregătire condiţionează atenția, fenomen prin esență selectiv, dar natura ei este 
departe de a ne fi clară. 

în percepție, mai intervine şi un alt fel de atitudine, atitudinea afectivă: o 
dispoziție subiectivă a persoanei de a reacționa pozitiv sau negativ față de o situație, 
persoană ori față de o simplă afirmație. Dacă prezentăm imaginile unor variate obiecte 
la tahitoscop și înregistrăm timpul minim de expunere necesar pentru a fi recunoscute 
de o persoană, când este flămândă, va recunoaşte mult mai repede un aliment decât 
obiecte fără vreo relaţie cu mâncarea. în schimb, descifrarea unor cuvinte prezentate 
la acelaşi aparat se face mult mai greu dacă sunt obscene şi şocante. 

J. Bruner a cerut unor copii ca, folosind o diafragmă, să aprecieze mărimea 
diferitelor monede. S-a constatat tendința lor de a supraestima mărimea monezilor 
mai valoroase. 

Atitudinea, interesele influențează puternic selecţia perceptivă. Să presupunem o 
excursie organizată cu autocarul, la care participă persoane având diferite profesii. 
Ca de obicei, maşina se opreşte în vârful unui deal și pasagerii sunt invitați să 
coboare și să admire priveliștea: în vale se vede o bătrână pădure. în funcție de 
preocupările lor, legate de profesie, pictorul va aprecia bogăţia coloritului, un 
naturalist se va mira văzând la marginea pădurii un arbore care nu crește de obicei la 
această latitudine, pe când inginerul silvic se va indigna observând numeroasele tăieri 
clandestine vizibile. în general, există tendința de a vedea ce ne convine și de a 
remarca mult mai greu ceea ce contrazice aspiraţiile noastre. Testele proiective 
utilizează aceste deformări şi selecţii pentru a diagnostica motivele și complexele unei 
persoane. 

Influenţa afectivității pare a se face resimţită și în cazul percepțiilor subliminale. 
Percepția subliminală este cea ale cărei efecte se fac resimţite, deși excitanţii ce o 
produc se află sub pragul senzorial, fie cel de intensitate, fie cel referitor la timpul de 
expunere (expunerea durează prea puţin timp pentru ca stimulul să fie sesizat). Prima 
semnalare a percepției subliminale a făcut-o Vicary în 1957. în pauza unui film se 
proiecta o reclamă care recomanda publicului să mănânce floricele. Vicary a introdus 
pe film și un mesaj: „beţi Coca-Cola”, care dura însă prea puţin pentru a fi receptat 
în mod conştient. Cei care plecau de la film aveau ambele posibilităţi: să cumpere 
floricele sau Coca-Cola. Or el a înregistrat mult mai multe achiziţii de Coca-Cola 
decât de floricele. Deci percepţia subliminală și-ar fi făcut efectul. Atunci s-a făcut 
multă vâlvă, punându-se problema dacă oamenii n-ar putea fi manipulaţi prin indicaţii 
subliminale. De fapt, experienţa lui Vicary era neconcludentă. Ea a avut loc vara și 
căldura te dirija mult mai verosimil către o băutură, decât spre floricele. Apoi, cum 
acestea erau sărate, chiar și cei ce le cumpărau luau şi Coca-Cola pentru a-și 
astâmpăra setea. 


Totuşi, influenţa percepţiilor subliminale a fost dovedită și prin alte experienţe. De 
exemplu, în Franţa, Zajonc a prezentat subiecţilor, la televizor, poligoane de forme 
variate, timp de o miime de secundă. Subiecții nu puteau să le perceapă. Apoi, rând 
pe rând, a prezentat poligoanele expuse subliminal împreună cu altele, solicitând 
persoanelor supuse experienţei anterioare să aleagă figurile care le plac mai mult. S-a 
constatat că au fost preferate mult mai multe poligoane din cele proiectate anterior, 
decât cele înfățișate prima oară, cu toate că nici un poligon expus subliminal n-a fost 
recunoscut ca atare. Rezultă o influențare a evaluărilor prin prezentare subliminală, 
care pare a avea un ecou afectiv. J 

O observație cotidiană confirmă această constatare. Când ieşim în fața unui 
cunoscut, luat prin surprindere, pe fizionomia lui observăm, în prima fracțiune de 
secundă, o expresie bucuroasă sau contrariată, în funcție de sentimentele pe care el le 
are (în mod sincer) față de noi: e momentul percepției subliminale. Imediat ce 


114 PSIHOLOGIE GENERALĂ 


devine conștient de identitatea noastră, pe faţă i se aşterne expresia amabilă - cerută 
de politeţe -, dar care nu spune nimic despre atitudinea sa reală. 

Tot percepţia subliminală explică următorul fapt: mergem pe stradă şi ne vine în 
minte imaginea unui cunoscut, când, deodată, iată-l în față noastră! „Tocmai mă 
gândeam la tine ! " spunem noi, dar, de obicei, imaginea lui ne-a fost evocată datorită 
unei percepții subliminale provocate de vederea la mare distanţă a siluetei sale. 


2. Percepția formelor 
A. Obiect şi fond în percepţie 


Forma obiectelor din jur ne permite identificarea lor. Recunoaşterea necesită o 
distincţie între obiect și ambianța în care se află. în psihologie (ca şi în pictură), se 
vorbeşte de obiect și fond. Când percepem ceva, nu e sesizat totul cu aceeaşi claritate. 
Privesc un trandafir care îmi apare foarte clar, în toate amănuntele sale ; el constituie 
„obiectul percepţiei”. în același timp, iarba din jur, pământul, casa din spate apar 
foarte neclar - ele formează „fondul percepţiei”. în cazul amintit, cristalinul se 
acomodează distanţei la care se află floarea - de unde claritatea imaginii sale. în alte 
situaţii însă, intervine doar atenţia, ca atunci când elevul se uită la profesor, dar 
ascultă ceea ce îi povestește colegul de bancă, vorbele acestuia fiind obiectul real al 
percepţiei sale auditive. 

în funcție de situație, de modificările ce survin obiectiv sau subiectiv, fondul 
poate deveni obiect al percepţiei, iar ceea ce a fost obiect apare neclar, constituind 
fondul. De pildă, o mișcare intervenind lângă trandafir ne atrage atenția și un gândac 
devine centrul preocupărilor noastre, floarea intrând în fondul imprecis al senzaţiilor. 

De ce depinde distincţia dintre obiect și fond? Ea este influențată atât de cauze 
obiective cât și de cauze subiective. 

Cauze obiective: 


a) Diferenţele nete între un obiect şi altele înconjurătoare ; acestea se pot reliefa prin i 
conturarea precisă a limitelor, prin forma pregnantă a unui corp sau prin deosebiri 
mari în ce privește coloritul. Un automobil negru se distinge net de albul peretelui 
unei case pe care se profilează. Contrastul de culoare e menit să ne atragă atenţia 
cu ușurință: o floare roșie se distinge fără dificultate, dar poate scăpa neobser- 
vată, când are în spate o perdea tot roşie. De aceste proprietăţi se ţine cont în 
confecționarea reclamelor, care trebuie să atragă atenţia cu ușurință. Dimpotrivă, 
în armată se iau măsuri pentru ca atât hainele ostașilor, cât și utilajele (tancurile, 
tunurile) să fie colorate la fel cu mediul ambiant (kaki sau verde închis - vara și 
alb - iarna), iar contururile să fie estompate (culorile diferite sunt aplicate 
neuniform, formând pete cu contururi neregulate). în acest fel, un tanc văzut de 
departe nu poate fi deosebit de o căpiţă. 

b) Un alt aspect obiectiv îl constituie mișcarea unui corp în raport cu ambianța. 
Cauzele subiective constau în: a) relaţiile unui obiect cu experiența mea, cu 

acţiunile mele; bagajul de reprezentări existent favorizează depistarea lui; b) raportul 

dintre unele aspecte ale imaginii percepute și interesele, dorinţele noastre : mama își 
distinge imediat copilul într-o aglomerație umană. 


PERCEPŢIA us 


B. Constanța percepției 


în ansamblul unei percepții, nu toate detaliile au aceeaşi importanță. De exemplu, 
văd venind de departe o persoană şi o recunosc: e prietenul meu N. Dar la această 
distanță nu se pot distinge trăsăturile feței, eu îl recunosc după statura sa înaltă, fața 
ovală şi mersul hotărât. Aceste trăsături caracteristice sunt denumite „indici de 
recunoaştere". Ei sunt deosebit de importanți pentru realizarea lecturii rapide a unui 
text, când nu există răgazul distingerii tuturor literelor din care se compun cuvintele. 
Cuvintele sunt „ghicite" mai ales pe baza primelor și ultimelor litere. Iată același 
cuvânt scris incomplet în două feluri: 
.ec.i.ita.e 
ele...ic...te. 


în forma a doua se distinge mai uşor termenul de „electricitate". Comparativ, 
partea de sus a literelor e mai importantă decât cea de jos. Astfel, elevii nu reuşesc să 
citească repede decât atunci când izbutesc să sesizeze indicii importanți ai tuturor 
cuvintelor uzuale. Când ajungem la un cuvânt rar, puțin cunoscut, toți începem să 
silabisim! 

Indi 
sau fenomenelor, 


de recunoaştere constituie părți importante, caracteristice ale obiectelor 
pe care noi le considerăm constante, deși aspectele percepute 
variază. De pildă, masa din sufragerie o percepem dreptunghiulară, cu toate că 
imaginea ei pe retina ochilor noștri n-a fost niciodată dreptunghiulară. Pentru a o 
vedea dreptunghiulară ar trebui să stăm atârnați drept deasupra mijlocului ei, poziție 
în care nu ne aflăm niciodată. în mod obişnuit, imaginea din ochi este un patrulater 
neregulat ori un trapez. Experiența noastră ne-a dovedit însă caracterul ei dreptun- 
ghiular. 

Tot aşa, o monedă metalică o considerăm rotundă, circulară, deşi imaginea ei 
obişnuită e un oval turtit. Ca să o percepem rotundă, ar trebui să o ținem la înălțimea 
ochilor noștri şi perpendiculară pe axul vizual, ceea ce se întâmplă extrem de rar. 

Asemenea fenomene sunt caracterizate ca probând constanța percepției. în cazu- 
rile citate, e vorba de constanța formei obiectelor. Există și o constanță a mărimii: 
consider că fratele meu e înalt, indiferent dacă se află la 1 metru sau la 6 metri de 
mine, deși mărimea imaginii retiniene variază foarte mult. De asemenea, există și o 
constanță a culorii: văd lampa mea de birou ca fiind galbenă, deși în funcţie de 
lumina din odaie ea apare albă sau cenușie. 

Așadar, percepem obiectele prin prisma unui tip, mai bine zis prototip care 
rămâne constant pentru noi, în ciuda variațiilor impresiilor receptate. Fenomenul este 
prezent și la animalele superioare. la câțiva şoareci găseau într-un labirint un 
semn care marca drumul ce ducea spre hrană. După un timp, forma desenului varia 
(fig. 12). La început erau două triunghiuri albe (inversate), apoi apărea numai 
conturul alb al triunghiurilor şi, mai târziu, acest contur era redus la câte două laturi. 


ta) tb) (c) 


Fig. 12. Semnele prezentate succesiv şoarecilor. 

